(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΙΓ΄

Παρασκευή, 25 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύουν την 22.10.2024, ποινική δικογραφία που αφορά στον πρώην Υπουργό Ναυτιλίας Θεόδωρο Κλιάρη, στον πρώην Υπουργό Προστασίας του Πολίτη Χαράλαμπο Λαλούση και στον πρώην Υπουργό Μετανάστευσης και Ασύλου Δανιήλ Εσδρά και την 23.10.2024 ποινική δικογραφία που αφορά στον πρώην Υπουργό Εθνικής Οικονομίας και Οικονομικών Χρήστο Σταϊκούρα και στον νυν Υπουργό Εθνικής Οικονομίας και Οικονομικών Κωστή Χατζηδάκη, δύο (2) ποινικές δικογραφίες που αφορούν στον Υπουργό Κλιματικής Αλλαγής και Πολιτικής Προστασίας Βασίλειο Κικίλια και Ποινική Δικογραφία που αφορά στους: 1) Πρώην Πρωθυπουργό Αλέξιο Τσίπρα, 2) Πρώην Υπουργό Εθνικής Άμυνας Παναγιώτη Καμένο, 3) Πρώην Υπουργό Εξωτερικών Νικόλαο Κοτζιά, 4) Πρώην Αναπληρωτή Υπουργό Εσωτερικών και Διοικητικής Ανασυγκρότησης Ιωάννη Πανούση, 5) Πρώην Αναπληρωτή Υπουργό Οικονομίας, Υποδομών, Ναυτιλίας και Τουρισμού Θεόδωρο Δρίτσα., σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Εξωτερικών με θέμα: «Απαράδεκτες και αντεθνικές θέσεις από την επικεφαλής του ΕΛΙΑΜΕΠ κυρία Γαβουνέλη»., σελ.
 β) Προς τον Υπουργό Υγείας με θέμα: «Για τις ελλείψεις στο νοσηλευτικό προσωπικό του Πανεπιστημιακού Γενικού Νοσοκομείου (ΠΓΝ) Αττικόν»., σελ.
 δ) Προς τον Υπουργό Παιδείας, Θρησκευμάτων και Αθλητισμού, με θέμα: «Για την κατάσταση των αθλητικών εγκαταστάσεων στα Ιωάννινα». , σελ.
 ε) Προς τον Υπουργό Προστασίας του Πολίτη με θέμα: «Η παραβατική συμπεριφορά ανηλίκων έχει αυξηθεί 46% και απαιτούνται δράσεις και συνέργειες Υπουργείων για την ενημέρωση και ευαισθητοποίηση γονέων, εκπαιδευτικών και μαθητών»., σελ.
 στ) Προς τον Υπουργό Περιβάλλοντος και Ενέργειας με θέμα: « Έντονος προβληματισμός και μεγάλη αναστάτωση από την επικάλυψη από άδειες παραγωγής ηλεκτρικής ενέργειας ήδη παραχωρημένων εκτάσεων». , σελ.
 ζ) Προς τον Υπουργό Ανάπτυξης με θέμα:, σελ.
 i. «Απουσία του κράτους από την προστασία των καταναλωτών στα πρατήρια υγρών καυσίμων»., σελ.
 ii. «Καθυστερήσεις στην υλοποίηση του αναπτυξιακού νόμου»., σελ.
 η) Προς τον Υπουργό Υποδομών και Μεταφορών με θέμα:, σελ.
 i. «Συνεχίζεται η απαράδεκτη εκκρεμότητα στην έναρξη των εργασιών της οδικής παράκαμψης Χαλκίδας και Ψαχνών, ενώ η κυβέρνηση αρνείται να δεσμευτεί σε σαφές χρονοδιάγραμμα». , σελ.
 ii. «Το λαθρεμπόριο καυσίμων στο σιδηροδρομικό δίκτυο της χώρας και η ασφάλεια του επιβατικού κοινού»., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου: Οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Ναυτιλίας και Νησιωτικής Πολιτικής, Ψηφιακής Διακυβέρνησης, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Υγείας κατέθεσαν στις 25.10.2024 σχέδιο νόμου: «Αναμόρφωση του θεσμού του Προσωπικού Ιατρού - Σύσταση Πανεπιστημιακών Κέντρων Υγείας και άλλες διατάξεις του Υπουργείου Υγείας»., σελ.

ΠΡΟΕΔΡΕΥΩΝ

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:

 ΜΠΟΥΡΑΣ Α. , σελ.

Β. Επί των επικαίρων ερωτήσεων:

 ΑΡΑΜΠΑΤΖΗ Φ. , σελ.
 ΑΧΜΕΤ Ι. , σελ.
 ΒΡΟΥΤΣΗΣ Ι. , σελ.
 ΓΕΡΑΠΕΤΡΙΤΗΣ Γ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΔΑΓΚΑ Π. , σελ.
 ΈΞΑΡΧΟΣ Ν. , σελ.
 ΖΕΡΒΕΑΣ Α. , σελ.
 ΚΕΔΙΚΟΓΛΟΥ Σ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΪΔΗΣ Α. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΣΑΛΜΑΣ Μ. , σελ.
 ΣΔΟΥΚΟΥ Α. , σελ.
 ΣΤΑΜΕΝΙΤΗΣ Δ. , σελ.
 ΤΑΧΙΑΟΣ Ν. , σελ.
 ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΓ**΄**

Παρασκευή 25 Οκτωβρίου 2024

Αθήνα, σήμερα στις 25 Οκτωβρίου 2024, ημέρα Παρασκευή και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Kυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, θα ήθελα να κάνω μία ανακοίνωση προς το Σώμα.

Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν την 22-10-2024, ποινική δικογραφία που αφορά στον πρώην Υπουργό Ναυτιλίας Θεόδωρο Κλιάρη, στον πρώην Υπουργό Προστασίας του Πολίτη Χαράλαμπο Λαλούση και στον πρώην Υπουργό Μετανάστευσης και Ασύλου Δανιήλ Εσδρά και την 23-10-2024 ποινική δικογραφία που αφορά στον πρώην Υπουργό Εθνικής Οικονομίας και Οικονομικών Χρήστο Σταϊκούρα και στον νυν Υπουργό Εθνικής Οικονομίας και Οικονομικών Κωστή Χατζηδάκη, δύο (2) ποινικές δικογραφίες που αφορούν στον Υπουργό Κλιματικής Αλλαγής και Πολιτικής Προστασίας Βασίλειο Κικίλια και Ποινική Δικογραφία που αφορά στους

1) Πρώην Πρωθυπουργό Αλέξιο Τσίπρα

2) Πρώην Υπουργό Εθνικής Άμυνας Παναγιώτη Καμένο

3) Πρώην Υπουργό Εξωτερικών Νικόλαο Κοτζιά

4) Πρώην Αναπληρωτή Υπουργό Εσωτερικών και Διοικητικής Ανασυγκρότησης Ιωάννη Πανούση

5) Πρώην Αναπληρωτή Υπουργό Οικονομίας, Υποδομών, Ναυτιλίας και Τουρισμού Θεόδωρο Δρίτσα.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 25 Οκτωβρίου 2024, οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 80/20-10-2024, 83/21-10-2024, 86/21-10-2024, 82/21-10-2024, 66/14-10-2024, 74/16-10-2024, 88/21-10-2024, 64/14-10-2024, 78/18-10-2024, 89/21-10-2024, 70/15-10-2024.

Θα ξεκινήσουμε τη συζήτηση με την όγδοη με αριθμό 80/20-10-2024 επίκαιρη ερώτηση πρώτου κύκλου του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Εξωτερικών με θέμα: «Απαράδεκτες και αντεθνικές θέσεις από την επικεφαλής του ΕΛΙΑΜΕΠ κ. Γαβουνέλη».

Στην ερώτηση θα απαντήσει ο Υπουργός Εξωτερικών κ. Γεώργιος Γεραπετρίτης.

Ορίστε, κύριε Ζερβέα, έχετε τον λόγο για την πρωτολογία σας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, σε τηλεοπτική συνέντευξη της κ. Γαβουνέλη, η οποία τυγχάνει να είναι Γενική Διευθύντρια του ΕΛΙΑΜΕΠ, ελέχθη από την κυρία αυτή ούτε λίγο ούτε πολύ ότι στον επικείμενο διάλογο με την Τουρκία θα τεθεί ως θέμα διαπραγματεύσεως και η επέκταση των χωρικών μας υδάτων στα δώδεκα ναυτικά μίλια. Μάλιστα η κ. Γαβουνέλη δήλωσε χαρακτηριστικά -προσέξτε, κύριε Υπουργέ- πως είναι αυτονόητο ότι αυτό το ζήτημα θα μπει στο τραπέζι των διαπραγματεύσεων. Ύστερα άρχισε να ανεβοκατεβάζει το εύρος της αιγιαλίτιδος ζώνης από τα έξι στα εννιά, από τα εννιά στα οκτώ, λες και συμμετείχε σε κάποιο ανατολίτικο παζάρι.

Τέλος, η κ. Γαβουνέλη υποστήριξε ότι το συγκεκριμένο θέμα συζητείται μόνο μεταξύ των δύο Υπουργών Εξωτερικών και ουσιαστικά έκανε λόγο ότι υπάρχει θέμα μυστικής διπλωματίας.

Επομένως, κύριε Υπουργέ, σας ερωτώ: Πρώτον, για ποιον λόγο η ελληνική Κυβέρνηση, αλλά και το Υπουργείο Εξωτερικών του οποίου προΐστασθε, δεν καταδίκασε τις απαράδεκτες αυτές δηλώσεις; Δεύτερον, πράγματι υπάρχει θέμα σχετικά με την επέκταση των χωρικών μας μιλίων στα δώδεκα ναυτικά μίλια, όσο δικαιούμαστε από το Διεθνές Δίκαιο; Θα τεθεί αυτό το ζήτημα στο τραπέζι των διαπραγματεύσεων με την Τουρκία;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Ζερβέα.

Ορίστε, κύριε Υπουργέ, έχετε τον λόγο και σας ευχόμαστε καλή δύναμη.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Να είστε καλά. Θα τη χρειαστώ, κύριε Πρόεδρε και σας ευχαριστώ πολύ.

Αξιότιμε κύριε Βουλευτά, οφείλω να ομολογήσω ότι προσέρχομαι σήμερα στη Βουλή για να απαντήσω στην επίκαιρη ερώτησή σας και σας ευχαριστώ για την κατάθεσή της, αισθανόμενος ότι δεν όφειλα να το πράξω από μόνο σεβασμό και προς το πρόσωπό σας και προς την Βουλή. Και τούτο διότι αντιλαμβάνεστε ότι ένας Υπουργός δεν μπορεί να απαντά για λογαριασμό κάποιου πολίτη, ακαδημαϊκού ή ακόμη-ακόμη και εκπροσώπου φορέα, ο οποίος δεν είναι κρατικός ή δημόσιος. Άρα, υπό την εκδοχή αυτή παρέλκει, κατά την άποψή μου, η οποιαδήποτε απάντηση επί του ζητήματος αυτού. Αλίμονο, κύριε Βουλευτά, εάν ο Υπουργός Εξωτερικών καθημερινώς απαντούσε στα δημοσιεύματα, στις συνεντεύξεις, στην αρθρογραφία που γίνονται σχετικά με οποιοδήποτε θέμα εξωτερικής πολιτικής. Το αυτονόητο είναι αυτό, ότι δεν θα είχε ούτε ένα λεπτό στη διάθεσή του για να κατευθύνει τα της εξωτερικής πολιτικής.

Εδώ υπάρχει βεβαίως και ένα ζήτημα ελευθερίας των ανθρώπων οι οποίοι εκφράζονται όπως εκφράζονται και θέλω να σας διαβεβαιώσω ότι στον δημόσιο διάλογο ακούγονται εξαιρετικά ακραία πράγματα, ειδικώς για τα ζητήματα εξωτερικής πολιτικής τα οποία δεν είναι δυνατόν να απαντά διαρκώς ο Υπουργός Εξωτερικών.

Θέλω, όμως, για μια ακόμη φορά με την ευκαιρία αυτή να είμαι απολύτως ξεκάθαρος. Όπως γνωρίζετε τα χωρικά ύδατα της Ελλάδας έχουν καθοριστεί με τη διαδικασία η οποία προβλέπεται από το Σύνταγμα. Επιπλέον, τόσο κατά την ψήφιση όσο και κατά την κύρωση της σύμβασης του Οργανισμού Ηνωμένων Εθνών που αφορά το δίκαιο της θάλασσας, η Ελλάδα διατύπωσε τη ρητή της επιφύλαξη η οποία αφορά το μονομερές αναφαίρετο δικαίωμά της να επεκτείνει τα χωρικά της ύδατα. Αυτό και θα πράξει κατά τον χρόνο που η ίδια η πολιτεία θα το κρίνει.

Πρόκειται για ένα θέμα το οποίο αφορά κυριαρχία ελληνική και θέλω να σας διαβεβαιώσω και δι’ υμών τον ελληνικό λαό ότι τα ζητήματα κυριαρχίας δεν περιλαμβάνονται -ούτε πρόκειται ποτέ να περιληφθούν- σε οποιονδήποτε διάλογο ο οποίος γίνεται για τα ελληνοτουρκικά. Το ζήτημα της κυριαρχίας, περιλαμβανομένης της επέκτασης των χωρικών υδάτων, είναι θέμα που αφορά αποκλειστικά και μόνο την ελληνική πολιτεία και θα ασκηθεί με τον προσήκοντα τρόπο.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Ορίστε, κύριε Ζερβέα, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, το ΕΛΙΑΜΕΠ δεν είναι μια απλή δεξαμενή σκέψης, μια από τις πολλές. Αντιθέτως μπορώ να πω ότι αν δεν συνδιαμορφώνει την εξωτερική πολιτική τουλάχιστον την επηρεάζει. Γιατί το λέω αυτό; Γιατί ο κ. Ντόκος, ο νυν σύμβουλος της εθνικής ασφάλειας του Πρωθυπουργού -σας φέρνω ένα παράδειγμα τρανταχτό- είχε διατελέσει γενικός διευθυντής του ΕΛΙΑΜΕΠ. Επομένως, δεν μπορούμε να πούμε ότι είναι μια δήλωση η οποία δεν μας ενδιαφέρει. Είναι από μια σημαντική δεξαμενή σκέψης η οποία επηρεάζει τη χάραξη της ελληνικής εξωτερικής πολιτικής. Ας μην κοροϊδευόμαστε.

Από εκεί και πέρα, κύριε Υπουργέ, με τόσες πολλές απόψεις εντός της Κυβερνήσεώς σας πραγματικά τελούμε σε σύγχυση. Ο κ. Σαμαράς, παραδείγματος χάριν, λέει εμμέσως πλην σαφώς ότι ακολουθείται μια ενδοτική πολιτική στα θέματα που μας απασχολούν με την Τουρκία. Ο κ. Δένδιας στο ακριτικό Καστελόριζο είπε -και πολύ ορθώς- ότι όλα τα νησιά δικαιούνται ΑΟΖ και υφαλοκρηπίδα. Εσείς λέτε ότι το μόνο ζήτημα με την Τουρκία είναι η οριοθέτηση της υφαλοκρηπίδας, αλλά από την άλλη αποφεύγετε όπως ο διάβολος το λιβάνι να μας πείτε τι θα γίνει με την επέκταση της αιγιαλίτιδος ζώνης, απλώς το μεταθέτετε σε ένα αόριστο μέλλον. Και βεβαίως υπάρχει και η κ. Μπακογιάννη η οποία έχει πει στο παρελθόν ότι η Τουρκία έχει ατέλειωτες ακρογιαλιές. Προφανώς αφού έχει ατέλειωτες ακρογιαλιές θα πρέπει να ζητήσει ΑΟΖ και στην Αλάσκα. Γιατί όχι; Χθες μάλιστα στον φιλοκυβερνητικό «ΣΚΑΙ», στην εκπομπή του κ. Πορτοσάλτε, έκανε λόγο για δώδεκα ναυτικά μίλια για την Ηπειρωτική Ελλάδα και εμμέσως πλην σαφώς έδωσε ένα μήνυμα ότι δεν θα ισχύσει το ίδιο και για τα νησιά. Επομένως, θα πρέπει κάποια στιγμή να ξεκαθαρίσει η Κυβέρνηση ποια από τις τέσσερις αυτές λογικές ασπάζεται και ακολουθεί.

Κύριε Υπουργέ, επειδή έρχεται και η συνάντηση σας την επόμενη εβδομάδα με τον κ. Φιντάν θεωρώ ότι είναι μέγιστο λάθος να ερχόμαστε σε διάλογο με ένα κράτος το οποίο, πρώτον, μας απειλεί από το 1995 με πόλεμο εφόσον ασκήσουμε το νόμιμο δικαίωμά μας, το οποίο βασίζεται στο Διεθνές Δίκαιο της επεκτάσεως των χωρικών μας υδάτων, ένα κράτος το οποίο δεν αναγνωρίζει το δίκαιο της θάλασσας. Και αναρωτιέμαι, επί ποιας βάσεως -αφού ουσιαστικά δεν σέβεται το Διεθνές Δίκαιο η Τουρκία- θα καθίσουμε στο τραπέζι του διαλόγου;

Κατά τη γνώμη μας, κύριε Υπουργέ, αντί να εισέρθετε σε αυτές τις επικίνδυνες ατραπούς, θα πρέπει να αλλάξετε πολιτική. Να χαράξετε γραμμές βάσεως, να επεκτείνετε ως έχουμε το δικαίωμα την αιγιαλίτιδα ζώνη μας στα δώδεκα ναυτικά μίλια, να ανακηρύξουμε ΑΟΖ και μετά να προσφύγουμε στο καθ’ ύλην αρμόδιο δικαστήριο, το Δικαστήριο του Αμβούργου, μονομερώς. Έχουμε το δικαίωμα. Θεωρώ ότι αυτή είναι η μόνη ελληνοπρεπής και ανεξάρτητη εξωτερική πολιτική.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ, κύριε Πρόεδρε, ευχαριστώ, κύριε Βουλευτά.

Αξιότιμε, κύριε Βουλευτά, με κάθε σεβασμό το ΕΛΙΑΜΕΠ δεν συγκαθορίζει καμμία εξωτερική πολιτική. Η εξωτερική πολιτική ασκείται διά της Κυβερνήσεως με την εντολή και την καθοδήγηση του Πρωθυπουργού μέσω του κυβερνητικού Συμβουλίου Εξωτερικής Πολιτικής και Άμυνας και υλοποιείται από τον Υπουργό Εξωτερικών. Δεν υπάρχει καμμία απολύτως απόκλιση μεταξύ των στελεχών της κυβερνητικής πλειοψηφίας και των μελών της Κυβέρνησης, απολύτως καμμία.

Σας είπα σε όλους τους τόνους, το έχω διαβεβαιώσει πολλάκις, ότι η επέκταση των χωρικών υδάτων θα γίνει με τον προβλεπόμενο από το Διεθνές Δίκαιο τρόπο στο πλαίσιο της άσκησης της ελληνικής κυριαρχίας.

Σε αυτό συντείνουμε όλοι στην Κυβέρνηση, όλα τα μέλη έχουν ακριβώς την ίδια τοποθέτηση. Και σε αυτό το ζήτημα δεν υπάρχει καμμία απολύτως μυστικότητα όπως και σε κανένα ζήτημα εξωτερικής πολιτικής. Ο ίδιος έχω υπάρξει εξαιρετικά ανοικτός σε όλα αυτά τα ζητήματα, έχοντας ενημερώσει πολλαπλώς τη Βουλή και όλες τις αρμόδιες επιτροπές, τους ίδιους τους Αρχηγούς των κομμάτων, το αρμόδιο Συμβούλιο Εξωτερικής Πολιτικής και βεβαίως προσέρχομαι οποτεδήποτε ζητείται για την απάντηση των επίκαιρων ερωτήσεων. Για δε την παρατήρησή σας περί του διαλόγου, θα μου επιτρέψετε να πω ότι ο διάλογος είναι ένα απαραίτητο στοιχείο άσκησης διπλωματίας. Είναι προφανές ότι δεν πρόκειται να συμφωνήσουμε σε όλα και έχουμε και εντελώς διαφορετική αφετηρία με την Τουρκία. Είναι αυτονόητο ότι για την οποιαδήποτε συζήτηση, η οποία θα αφορά την οριοθέτηση αποκλειστικής οικονομικής ζώνης και υφαλοκρηπίδας, θα γίνει μόνον υπό την απόλυτη προϋπόθεση ότι υπάρχει πλήρης σεβασμός του Διεθνούς Δικαίου και ότι αυτό συνιστά τη μία και μόνη διαφορά, η οποία θα τεθεί στο τραπέζι.

Και επειδή αντιλαμβάνομαι ότι μας εγκαλείτε για το γεγονός ότι δεν έχουμε επεκτείνει τα χωρικά μας ύδατα, όπως προβλέπεται από το Διεθνές Δίκαιο και όπως μονομερώς έχει το δικαίωμα να το πράξει η χώρα, θα ήθελα να σας θυμίσω ότι τα όρια της ελληνικής επικράτειας καθορίστηκαν τελευταία το 1947. Από το 1947 η επέκταση της ελληνικής επικράτειας για πρώτη φορά συντελέστηκε επί της παρούσας κοινοβουλευτικής πλειοψηφίας από την προηγούμενη κυβέρνηση, το 2021 με την επέκταση των χωρικών υδάτων έως το ακρωτήριο Ταίναρο. Άρα ήταν η Κυβέρνηση της Νέας Δημοκρατίας, η οποία μεγάλωσε την Ελλάδα. Και τη μεγαλώνει κάθε μέρα, κύριε Βουλευτά, αυξάνοντας το διπλωματικό της κεφάλαιο και ευρισκόμενη σήμερα σε ένα επίπεδο στο οποίο μπορεί να συζητά με όλους τους διεθνείς εταίρους με όρους ισότητας αν όχι ισχύος, να βρίσκεται στο συμβούλιο ασφαλείας του Οργανισμού Ηνωμένων Εθνών και στον σκληρό πυρήνα της Ευρωπαϊκής Ένωσης και να μην έχει κανένα απολύτως φοβικό σύνδρομο. Και θα ήταν η δική μου παράκληση να μην έχει φοβικά σύνδρομα ούτε η Βουλή.

Η παρούσα Κυβέρνηση δεν φοβάται. Έχει την ισχύ και την αυτοπεποίθηση να υποστηρίζει, όπως πρέπει τα εθνικά συμφέροντα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Υπουργέ.

Θα συζητηθεί η τρίτη με αριθμό 83/21-10-2024 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. ΠαρασκευήςΔάγκα, προς τον Υπουργό Υγείας με θέμα: «Για τις ελλείψεις στο νοσηλευτικό προσωπικό του Πανεπιστημιακού Γενικού Νοσοκομείου (ΠΓΝ) Αττικόν».

Θα απαντήσει ο Υπουργός Υγείας, κ. Άδωνις Γεωργιάδης.

Ορίστε, κυρία Δάγκα, έχετε τον λόγο για την πρωτολογία σας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Με αφορμή τη συγκεκριμένη μέρα, παγκόσμια ημέρα για την πρόληψη του καρκίνου του μαστού, θα θέλαμε να εκφράσουμε την αλληλεγγύη μας, τη συμπαράστασή μας, στις χιλιάδες γυναίκες που δίνουν μάχη με τη νόσο, στις χιλιάδες γυναίκες που αγωνιούν αλλά συναντούν πολλαπλά εμπόδια στην πρόληψη, αλλά και στη θεραπεία των γυναικολογικών καρκίνων στα πλαίσια του εμπορευματοποιημένου και ιδιωτικοποιημένου συστήματος υγείας. Είναι η γνωστή λογική του κόστους οφέλους που έχει οδηγήσει ακόμα και ένα κρίσιμο τμήμα, το τμήμα βραχυχρόνιας θεραπείας στο Νοσοκομείο «Αλεξάνδρα», σε κλείσιμο, γιατί λείπει το απαραίτητο προσωπικό.

Για να πάμε όμως στο θέμα της επίκαιρης ερώτησης, το ζήτημα είναι ότι αυτή τη στιγμή Υπουργέ, η κατάσταση έχει φτάσει στο απροχώρητο στο Νοσοκομείο «Αττικόν». Δεν είναι μόνο ότι έχουν γίνει καθεστώς τα ράντζα, εκατόν είκοσι ράντζα σε κάθε εφημερία. Το ζήτημα είναι ότι σε αυτή τη φάση η όποια ανάπτυξη κλινικών και κλινών στηρίζεται στο απαρχαιωμένο οργανόγραμμα, σε σχέση με το νοσηλευτικό προσωπικό. Και όταν μιλάμε για τη νοσηλευτική υπηρεσία, μιλάμε για τους νοσηλευτές, τους βοηθούς νοσηλευτές, επισκέπτες υγείας, μαίες, τραυματιοφορείς και βοηθούς θαλάμου.

Σε αυτές τις συνθήκες λοιπόν ένας νοσηλευτής και ένας βοηθός νοσηλευτή είναι αναγκασμένοι να έχουν την ευθύνη για τριάντα πέντε κλίνες συν τα δέκα ράντζα περίπου μετά από κάθε εφημερία και βέβαια, αυτή η τραγική υποστελέχωση –διακόσια τριάντα πέντε είναι τα κενά σε νοσηλευτικό προσωπικό-, οδηγεί στο να είναι καθεστώς οι μετακινήσεις νοσηλευτικού προσωπικού από κλινική σε κλινική, από τη μία μονάδα εντατικής θεραπείας σε ΜΑΘ κ.λπ..

Άρα ρωτάτε εδώ η Κυβέρνηση τι μέτρα θα πάρει για να προσληφθεί όλο το αναγκαίο μόνιμο προσωπικό, νοσηλευτικό, για να καλυφθούν οι ανάγκες που είναι σε κατάσταση κάτω από τα όρια ασφαλείας. Και βέβαια, τι μέτρα θα πάρει η Κυβέρνηση για να δοθούν τα χιλιάδες οφειλόμενα ρεπό και άδειες.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς ως προς την παγκόσμια ημέρα κατά του καρκίνου του μαστού, να πω ότι η Κυβέρνησή μας, και είμαι πάρα πολύ περήφανος γι’ αυτό, διενεργεί το μεγαλύτερο πρόγραμμα προληπτικής ιατρικής για την ανίχνευση του καρκίνου του μαστού στις γυναίκες που έχει γίνει ποτέ στο ελληνικό κράτος. Είναι το πρόγραμμα με το όνομα της αείμνηστου Φώφης Γεννηματά. Το πρόγραμμα αυτό διενεργεί δωρεάν προληπτική εξέταση ηλεκτρονικής τομογραφίας για τον καρκίνο του μαστού, μαστογραφία δηλαδή, και έχει ήδη σώσει τη ζωή σε χιλιάδες γυναίκες, που έκαναν χρήση της δωρεάν αυτής εξετάσεως και έμαθαν ότι δυστυχώς είχαν καρκίνο σε πρώιμο στάδιο και έτσι αντιμετώπισαν άμεσα το πρόβλημα αυτό να εξαλειφθεί.

Καλώ λοιπόν, όλες τις δικαιούχους του προγράμματος, που έχουν λάβει στο κινητό τους το σχετικό μήνυμα από την ΗΔΙΚΑ που τους ενημερώνει για τη διαδικασία με την οποία μπορούν να κάνουν χρήση των δωρεάν προληπτικών εξετάσεων του προγράμματος «Φώφη Γεννηματά» να το πράξουν γιατί η πρόληψη στην προκειμένη περίπτωση κατά κυριολεξία σώζει ζωές. Και αυτό το έκανε η Κυβέρνηση του Κυριάκου Μητσοτάκη.

Τώρα έρχομαι στην απάντηση του ερωτήματός σας, αν υπάρχουν κενά στο Νοσοκομείο «Αττικόν», στο νοσηλευτικό προσωπικό. Βεβαίως και ναι, πολλά κενά. Πιθανόν να είναι και ο αριθμός που είπατε ο πραγματικός, οι διακόσιες τριάντα πέντε θέσεις. Πώς μπορούν να αντιμετωπιστούν αυτά τα κενά; Ποιος είναι ο τρόπος να αντιμετωπιστούν; Να προσλάβουμε προσωπικό. Πολύ ωραία. Έχει ξεκινήσει η Κυβέρνηση του Κυριάκου Μητσοτάκη τη διαδικασία για να προσλάβει προσωπικό; Ασφαλώς. Έχουμε κάνει προκηρύξεις και το 2021 και το 2022 και 2023 και το 2024 και θα κάνουμε και το 2025 για την πρόσληψη νοσηλευτικού προσωπικού. Εκκρεμούν μέχρι τέλος του χρόνου να προσλάβουμε πάνω από τρεις χιλιάδες πεντακόσιους νοσηλευτές. Το Νοσοκομείο «Αττικόν» αν όλα πάνε βάσει προγράμματος θα πάρει μέχρι το τέλος του χρόνου εκατό νοσηλευτές και με αυτούς θα έχει πολύ καλύτερη ροή στη λειτουργία του, χωρίς να έχει λύσει οριστικά το πρόβλημα της έλλειψης προσωπικού.

Γιατί όμως σωρεύτηκαν τόσες πολλές θέσεις προσλήψεων και πάμε τώρα να κάνουμε μαζεμένες προσλήψεις δύο, τριών ετών; Διότι η διαδικασία πρόσληψης νοσηλευτών μέσω του ΑΣΕΠ είναι μία διαδικασία η οποία ήταν πολύ αργή. Εντόπισε η Κυβέρνηση το πρόβλημα και ήλθε νομοθετικά να κάνει παρεμβάσεις για να επιταχυνθεί αυτή η διαδικασία και να γίνουν προσλήψεις. Τι ψήφισε το ΚΚΕ σε αυτές τις παρεμβάσεις; Όχι. Άρα, το ενδιαφέρον σας, αγαπητή κυρία συνάδελφε, είναι καθαρά υποκριτικό. Εάν σας ενδιέφερε να γίνουν οι προσλήψεις θα ήσασταν επισπεύδοντες στην προσπάθεια να γίνουν ταχύτερες προσλήψεις, όχι αντίπαλοι να γίνουν ταχύτερα οι προσλήψεις. Άρα στην Αίθουσα οι μόνοι που πραγματικά ενδιαφέρονται να γίνουν οι προσλήψεις στ’ αλήθεια, είμαστε εμείς. Και γιατί συμβαίνει αυτό; Εσείς αν λυθεί το πρόβλημα, θα χάσετε την πολιτική σας ύπαρξη. Εμείς θέλουμε να λύνουμε τα προβλήματα των ανθρώπων. Αυτή είναι η πραγματικότητα. Άρα μέχρι το τέλος του χρόνου, εκατό νοσηλευτές θα μπούνε στο «Αττικόν» και συνεχίζουμε με τη νέα προκήρυξη το 2025.

Να πω εδώ, κλείνοντας, κύριε Πρόεδρε, για να το ξέρει ο ελληνικός λαός ότι βάσει της συμφωνίας Τσίπρα στο τρίτο αχρείαστο μνημόνιο για την πρόσληψη 1 προς 1, δηλαδή μία αποχώρηση μία πρόσληψη στο ελληνικό δημόσιο, για το ταβάνι, για το όριο προσλήψεων δηλαδή στο οποίο δεσμεύεται το ελληνικό κράτος, η Ελλάδα μπορούσε να κάνει αυτά τα τρία χρόνια περίπου δεκαπέντε χιλιάδες προσλήψεις τον χρόνο. Κατ’ έτος πάνω από το 1/3 πήγαινε στο Υπουργείο Υγείας. Δηλαδή ο Πρωθυπουργός αυτός και αυτή η Κυβέρνηση έχουν δώσει τόσο μεγάλη βάση στην υγεία στ’ αλήθεια, που έχουν θυσιάσει πάνω από το 1/3 των μόνιμων θέσεων ιατρικού, νοσηλευτικού και λοιπού προσωπικού για το ΕΣΥ στερώντας τα από όλα τα άλλα Υπουργεία. Γιατί δεκαπέντε χιλιάδες είναι για την Αστυνομία, για τον Στρατό, για τη δικαιοσύνη, για την παιδεία, για τα πάντα.

Και τι λέει ο Μητσοτάκης; «Όχι, πρώτα η υγεία». Αυτό δεν έχει γίνει αντιληπτό. Και επιπλέον αυτό που εκκρεμεί για υπογραφή στο γραφείο του Υφυπουργού Οικονομικών κ. Πετραλιά -έχω ενημερωθεί ότι θα υπογραφεί σήμερα- είναι ότι ανοίγουμε άμεσα άλλες χίλιες θέσεις προσλήψεων για το 2024 και άλλες χίλιες πεντακόσιες θέσεις για το 2025 επικουρικού προσωπικού.

Άρα, προκηρύχθηκαν έξι χιλιάδες θέσεις μόνιμου ιατρικού, νοσηλευτικού και λοιπού προσωπικού στο ΕΣΥ το 2024, περίπου πέντε χιλιάδες θέσεις μόνιμου προσωπικού θα προκηρυχθούν για το 2025 και πολλές χιλιάδες επικουρικού προσωπικού από το 2019 μέχρι σήμερα.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Υπουργέ.

Κυρία Δάγκα, έχετε τον λόγο για τη δευτερολογία σας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ναι, κύριε Υπουργέ. Μόνο πρόκληση είναι αυτά που λέτε. Είναι πρόκληση γιατί οι τραγικές ελλείψεις σε νοσηλευτικό προσωπικό δεν διαμορφώθηκαν τώρα και έχουν την υπογραφή και της δικής σας Κυβέρνησης και των προηγούμενων κυβερνήσεων που λογαριάζουν με τη λογική του κόστους την αναγκαία κρατική χρηματοδότηση για την υγεία και με το κριτήριο του οφέλους για τους επιχειρηματικούς ομίλους στην υγεία.

Άρα, το πρόβλημά σας δεν ήταν το πώς θα γίνουν πιο γρήγορα οι διαδικασίες για το ΑΣΕΠ. Αυτό θα ήταν κάτι πάρα πολύ απλό. Και το συγκεκριμένο νομοσχέδιο, νόμος πλέον, το καταψήφισε το ΚΚΕ, γιατί ακριβώς προσαρμόζετε στις σύγχρονες ανάγκες που έχει το δικό σας κράτος, το εχθρικό για τον λαό κράτος, στις προτεραιότητες που έχετε βάλει για την καπιταλιστική κερδοφορία και ανταγωνιστικότητα.

Και σ’ αυτό το άθλιο σύστημα και σε αυτή τη βαρβαρότητα, ναι, κύριε Υπουργέ, λογαριάζετε ως κόστος το να έχετε μόνιμο προσωπικό στα νοσοκομεία. Όμως, δεν απαντήσατε στο κύριο: Τι θα γίνει με τα ράντζα στις εφημερίες; Τι θα γίνει με το νοσηλευτικό προσωπικό που μετακινείται; Ξεκάθαρα δεν απαντήσατε. Θα τους δώσετε τα χιλιάδες οφειλόμενα ρεπό και τις άδειες; Γιατί αυτή η κατάσταση έχει οδηγήσει και σε παραιτήσεις όλων αυτών των νοσηλευτών.

Το μόνο που κάνετε είναι να διαφημίζετε τον εκσυγχρονισμό των ΤΕΠ, του τμήματος επειγόντων περιστατικών του «Αττικού», αλλά άλλο πράγμα οι ουρές στα επείγοντα που πρέπει να αντιμετωπιστούν και άλλο πράγμα οι νοσηλείες και τα ράντζα στους θαλάμους που είναι μια άθλια κανονικότητα σε βάρος και της ανθρώπινης νοσηλείας αλλά και που οδηγεί και στην εργασιακή εξουθένωση του υγειονομικού προσωπικού συνολικά.

Με αυτή την έννοια για να κλείσω, επειδή το είπατε κιόλας, με αφορμή την παγκόσμια ημέρα για τον καρκίνο του μαστού, να μου επιτρέψετε αλλά όταν ρίχνετε το μπαλάκι της ατομικής ευθύνης σε μια γυναίκα για το πού θα πάει να κάνει μαστογραφία και ένα ελάχιστο ποσοστό, το 16%, των μαστογράφων βρίσκεται στο δημόσιο σύστημα υγείας, το συγκεκριμένο πρόγραμμα να μου επιτρέψετε με χρήματα από τη φοροαφαίμαξη των εργαζομένων και του λαού επιδοτεί, ουσιαστικά, τους ιδιωτικούς ομίλους. Το 76% των μαστογραφιών γίνονται στον ιδιωτικό τομέα και το υπόλοιπο γίνεται στο δημόσιο.

Όμως, ξέρετε τι κρύβετε; Κρύβετε και τον γολγοθά που περνάει μια γυναίκα κάτω από τις ελλείψεις στο δημόσιο και δωρεάν σύστημα υγείας για το πώς θα προχωρήσει άμεσα η διάγνωση, η θεραπεία και η αποκατάσταση. Αυτά κρύβετε. Κι εδώ σας θέσαμε και συγκεκριμένο θέμα για το τμήμα στο Νοσοκομείο Αλεξάνδρα που δεν έχει προσωπικό, δεν έχει τον μόνιμο γιατρό για να λειτουργήσει.

Αυτές όμως είναι οι αντιδραστικές κατευθύνσεις της Ευρωπαϊκής Ένωσης. Μάλιστα, πήρατε και το πακετάκι που σας κέρασαν από το Ταμείο Ανάκαμψης, τα πρώτα απογευματινά χειρουργεία για να μονιμοποιήσουν τα επί πληρωμή απογευματινά χειρουργεία. Αυτή είναι η άθλια κατεύθυνση που οδηγεί ακόμα και η υγεία να λογαριάζεται ως εμπόρευμα, οι ανάγκες όλων στη ζωή, στα δικαιώματα, στην υγεία να αποτελούν πεδίο κερδοφορίας. Μ’ αυτήν την κανονικότητα το ΚΚΕ δεν συμβιβάζεται.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχω πει πολλές φορές, κύριε Πρόεδρε, ότι απολαμβάνω τη διαλογική συζήτηση με το Κομμουνιστικό Κόμμα Ελλάδος. Την απολαμβάνω με την έννοια ότι βλέπω ανθρώπους που αρνούνται να δουν την πραγματικότητα. Τι είπατε; Το εχθρικό στον λαό καθεστώς. Το δικό μας καθεστώς; Η αστική κοινοβουλευτική δημοκρατία είναι το εχθρικό στον λαό καθεστώς; Καλά, και στις εκλογές που γίνονται κάθε τέσσερα χρόνια αυτός ο λαός γιατί δεν κατακρημνίζει τους εχθρούς του;

Άρα, προφανώς, κάτι δεν πάει καλά. Αν εμείς είμαστε οι εχθροί του λαού και εσείς οι φίλοι του και σε μας δίνει 40% και σε εσάς 6%, ή ο λαός έχει κάποιο πρόβλημα ή εσείς. Επειδή πιστεύω πως μάλλον ο λαός πάει καλά, το πρόβλημα το έχετε εσείς.

Πάμε να το κάνουμε και πιο συγκεκριμένο. Λέτε: Πρώτον, οι μαστογραφίες που δίνετε πάνε στον ιδιωτικό τομέα και δεύτερον, είναι από τους φόρους του ελληνικού λαού. Πρώτον, αν κάποια κυρία έχει πρώιμο καρκίνο και βρούμε, μέσω της ψηφιακής μαστογραφίας, αυτόν τον πρώιμο καρκίνο και της σώσουμε τη ζωή, πιστεύετε ότι την ενδιαφέρει ιδιαίτερα αν η ψηφιακή μαστογραφία έχει γίνει στο «Αττικόν» ή στο «Αλεξάνδρα» ή αν έχει γίνει στη «ΒΙΟΙΑΤΡΙΚΗ» ή στην «AFFIDEA» ή στο «ΙΑΤΡΟΠΟΛΙΣ»; Το πιστεύετε αυτό; Ή το ότι της έχουμε σώσει τη ζωή; Αφού οι ψηφιακές μαστογραφίες που δίνουμε μέσω του προγράμματος «Σπύρος Δοξιάδης» και του προγράμματος «Φώφη Γεννηματά» είναι δωρεάν τι την ενδιαφέρει, πραγματικά, την κυρία που θα σώσει τη ζωή της, αν θα πάει να την κάνει σε δημόσια ή σε ιδιωτική δομή; Αυτήν την ενδιαφέρει να σώσει τη ζωή της και εμείς της δίνουμε δωρεάν τη δυνατότητα να σώσει τη ζωή της.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Και τη θεραπεία;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και τη θεραπεία! Τα πάντα. Στο δημόσιο σύστημα όλα καλύπτονται. Τα πάντα, το 100%.

Πάμε τώρα στο δεύτερο. Από τους φόρους του ελληνικού λαού. Αμ, δε! Το πρόγραμμα «Σπύρος Δοξιάδης» χρηματοδοτείται κατά 100% από το Ταμείο Ανάκαμψης. Το Ταμείο Ανάκαμψης είναι χρήματα των Ευρωπαίων φορολογουμένων. Της Ευρωπαϊκής Ένωσης. Η Ελλάδα είναι χώρα που παίρνει χρήματα από την Ευρώπη, δεν δίνει χρήματα στην Ευρώπη.

Άρα, δεν είναι οι φόροι των Ελλήνων φορολογουμένων, εκεί. Πιθανόν να είναι οι φόροι των Σουηδών φορολογουμένων, των Γερμανών φορολογουμένων, των Δανών φορολογουμένων. Των Ελλήνων φορολογουμένων δεν είναι. Είναι ευρωπαϊκά τα χρήματα. Αυτή η «κακιά» Ευρώπη, η «αντιδραστική» και «φοβερή» και «κακιά» Ευρώπη, αυτή είναι που πληρώνει τις δωρεάν ψηφιακές μαστογραφίες και όχι οι φόροι του ελληνικού λαού. Άρα, και σε αυτό είστε τελείως εκτός.

Τέταρτον, για να μη φανεί ότι δεν σας απαντώ συγκεκριμένα. Λέτε για τα χιλιάδες ρεπό που τους χρωστάμε. Πράγματι. Χρωστούμε χιλιάδες ρεπό.

Γιατί; Είναι λόγω της έλλειψης προσωπικού, όπως ισχυρίζεστε; Όχι, γιατί επί δυόμισι χρόνια, επί COVID, είχαν ανασταλεί τα ρεπό και έχουν κρατηθεί τα ρεπό δυόμισι ετών για να μοιραστούν στα επόμενα χρόνια. Και μοιράζονται. Το καλοκαίρι κλείσαμε αναγκαστικά κρεβάτια, για να δώσουμε σε περισσότερο προσωπικό άδεια, για να καλύψουμε αυτό τα ρεπό. Άρα, τα ρεπό δεν είναι αποτέλεσμα της παρούσης συγκυρίας. Είναι αποτέλεσμα μιας εποχής παγκόσμιας πανδημίας, που οδήγησε ως ένα από τα αποτελέσματά της, να συσσωρευθούν και πάρα πολλά ρεπό στο ιατρικό και νοσηλευτικό προσωπικό.

Πέμπτον, ράντζα. Θέλω να τοποθετηθώ σε αυτό, κύριε Πρόεδρε, μήπως μπορέσουμε κάποτε και συνεννοηθούμε. Έχει ράντζα στη μεγάλη εφημερία του Νοσοκομείου «Αττικόν»; Ναι, είναι η απάντηση. Έχει. Άλλοτε περισσότερα, άλλοτε λιγότερα. Γιατί έχει ράντζα τώρα; Η απάντηση είναι πάρα πολύ απλή: Γιατί πάει πάρα πολύς κόσμος σε αυτό το νοσοκομείο. Υπάρχει τρόπος αν ξαφνικά όλοι οι Έλληνες θέλουν να πάνε σε ένα νοσοκομείο εκεί να μην έχει ράντζα;

Το Νοσοκομείο «Αττικόν» σχεδιάστηκε για να έχει τον χρόνο εξήντα χιλιάδες εισαγωγές. Ξέρετε πόσες εισαγωγές έκανε πέρυσι; Εκατόν πενήντα χιλιάδες. Είναι δυνατόν ποτέ μια δομή, μια υποδομή, ένας χώρος, ένα δωμάτιο που το έφτιαξες για να χωράει εξήντα χιλιάδες και πάνε εκατόν πενήντα χιλιάδες να μην έχει ουρά;

Η Αττική Οδός, ο καλύτερος δρόμος στην Ελλάδα -πέντε λωρίδες από τη μια και πέντε λωρίδες από την άλλη, όλα ανισόπεδα, πουθενά φανάρι- έχει μποτιλιάρισμα; Πολλές φορές, είναι η απάντηση. Όταν φεύγουν από την παραλία και γυρνάνε όλοι μαζί ταυτόχρονα στο σπίτι, «κολλάει» η Αττική Οδός, έχει μποτιλιάρισμα και ας είναι και πέντε, έξι, επτά λωρίδες ανοιχτές χωρίς φανάρι και ανισόπεδες. Γιατί και η καλύτερη υποδομή, η τέλεια υποδομή του ανθρώπου υπόκειται στις δυνάμεις της φυσικής. Έχει κάποια όρια χώρου.

Το Νοσοκομείο «Αττικόν» έχει ράντζα. Για ποιον λόγο; Γιατί πάρα πολλοί άνθρωποι επιλέγουν να πάνε σε αυτό το νοσοκομείο αντί σε ένα διπλανό. Αν πάνε σε ένα διπλανό δεν θα βρουν ράντζο στην εφημερία. Αν πάνε στο «Αττικόν», θα έχουν ράντζο. Πιστεύουν, όμως, ότι είναι καλύτερο το «Αττικόν» και θέλουν να πάνε εκεί.

Με συγχωρείτε, αλλά το επιλέγουν. Το 50% των εισαγωγών στο «Αττικόν» είναι από περιπατητικούς ασθενείς. Δεν είναι από το ΕΚΑΒ, δηλαδή δεν είναι επείγοντα. Πηγαίνουν εκεί μόνοι τους και είναι το 50%.

Άρα, καταλαβαίνετε ότι κάποια στιγμή κάποια νοσοκομεία πληρώνουν και το τίμημα της επιτυχίας τους. Και να σας πω και κάτι; Γιατί υπάρχει κάποιο σύστημα στον κόσμο που τα μεγάλα νοσοκομεία δεν έχουν ποτέ ράντζα; Εγώ πήγα σε όλα. Σουηδία έχω πάει, Δανία έχω πάει, Αγγλία έχω πάει. Ναι, υπάρχουν ράντζα στις εφημερίες. Παντού υπάρχουν ράντζα. Ποιος είπε ότι δεν υπάρχουν ράντζα; Δεν υπάρχει σύστημα χωρίς ράντζα κανένα στην εφημερία, γιατί αν πάνε ταυτόχρονα πολλοί άνθρωποι οι νόμοι της φυσικής ισχύουν όσο πλούσιο και να είναι ένα κράτος. Τόσο απλά.

Πάρα ταύτα η Κυβέρνηση, πράγματι, και με τα νέα ΤΕΠ και με όλο τον σχεδιασμό που κάνει στην εφημερία θα προσπαθήσει στο μέτρο του εφικτού να αντιμετωπίσει και αυτό το ζήτημα.

Κύριε Πρόεδρε, ολοκληρώνω. Θα μου επιτρέψετε να πω ένα μόνο πράγμα, επειδή είναι η πρώτη μου παρέμβαση κοινοβουλευτική μετά τη χθεσινή εξέλιξη της οικονομικής εισαγγελίας να αρθεί το καθεστώς προστασίας των δύο συκοφαντών της σκευωρίας «NOVARTIS». Ξέρουμε σήμερα ότι είναι πλέον ο κ. Φιλίστωρ Δεστεμπασίδης και η κ. Μαρία Μαραγγέλη, οι οποίοι μάλιστα είχαν έρθει εδώ στη Βουλή των Ελλήνων και είχαν ορκιστεί στο ευαγγέλιο ότι δεν είναι αυτοί οι μάρτυρες και ότι δεν γνωρίζουν τίποτα εναντίον μου ούτε των υπολοίπων εννέα, για τέτοιους ψεύτες μιλάμε.

Θέλω να δηλώσω ενώπιον της Βουλής ότι θα προχωρήσω άμεσα σε όλες τις νομικές ενέργειες, που μου δίνει ο νόμος, τόσο για να τιμωρηθούν αυτοί οι δύο συκοφάντες όσο και,, κυρίως για να αποκαλυφθεί ενώπιον του ελληνικού λαού ποιοι τους έβαλαν. Γιατί, κύριε Πρόεδρε, είναι αδύνατον να πιστέψω -και δεν πιστεύει κανένας μας- ότι δύο τέτοια ανθρωπάκια ξαφνικά ξύπνησαν και είπαν αυτά τα τερατώδη ψεύδη. Είναι προφανές ότι κάποιοι τους έβαλαν. Και από σήμερα ξεκινά η προσπάθεια να αποκαλύψουμε στον ελληνικό λαό ποιοι είναι αυτοί που τους έβγαλαν και για ποιους πολιτικούς σκοπούς. Και αυτοί πρέπει να οδηγηθούν ενώπιον της δικαιοσύνης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Συνεχίζουμε με την πρώτη με αριθμό 86/21-10-2024 επίκαιρη ερώτηση πρώτου κύκλου της Βουλευτού Σερρών της Κοινοβουλευτικής Ομάδας «Νέα Δημοκρατία» κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων με θέμα: «Πληρωμή κοινοτικών ενισχύσεων έτους 2023 από τον Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (Ο.Π.Ε.Κ.Ε.Π.Ε.)».

Ορίστε, κυρία Αραμπατζή, έχετε τον λόγο για την πρωτολογία σας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ πολύ, κύριε Πρόεδρε.

Κύριε Υπουργέ, χαίρομαι που είστε σήμερα εδώ για να απαντήσετε στο μείζον ζήτημα των πληρωμών του ΟΠΕΚΕΠΕ, που ως γνωστόν απασχολεί και γεμίζει αβεβαιότητα από τον Οκτώβριο του 2023 και εντεύθεν τον αγροτικό κόσμο της χώρας. Και χαίρομαι, κύριε Υπουργέ, γιατί αναλαμβάνετε ευθύνες που δεν σας αναλογούν σίγουρα και εύχομαι, πραγματικά, επί θητείας σας να αποκαταστήσετε την τάξη στο θολό τοπίο των πληρωμών, να αποκαταστήσετε το κύρος του πιστοποιημένου οργανισμού πληρωμών και να αποκαταστήσουμε, κύριε Υπουργέ, το κύρος της Νέας Δημοκρατίας, της Κυβέρνησης στον αγροτικό κόσμο.

Γιατί είναι, πραγματικά, άδικο ο ίδιος ο Πρωθυπουργός της χώρας, ο Κυριάκος Μητσοτάκης, να έχει καταφέρει να εξασφαλίσει την περίοδο της διαπραγμάτευσης της νέας Κοινής Αγροτικής Πολιτικής σχεδόν ακέραια τα χρήματα της προγραμματικής περιόδου -19,3 δισεκατομμύρια θυμίζω εξασφάλισε, 19,6 δισεκατομμύρια ήταν η προηγούμενη περίοδος- τη στιγμή μάλιστα που χώρες μεγάλες, όπως η Γερμανία, η Γαλλία υπέστησαν σοβαρότατες μειώσεις και να πανηγυρίζουμε και ορθώς τότε για αυτό το αποτέλεσμα της διαπραγμάτευσης, αλλά οι αγρότες μας από τον Οκτώβρη του 2023 και εντεύθεν να μη γνωρίζουν ούτε τι εισπράττουν ούτε τι αναμένουν να εισπράξουν και στο διά ταύτα να πληρώνονται λιγότερα από τα δικαιούμενα των κοινοτικών ενισχύσεων.

Δεν φταίει, λοιπόν, τίποτα σε αυτό ο αγροτικός κόσμος της χώρας, κύριε Υπουργέ. Δεν φταίει ούτε η Νέα Δημοκρατία. Και επειδή μου αρέσουν οι καθαρές κουβέντες δεν φταίει η Νέα Δημοκρατία ούτε ο αγροτικός κόσμος να πληρώνει τους μοιραίους χειρισμούς του προκατόχου σας, του κ. Αυγενάκη, ο οποίος και ορθώς με απόφαση του Πρωθυπουργού διεγράφη για ανάρμοστη συμπεριφορά.

Τελευταίο παράδειγμα, απότοκος αυτών των παλινωδιών, η εξόφληση - εκκαθάριση έτους 2023, κύριε Υπουργέ, όπου ο ΟΠΕΚΕΠΕ μας λέει απολογιστικά ότι πλήρωσε 754 εκατομμύρια της βασικής ενίσχυσης από τον πρώτο πυλώνα τη στιγμή που με έγγραφα πάλι του ΟΠΕΚΕΠΕ το ΣΣΚΑΠ, το στρατηγικό σχέδιο της ΚΑΠ, λέει ότι έχουμε να δώσουμε 829 εκατομμύρια για τη βασική ενίσχυση του Πυλώνα Ι. Δίνει, λοιπόν, μόνο 14 εκατομμύρια στην προηγούμενη πληρωμή. Ακούμε ότι υπήρχε η διαβεβαίωση και προς εσάς για 51 εκατομμύρια εξόφληση στις 14 του μηνός. Υπολείπονται περίπου, λοιπόν, κύριε Υπουργέ, περί τα 80 εκατομμύρια αν αφαιρέσουμε αυτά τα οποία θα πάνε πίσω για το βαμβάκι γιατί δεν καλλιεργήθηκαν όλα τα στρέμματα.

Πού είναι, λοιπόν, αυτά τα υπόλοιπα χρήματα; Πότε θα υπάρξει νέα πληρωμή γι’ αυτά τα χρήματα; Και πώς σκοπεύετε αυτά τα απλήρωτα να τα διαθέσετε, κύριε Υπουργέ, ανά είδος άμεσων ενισχύσεων, δηλαδή, ο κάθε τομέας, υποτομέας του Πυλώνα Ι της βασικής ενίσχυσης τι πρόκειται να λάβει και πότε;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Στην επίκαιρη ερώτηση, θα απαντήσει ο Υπουργός Αγροτικής Ανάπτυξης και Τροφίμων, ο κ. Κωνσταντίνος Τσιάρας.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, θέλω, πραγματικά, να σας ευχαριστήσω, γιατί μέσω του κοινοβουλευτικού ελέγχου φέρνετε προς συζήτηση ένα θέμα το οποίο έχει απασχολήσει την κοινή γνώμη, έχει πάρει μια δημοσιότητα. Και, βεβαίως, εκτιμώ ότι μέσα από αυτήν μας ακριβώς τη δυνατότητα θα υπάρξει ευκαιρία να απαντηθούν όλα αυτά τα ζητήματα τα οποία έχουν προβληματίσει και τον αγροτικό κόσμο και την επικαιρότητα, θα έλεγα, τουλάχιστον, να μπει μια γραμμή στο τι ακριβώς συμβαίνει και ποια είναι η πραγματικότητα.

Δεν θα έχω άλλη άποψη με εσάς σε ό,τι αφορά τον ΟΠΕΚΕΠΕ και το λέω με την έννοια ότι όλοι γνωρίζουμε πως ένας πιστοποιημένος ανεξάρτητος οργανισμός που έχει ως ρόλο την κατανομή και τη διανομή των κοινοτικών ενισχύσεων, πρέπει να λειτουργεί μέσα από όρους διαφάνειας, πρέπει να λειτουργεί μέσα από όρους δικαιοσύνης και πρέπει να λειτουργεί με τέτοιο τρόπο, ώστε να μη δημιουργεί καμμία απολύτως αμφισβήτηση στον τελικό αποδέκτη, τον δικαιούχο των όποιων κοινοτικών πόρων.

Γι’ αυτόν τον λόγο, άλλωστε, φαντάζομαι σας είναι γνωστό, ότι από τις 11 Σεπτεμβρίου ο ΟΠΕΚΕΠΕ έχει τεθεί υπό επιτήρηση από το Υπουργείο Αγροτικής Ανάπτυξης και Τροφίμων, ακριβώς, για να μπορέσουμε να υλοποιήσουμε ένα σχέδιο δράσης και να αντιμετωπίσουμε όλα τα προβλήματα και όλες τις παθογένειες οι οποίες έρχονται από το παρελθόν.

Και αυτό φαντάζομαι ότι είναι η ελάχιστη υποχρέωση μας. Το οφείλουμε όχι απλά και μόνο στην ίδια τη διαδικασία λειτουργίας της πολιτείας, πρώτα από όλα το οφείλουμε στους ίδιους τους ανθρώπους, τους παραγωγούς, τους αγρότες, τους κτηνοτρόφους, τους πραγματικούς δικαιούχους των κοινοτικών πόρων, μιας και νομίζω ότι εκεί πρέπει να είναι στραμμένο και το βλέμμα μας αλλά και η προσοχή μας.

Αν πρέπει να δούμε, όμως, το συγκεκριμένο ζήτημα σε σχέση με τα ποσά τα οποία αναφέρονται, θέλω να κάνω γνωστά κάποια θέματα, τα οποία ενδεχομένως δεν έχουν ουσιαστικά καταγραφεί μέσα από την γενικότερη δημοσιοποίηση του συγκεκριμένου ζητήματος. Θα σας πω, λοιπόν, ότι ξέρουμε πάρα πολύ καλά ότι η βασική ενίσχυση χορηγείται σε ενεργούς αγρότες μετά την ενεργοποίηση των δικαιωμάτων που κατέχουν και, βεβαίως, για να γίνει αυτό υποβάλλεται κάθε χρόνο -εδώ είναι ακριβώς ουσιαστικά το κλειδί της υπόθεσης- η ενιαία αίτηση ενίσχυσης και, βεβαίως, ο αρμόδιος φορέας για τον υπολογισμό της αξίας των δικαιωμάτων για την πληρωμή φυσικά του ποσού, είναι ο ΟΠΕΚΕΠΕ.

Όντως, στις 15 Οκτωβρίου έγινε η πίστωση του ποσού των 14 εκατομμυρίων -δεν θα πω τα υπόλοιπα νούμερα θα τα προσεγγίζουμε για να μη μακρηγορώ κάθε φορά- σε λογαριασμούς πενήντα τεσσάρων χιλιάδων περίπου μοναδικών δικαιούχων για τη συνολική εκκαθάριση του οικονομικού έτους των ενισχύσεων του 2023. Είναι στην πραγματικότητα μια λογιστική τακτοποίηση είναι μικρά ποσά αυτά, διότι τόσο η προκαταβολή όσο,, βεβαίως και η εξόφληση είχε ήδη πραγματοποιηθεί νωρίτερα. Όντως, υπάρχουν χρήματα, τα οποία έχουν δοθεί, δηλαδή, συνολικά δόθηκαν 1.799.000.000 από τα 1.886.000.000, τα οποία, ουσιαστικά, είχαν προβλεφθεί για τον Πυλώνα Ι, πολύ σωστά το λέτε και στην ερώτησή σας.

Πρέπει να δούμε, όμως, γιατί υπήρξε αυτή η απόκλιση. Εδώ είναι το κρίσιμο το οποίο πρέπει να απαντηθεί, να γίνει γνωστό στην κοινή γνώμη και βεβαίως, να απαντήσει στα όποια ερωτήματα μπορεί να αφορούν γενικότερα και τον παραγωγικό κόσμο.

Τα 11 εκατομμύρια αφορούσαν συνδεδεμένα καθεστώτα. Γι’ αυτόν τον λόγο, είτε δεν υπήρξε εκδήλωση ενδιαφέροντος από τους παραγωγούς είτε οι παραγωγοί που τα αιτήθηκαν δεν πληρούσαν τα κριτήρια επιλεξιμότητας είτε προσδιορίστηκαν ποσά για πληρωμή μικρότερα των αιτηθέντων που ήταν συνέπεια των διοικητικών επιτόπιων και άλλων ελέγχων.

Για τη βασική ενίσχυση -σε αυτό, όμως, θα επανέλθω, γιατί θέλω να σας πω περισσότερα στη δευτερολογία μου- δεν πληρώθηκαν περίπου 43 εκατομμύρια, ενώ τα 14 περίπου εκατομμύρια δεν καταβλήθηκαν, είτε λόγω μη ενεργοποίησης του συνόλου των δικαιωμάτων των αιτηθέντων παραγωγών είτε ως συνέπεια της επιβολής κυρώσεων ή ποινών μετά τη διενέργεια των απαραίτητων διοικητικών επιτόπιων και μηχανογραφικών διασταυρωτικών ελέγχων.

Τυχόν -εδώ είναι το κρίσιμο και νομίζω ότι θέλετε να το γνωρίζετε αυτό- διορθώσεις ή συμπληρωματικές πληρωμές που ενδεχομένως θα προκύψουν μετά από ενστάσεις παραγωγών και μετά την ολοκλήρωση του ελέγχου, προφανώς θα γίνουν αποδεκτές και, βεβαίως, θα πληρωθούν από αυτό το ποσό. Αυτή είναι η πραγματικότητα.

Ωστόσο, είναι σαφές από όλα αυτά ότι η διαδικασία πληρωμής των ενιαίων αιτήσεων ενισχύσεων για το 2023 έχει ολοκληρωθεί. Η απόκλιση αυτή στην οποία αναφέρεστε των 87 περίπου εκατομμυρίων δεν είναι υπολειπόμενο ποσό που μένει να καταβληθεί στους Έλληνες παραγωγούς και είναι μια διαδικασία η οποία, όπως θα σας εξηγήσω και μετά, επαναλαμβάνεται κάθε χρόνο πανομοιότυπα με τον ίδιο τρόπο.

Θα επανέλθω στη δευτερομιλία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κυρία Αραμπατζή, έχετε τον λόγο για την δευτερολογία σας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, το είπα και στην πρωτολογία μου ότι αναφέρεστε σε αυτά τα 87 εκατομμύρια. Αν αφαιρέσουμε όσα από τον φάκελο του βάμβακος δεν καλλιεργήθηκαν -επειδή δεν καλλιεργήθηκαν δεν δηλώθηκαν τα αντίστοιχα στρέμματα του ταβανιού του φακέλου του βαμβακιού- έχουμε μείον 14 δηλαδή περί τα 73 εκατομμύρια. Υπάρχουν αυτά ως χρήματα προς διάθεση. Αυτό καταλαβαίνω ότι μου λέτε και ότι θα δοθούν σε νέα πληρωμή. Θα σας ακούσω με πολλή προσοχή στη δευτερολογία.

Πέραν αυτού του υπολοίπου, κύριε Υπουργέ, που καθόλου ευκαταφρόνητο δεν είναι, επαναλαμβάνω ότι αν δεν ήταν να πληρωθεί, δεν θα γραφόταν ότι περιμένουμε να πληρωθούν 51 εκατομμύρια. Αυτό γράφτηκε. Οι διαβεβαιώσεις αυτές ήταν της διοίκησης του ΟΠΕΚΕΠΕ.

Να πω, βέβαια, εδώ ότι ο ΟΠΕΚΕΠΕ ήταν και είναι ο οργανισμός ο εποπτευόμενος από το Υπουργείο Αγροτικής Ανάπτυξης ο οποίος πληρώνει τόσα χρόνια χωρίς προβλήματα κατά το μάλλον ή ήττον τις κοινοτικές ενισχύσεις.

Πάμε τώρα, κύριε Υπουργέ, σε αυτό το οποίο είναι επί θύραις. Γνωρίζετε πολύ καλά ότι παραδοσιακά περί τα τέλη Οκτωβρίου πιστώνεται το τσεκ, η προκαταβολή των κοινοτικών ενισχύσεων. Αντιλαμβάνεστε ότι η αγωνία των αγροτών κορυφώνεται επειδή έχουν μεσολαβήσει και οι πληρωμές οι οποίες έγιναν από τον Οκτώβριο και εντεύθεν. Τα είπα νομίζω πολύ συγκεκριμένα και με ονοματεπώνυμο. Πότε προγραμματίζετε να γίνει η πληρωμή και πόσα χρήματα σκοπεύετε να δώσετε στην προκαταβολή;

Και το ρωτάω γιατί σύμφωνα με το τελευταίο συμβούλιο των Υπουργών Γεωργίας και Αλιείας στις 15 Ιουλίου του 2024, τα κράτη-μέλη ζητήσατε από την επιτροπή μια παρέκκλιση του κανονισμού λόγω των ιδιαίτερα δυσμενών συνθηκών που έχουν προκύψει -του εξαιρετικού συνδυασμού δυσμενών συνθηκών, όπως είναι η συνεχιζόμενη ουκρανική κρίση, η κρίση στη Μέση Ανατολή, τα ακραία καιρικά φαινόμενα- και ο εκτελεστικός κανονισμός που εξεδόθη στις 11 Σεπτεμβρίου του 2024 λέει ουσιαστικά, δίνει τη δυνατότητα σε όλα τα κράτη-μέλη να πληρώσετε το 70% όχι της βασικής ενίσχυσης αλλά του συνόλου των άμεσων ενισχύσεων.

Επομένως, σας ρωτάω: Πότε σκοπεύετε να πληρώσετε το τσεκ και αν θα πληρώσετε το 70% των άμεσων ενισχύσεων, που είναι ένα 1.320.000.000, ή αν θα πληρώσετε το 70% παραδοσιακά της βασικής, που είναι 580 εκατομμύρια.

Θέλω να σας ρωτήσω, κύριε Υπουργέ, τι θα γίνει με τις πληρωμές των παρελθόντων ετών. Έχω εδώ μια απάντηση από τον προκάτοχό σας που λέει με διαβιβαστικό έγγραφο ο κ. Μπαμπασίδης του ΟΠΕΚΕΠΕ ότι από πριν το Πάσχα, λέει, του 2024 θα ξεκινούσε η καταβολή των δικαιωμένων παραγωγών, που τότε το 2020, όταν προέκυψε το ζήτημα των ενστάσεων, ο ΟΠΕΚΕΠΕ έκανε fast track διαδικασίες και δικαίωσε πολλές προσφυγές των αγροτών. Δεν έχει ξεκινήσει καμμία πληρωμή παρελθόντων ετών.

Και κλείνω, κύριε Υπουργέ, ρωτώντας το εξής: Όσον αφορά τα αχρεωστήτως καταβληθέντα, τα 63 που τα κάνατε 52,3, καταλαβαίνετε ότι αυτά τα λεφτά τα οποία θα αναζητηθούν ως αχρεωστήτως, πρακτικά πηγαίνουν από τον χ δικαιούχο που δεν τα δικαιούται -τα πήρε ως αχρεώστητα με βάση τα όσα λέει ο ΟΠΕΚΕΠΕ- προφανώς σε έναν ψ δικαιούχο. Κατ’ αρχάς, πηγαίνουν πίσω στον φάκελο της ΚΑΠ. Άρα, θα πρέπει να πάνε σε ποιον ψ δικαιούχο; Άρα, έχουμε 52,3 εκατομμύρια ευρώ, τα αχρεώστητα που επιστρέφουν, συν τα 70 πόσα εκατομμύρια που υπολείπονται φτάνουμε τα 130.

Αναμένω με πολύ ενδιαφέρον τις απαντήσεις σας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, είναι προφανές ότι έχετε τη γνώση του Υπουργείου, έχετε θητεύσει στο Υπουργείο. Άρα, ξέρετε πολλές από τις διαδικασίες οι οποίες αφορούν όχι μόνο στη λειτουργία του ίδιου του βασικού οργανισμού αλλά και των εποπτευόμενων φορέων.

Είναι η πρώτη φορά που παρατηρείται απόκλιση μεταξύ των καταβαλλόμενων και προσδιορισμένων ποσών που πρέπει να καταβληθούν από τον ΟΠΕΚΕΠΕ; Προφανώς και όχι και γι’ αυτό θέλω μέσω αυτής της διαδικασίας να σας ενημερώσω ότι το 2018 είχαμε μια απόκλιση 83 εκατομμυρίων, το 2019 είχαμε μια απόκλιση 68 εκατομμυρίων, το 2020 είχαμε μια απόκλιση περίπου 60 εκατομμυρίων, το 2021 είχαμε μια απόκλιση 85 εκατομμυρίων, το 2022 είχαμε μια απόκλιση 30 εκατομμυρίων.

Αυτό δεν σημαίνει ότι δεν δόθηκαν τα χρήματα στους Έλληνες παραγωγούς. Όπως σας εξήγησα και νωρίτερα, είναι δικαιώματα που δεν ενεργοποιήθηκαν, είναι φάκελοι που εξετάστηκαν και βρέθηκε ότι υπήρχε κάποιο πρόβλημα, είναι υποθέσεις οι οποίες, είτε σε διοικητικό είτε σε ελεγκτικό επίπεδο, διαπιστώθηκε ότι δεν μπορούσαν να καταβληθούν αυτά τα ποσά, με αποτέλεσμα να υπάρχει αυτή η διαφορά η οποία ομολογουμένως παρατηρείται κάθε χρόνο. Άρα, δεν τίθεται τέτοιο ζήτημα. Άλλα είναι τα ζητήματα τα οποία πρέπει να δούμε στον ΟΠΕΚΕΠΕ.

Και επειδή σας οφείλω μια ουσιαστικά εξήγηση για το κενό που αφορούσε στη βασική εισοδηματική στήριξη, ξέρετε ότι η συγκεκριμένη οικονομική ενίσχυση δίνεται για τη βιωσιμότητα, δίνεται μάλλον ως ενιαία ετήσια αποσυνδεδεμένη εισοδηματική στήριξη στο γεωργικό εισόδημα και, βεβαίως, είναι η κύρια πηγή των κοινωνικών επιχορηγήσεων στους Έλληνες αγρότες και στους Έλληνες παραγωγούς. Είναι ετήσια γιατί δίνεται κάθε χρόνο, είναι ενιαία γιατί αφορά το σύνολο της πρωτογενούς δραστηριότητας και, βεβαίως, είναι αποδεσμευμένη γιατί καταβάλλεται ανεξάρτητα από το είδος της πρωτογενούς παραγωγικής δραστηριότητας.

Βεβαίως, από εκεί και πέρα, είναι σημαντικό ότι οι δικαιούχοι είναι αυτοί οι οποίοι έχουν αποκτήσει δικαιώματα ενίσχυσης μέσω χορήγησης δικαιωμάτων στο έτος αναφοράς, το 2015, μέσω χορήγησης δικαιωμάτων ενίσχυσης από το εθνικό απόθεμα με μεταβίβαση δικαιωμάτων ενίσχυσης και, βεβαίως, αποκτούν δικαίωμα ενίσχυσης από το 2023 και μετά είτε από το απόθεμα είτε μέσω μεταβιβάσεων δικαιωμάτων ενίσχυσης.

Προσέξτε. Δεν χορηγούνται άμεσες ενισχύσεις σε γεωργούς, όταν το συνολικό ποσό για την καταβολή των άμεσων ενισχύσεων πριν την ανάκτηση των αχρεωστήτως καταβληθέντων ποσών και της εφαρμογής διοικητικών κυρώσεων για το συγκεκριμένο ημερολογιακό έτος δεν υπερβαίνει τα 150 ευρώ και αυτό είναι ο ευρωπαϊκός κανονισμός.

Γι’ αυτόν τον λόγο, όπως σας είπα νωρίτερα, τα 43 περίπου εκατομμύρια, τα οποία αφορούν στη βασική ενίσχυση για τη βιωσιμότητα, δεν δόθηκαν με την εξής λογική: Περίπου οι 850.000 δεν δόθηκαν εξαιτίας του γεγονότος ότι εκατόν εβδομήντα επτά παραγωγοί δεν πληρούσαν το κριτήριο του ενεργού γεωργού, έξι εκατομμύρια τριακόσιες ογδόντα τέσσερις χιλιάδες γιατί το δικαιούμενο ποσό ήταν μικρότερο από 150 ευρώ, όπως σας είπα νωρίτερα. Βεβαίως, τα 18.575.000 δεν δόθηκαν εξαιτίας του γεγονότος ότι τριάντα έξι χιλιάδες εννιακόσοι πενήντα τέσσερις παραγωγοί κάτοχοι δικαιωμάτων δεν υπέβαλαν ενιαία αίτηση ενίσχυσης για το 2023 για να τα ενεργοποιήσουν.

Είναι παρατηρημένο ότι κάθε χρόνο υπάρχει διαφορετικός αριθμός αιτήσεων ενίσχυσης. Και αυτή είναι μια πραγματικότητα. Εν προκειμένω, γι’ αυτή τη χρονιά στην οποία αναφερόμαστε περίπου τριάντα επτά χιλιάδες παραγωγοί δεν υπέβαλαν ενιαία αίτηση ενίσχυσης. Και τα 17.207.000 αφορούν σε παραγωγούς με δικαιώματα βοσκοτόπων, οι οποίοι υπέβαλαν μεν αίτηση ενιαίας ενίσχυσης για το 2023, αλλά δεν διαθέτουν ζωικό κεφάλαιο.

Άρα, λοιπόν, όπως αντιλαμβάνεστε, αυτά τα ποσά δικαιολογημένα δεν αποδόθηκαν. Βεβαίως, αυτά τα ποσά αναμένεται να καταβληθούν με βάση τις προϋποθέσεις που υπάρχουν, τους διασταυρωτικούς ελέγχους και όλα αυτά. Οτιδήποτε άλλο αφορά σε απάντηση ενστάσεων ή διαφορών που μπορεί να προκύψουν από εκεί και πέρα.

Σε ό,τι αφορά την καταβολή ουσιαστικά των κοινοτικών ενισχύσεων για τον τρέχοντα χρόνο, υπάρχει όντως ένα εθιμικό δίκαιο μέσα στον Οκτώβριο να πληρώνεται η προκαταβολή.

Ξέρετε πάρα πολύ καλά ότι ένα από τα προβλήματα που είχε ο ΟΠΕΚΕΠΕ τα προηγούμενα χρόνια ήταν να μην έχει ένα σταθερό πληροφοριακό σύστημα, οι τεχνικοί σύμβουλοι να εναλλάσσονται, να υπάρχουν ζητήματα και προβλήματα που αφορούσαν συνολικά στη λειτουργία του ΟΠΕΚΕΠΕ.

Με μεγάλη προσπάθεια, αυτό που μπορώ να σας πω -πιθανόν είναι και η είδηση της μεταξύ μας συζήτησης- είναι ότι υπάρχει η διαβεβαίωση ότι η προκαταβολή μέχρι το τέλος του μήνα θα καταβληθεί. Γίνεται επίσης μια μεγάλη προσπάθεια μέσα στο επόμενο χρονικό διάστημα, και φυσικά πριν ολοκληρωθεί ο χρόνος, να πληρωθούν και άλλα ποσά που αφορούν σε εκκαθαρίσεις από το 2015 και μετά εκκρεμών υποθέσεων, σε οικολογικά σχήματα, όλα αυτά τα οποία κατά βάσιν οφείλει ο ΟΠΕΚΕΠΕ να πληρώνει με βάση διαδικασίες οι οποίες ενισχύουν τον μέσο Έλληνα παραγωγό.

Δεν σας κρύβω ότι η προσπάθεια που γίνεται και από το Υπουργείο μέσα από τη διαδικασία της επιτήρησης, η οποία όπως σας είπα υφίσταται εδώ και περίπου ενάμιση-δύο μήνες, είναι ακριβώς ο ΟΠΕΚΕΠΕ να κάνει τα βήματα στην κατεύθυνση ουσιαστικά της ψηφιοποίησης, στην κατεύθυνση της στελέχωσης, στην κατεύθυνση της αποτελεσματικότητας, στην κατεύθυνση της διαφάνειας και της δικαιοσύνης. Είναι αυτό που ζητούν όλοι οι Έλληνες παραγωγοί.

Εκτιμώ ότι το επόμενο χρονικό διάστημα, μέσα από όλα αυτά τα οποία έχουμε λάβει ως πρόνοια, μέσα από την προσπάθεια η οποία γίνεται συστηματικά, και από το Υπουργείο και από τον ίδιο τον ΟΠΕΚΕΠΕ, να καταφέρει να ανταποκριθεί ως οργανισμός στον πραγματικό του ρόλο, μην αφήνοντας καμμιά αμφιβολία και καμμία ανησυχία στους Έλληνες παραγωγούς.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Πριν προχωρήσουμε στην επόμενη επίκαιρη ερώτηση, θα υπενθυμίσω -όλοι το ξέρετε-, και στους συναδέλφους ερωτώντες αλλά και στους Υπουργούς που απαντούν, ότι πάντα υπάρχει μία μικρή ανοχή, αλλά όχι υπερβολή. Ήδη έχουμε περάσει παραπάνω από μία ώρα συνεδρίασης και έχουμε συζητήσει μόνο τρεις επίκαιρες ερωτήσεις και το σύνολο είναι έντεκα. Και ο Προεδρεύων θα είναι ένας μέχρι το τέλος. Δηλαδή, θα υπερβώ προεδρεύοντας τις τρεισήμισι με τέσσερις ώρες.

Το γνωρίζετε εκ των προτέρων και το υπενθυμίζω ότι η πρωτολογία για τον Βουλευτή είναι δύο λεπτά και η δευτερολογία τρία λεπτά. Και η πρωτολογία και η δευτερολογία για τον Υπουργό είναι τρία λεπτά. Βεβαίως υπάρχει κάποια λελογισμένη ανοχή.

Παράκληση θερμή, να προσεγγίζουμε τους πραγματικούς χρόνους. Θα διακόπτω από εδώ και πέρα και θα το υπενθυμίζω όταν βεβαίως ξεφεύγουμε πάρα πολύ.

Προχωράμε στην επόμενη επίκαιρη ερώτηση, στην οποία θα απαντήσει ο Αναπληρωτής Υπουργός Παιδείας, Θρησκευμάτων και Αθλητισμού, ο κ. Γιάννης Βρούτσης.

Είναι η τέταρτη με αριθμό 82/21-10-2024 επίκαιρη ερώτηση πρώτου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικόλαου Έξαρχου προς τον Υπουργό Παιδείας, Θρησκευμάτων και Αθλητισμού, με θέμα: «Για την κατάσταση των αθλητικών εγκαταστάσεων στα Ιωάννινα».

Κύριε Έξαρχε, έχετε τον λόγο για την πρωτολογία σας για δύο λεπτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Κύριε Υπουργέ, συζητάμε αυτή την ερώτηση σχεδόν τέσσερις μήνες απ’ όταν κατατέθηκε, για διάφορους λόγους βέβαια. Όχι ότι άλλαξε κάτι όσον αφορά αυτά που θα συζητήσουμε. Για να μην σας αδικώ, ελάχιστα άλλαξαν.

Σε κάθε περίπτωση, στις 26 Ιουνίου αναδείχθηκε για ακόμη μια φορά το σοβαρό πρόβλημα που υπάρχει με τη συντήρηση, λειτουργία και ασφάλεια των αθλητικών εγκαταστάσεων στην πόλη των Ιωαννίνων.

Μεταλλικό πάνελ αποκολλήθηκε από το στέγαστρο του κλειστού κολυμβητηρίου της Λιμνοπούλας και αιωρούνταν πάνω από την πισίνα. Ευτυχώς εκείνη την ώρα δεν κολυμπούσαν παιδιά. Επίσης, σκουριές αποκολλούνται και πέφτουν στην πισίνα καθ’ όλη τη διάρκεια του έτους, ενώ ρωγμές προκαλούν συστηματική εισροή βρόχινων υδάτων.

Η εικόνα εγκατάλειψης και μαρασμού και επικινδυνότητας των χώρων είναι παρόμοια σε όλες τις εγκαταστάσεις που διαχειρίζεται η διοίκηση του ΠΕΑΚΙ με ευθύνη του Υπουργείου σας.

Το Πανηπειρωτικό Στάδιο βρίσκεται σε πλήρη εγκατάλειψη. Στο γήπεδο στίβου, το μοναδικό ολυμπιακών προδιαγραφών στην πόλη, το ταρτάν είναι διαλυμένο. Δεν υπάρχει κανένας στεγασμένος χώρος που να επιτρέπει την άθληση στον στίβο σε μέρες με δυσμενείς καιρικές συνθήκες. Και μιλάμε για τα Γιάννενα.

Ο χώρος κάτω από τις κερκίδες φιλοξενεί αθλήματα ενόργανης, ρυθμικής τραμπολίνο, τζούντο και άλλα. Ωστόσο, η μη επαρκής συντήρηση του οικοδομήματος έχει αποτέλεσμα, ανάμεσα σε άλλα, και την εισροή υδάτων. Η κεντρική θέρμανση δεν λειτουργεί. Οι χώροι που προορίζονται για το κοινό βρίσκονται στο απόλυτο σκοτάδι. Δεν υπάρχει μέριμνα να ανάβουν οι προβολείς. Υπάρχουν μπασκέτες κατεστραμμένες, δάπεδα ξεχαρβαλωμένα, γηπεδάκια ποδοσφαίρου εκτός λειτουργίας.

Η κατάσταση παντού είναι τραγική. Γι’ αυτό απαιτείται άμεσα αντικατάσταση του στεγάστρου στο κλειστό κολυμβητήριο. Ενεργειακή αναβάθμισή του. Ανανέωση του μηχανολογικού του εξοπλισμού, ώστε να διασφαλιστεί η εύρυθμη λειτουργία του, χωρίς να διακοπεί η μακροχρόνια πρόσβαση στους αθλούμενους και τα ερασιτεχνικά σωματεία. Λειτουργία του φωτισμού στο Πανηπειρωτικό Στάδιο στους χώρους για το κοινό. Αποκατάσταση των φθορών σε δάπεδα, μπασκέτες, γηπεδάκια και άλλους παρακείμενους χώρους. Δημιουργία κλειστού χώρου για τη διεξαγωγή αθλημάτων του στίβου.

Τι μέτρα λοιπόν σκοπεύετε να πάρετε για όλα αυτά τα ζητήματα;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας για τρία λεπτά.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Σας ευχαριστώ πολύ για την ερώτηση. Μου δίνετε την ευκαιρία να απαντήσω για το ΠΕΑΚΙ, για το Εθνικό Αθλητικό Κέντρο Ιωαννίνων. Δέχομαι καλοπροαίρετα την ερώτησή σας, υποδηλώνοντας αυτό το οποίο και εγώ πιστεύω, ότι ο αθλητισμός δεν έχει κομματικό ή ιδεολογικό πρόσημο. Μας ενδιαφέρει όλους.

Η πραγματικότητα, όμως, κύριε συνάδελφε, είναι τελείως διαφορετική. Εάν θα κάνατε την ερώτηση τη συγκεκριμένη πριν έναν χρόνο, θα δικαιολογούσα το περιεχόμενό της και θα συμφωνούσα στα περισσότερα. Σήμερα η πραγματικότητα είναι τελείως διαφορετική. Δεν ξέρω από πότε έχετε να επισκεφθείτε το ΠΕΑΚΙ Ιωαννίνων.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Πριν μερικές ώρες!

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Εάν το είχατε επισκεφθεί πρόσφατα, τότε θα είχατε αποσύρει την ερώτηση, διότι είναι μία τελείως διαφορετική πραγματικότητα.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Σας απάντησα: Πριν μερικές ώρες!

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, πέρσι τον μήνα Δεκέμβριο έγινε μία δομική αλλαγή όσον αφορά την αντιμετώπιση των εθνικών αθλητικών κέντρων της χώρας που ανήκουν στο Υπουργείο Αθλητισμού και στα οποία έχει την εποπτεία.

Η αλλαγή αυτή εναπόκειται στο γεγονός ότι αυξήσαμε με πρωτοφανή τρόπο όλους τους προϋπολογισμούς, γιατί βάλαμε ως κυρίαρχο στόχο την αναβάθμιση και τον εκσυγχρονισμό των εθνικών αθλητικών κέντρων της χώρας, ανάμεσά τους και του ΠΕΑΚΙ.

Είναι μία λεκτική προσέγγιση του Υπουργού Αθλητισμού; Όχι. Είναι ένα πραγματικό γεγονός.

Τι συνέβη με το ΠΕΑΚΙ; Αυτό που συνέβη στο ΠΕΑΚΙ, κύριε Πρόεδρε, κύριε συνάδελφε, είναι ότι αυξήθηκε για πρώτη φορά μετά από πάρα πολλά χρόνια ο προϋπολογισμός του Εθνικού Αθλητικού Κέντρου Ιωαννίνων –ακούστε- κατά 81,43%. Η αύξηση αυτή του προϋπολογισμού δεν ήταν ευκαιριακή μόνο για έναν χρόνο, ήταν και είναι σταθερή. Δηλαδή, αυτά τα ποσά τα οποία πήγαν στο Εθνικό Αθλητικό Κέντρο Ιωαννίνων είναι σε μία μόνιμη και διαρκή κατάσταση, που σημαίνει ότι επιπλέον αυτοί οι πόροι, κύριε συνάδελφε, μπήκαν από τότε και πλέον έχουν επενδυθεί για τον εκσυγχρονισμό και την αναβάθμιση του Εθνικού Αθλητικού Κέντρου.

Τα περισσότερα από αυτά που είπατε, για να είμαι κι εγώ ειλικρινής, βρίσκονται σε εξέλιξη και πολλά θα έχουν παραδοθεί μέχρι το τέλος του 2024 και κάποια μέσα στο 2025. Μέχρι το τέλος του 2025 θα έχουν ολοκληρωθεί και το Εθνικό Αθλητικό Κέντρο Ιωαννίνων θα έχει μεταμορφωθεί στην κυριολεξία.

Κρατώ μόνο το ζήτημα του ταρτάν, για το οποίο θα σας πω. Και όλα τα υπόλοιπα θα τα αναφέρω στη δευτερολογία μου, ένα προς ένα αυτά που είπατε, την κατάσταση που πράγματι ήταν στο παρελθόν και πώς αυτά εξελίσσονται μέσα από τη συνεργασία, μέσα από την υψηλή εποπτεία και το ενδιαφέρον του Υπουργείου Αθλητισμού και τις εντολές που πήρε η διοίκηση του ΠΕΑΚΙ Ιωαννίνων και πώς εξελίσσονται όλα τα έργα στο Εθνικό Αθλητικό Κέντρο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ, και για τη συνέπεια στον χρόνο.

Κύριε Έξαρχε, έχετε τον λόγο για τη δευτερολογία σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δυστυχώς για σας μερικές ώρες είναι που έχω επισκεφτεί για τελευταία φορά το ΠΕΑΚΙ. Για του λόγου το αληθές εδώ είναι και οι φωτογραφίες τις οποίες θα προσκομίσω για να τις δείτε μετά με την ησυχία σας. Όπως, επίσης, εδώ είναι και τα υπομνήματα των ερασιτεχνικών σωματείων που στεγάζονται στο ΠΕΑΚΙ για τα διάφορα έργα. Άρα, λοιπόν, δεν στέκει το γεγονός ότι δεν γνωρίζουμε το θέμα. Το γνωρίζουμε πάρα πολύ καλά. Επαναλαμβάνω, λίγες ώρες έχω που πήγα. Χθες το απόγευμα συγκεκριμένα. Σε κάθε περίπτωση όμως μιλάτε για πολλά εκατομμύρια τα οποία εμείς δεν βλέπουμε. Και αν κρίνω και από τη δημόσια δήλωση της διοίκησης του ΠΕΑΚΙ όταν αποκολλήθηκε το πάνελ, η οποία έλεγε συγκεκριμένα και αυτολεξεί «καταβάλλονται προσπάθειες στο μέτρο των δυνατοτήτων μας», μπορεί κανείς να βγάλει τα συμπεράσματά του. Ποιες είναι αυτές οι δυνατότητες; Ποιο είναι αυτό το μέτρο; Πού χωράει σε όλες αυτές τις δυνατότητες και τα μέτρα η ασφάλεια των παιδιών. Γιατί τι θα γινόταν αν αυτό το πάνελ έπεφτε τη στιγμή που θα κολυμπούσαν τα παιδιά από κάτω; Και μη μας πείτε τώρα εδώ ότι κινδυνολογούμε. Τι θα λέγατε; Αυτές είναι οι δυνατότητες; Βέβαια δεν είδα να ενοχλεί και τόσο πολύ αυτό, γιατί την επόμενη μέρα έγιναν εκεί πανελλήνιοι αγώνες. Την επόμενη μέρα ακριβώς. Δεν ίδρωσε δηλαδή το αυτί κανενός.

Τώρα βεβαίως μετά από όλον αυτόν το θόρυβο ανακοινώθηκε από το Υπουργείο η αντικατάσταση του πάνελ η οποία δεν έχει ξεκινήσει ακόμη. Αν θα βρεθεί -που είναι το πιο πιθανό- σάπιος ο σκελετός θα θέλει άλλη μελέτη, άλλο εργολάβο κ.λπ.. Ήδη έχουν περάσει τέσσερις μήνες. Σ’ αυτούς τους τέσσερις μήνες τα αθλητικά σωματεία που είναι εφτά και φιλοξενούνται εκεί, τι θα κάνουν; Αυτό είναι το λιγότερο σε κάθε περίπτωση γιατί μιλάμε για χιλιάδες παιδιά τα οποία είναι σε προγράμματα εκμάθησης, είτε από το σχολείο είτε τα απογεύματα. Πάρα πολλοί συνάνθρωποί μας ΑΜΕΑ που χρησιμοποιούσαν το κολυμβητήριο δεν έχουν πού να πάνε.

Παρακολουθώ. Απαντήσατε και σε συγκεκριμένη ερώτηση στον κ. Τσίμαρη και λέτε ότι δώσατε κάποια εκατομμύρια. Πού είναι αυτά τα λεφτά; Η μόνη αλλαγή που έχω δει στο ΠΕΑΚΙ τους τελευταίους μήνες είναι τα διχτάκια στις μπασκέτες, τα οποία μάλιστα είναι και κακής ποιότητας, για να είμαστε ακριβείς.

Βεβαίως σας ευχαρίστησε η διοίκηση του ΠΕΑΚΙ. Είπε συγκεκριμένα για 80%. Βεβαίως. Όμως αυτά τα λεφτά, τα δικά μας λεφτά των φορολογουμένων, δεν τα έχουμε δει πρακτικά πουθενά. Τώρα στο ΠΕΑΚΙ η μόνη παρέμβαση που κάνατε είναι αυτή. Θα δούμε τι θα γίνει στο μέλλον.

Μιλάμε για το μοναδικό ολυμπιακών προδιαγραφών στάδιο στην Ήπειρο. Το ταρτάν δεν επιδέχεται μπαλώματα. Ξεχάστε το, θέλει αλλαγή ολοκληρωτική. Οι εικόνες για τα σκάμματα του τριπλούν και του μήκους είναι εικόνες ντροπής. Μόνο με φωτογραφίες μπορούν να αποτυπωθούν. Με λόγια δεν μπορώ να σας το πω. Θα το δείτε μετά κι εσείς μόνος σας. Όταν βρέχει οι αθλητές του στίβου ξέρετε που προπονούνται, κύριε Υπουργέ, σε μια στοά η οποία είναι κάτω από τις κερκίδες, ένα μέτρο μήκος επί δύο ύψος, εκατό μέτρα μήκος. Εκεί προπονούνται αυτά τα παιδιά, αυτοί οι αθλητές. Και τι μπορούμε να πούμε γι’ αυτό; Δηλαδή, σε μία μεγαλούπολη όπως είναι τα Γιάννενα να μην υπάρχει ένα κλειστό προπονητήριο; Σε ποια εποχή ζούμε; Τι εκατομμύρια λέτε. Στα Γιάννενα που βρέχει σχεδόν κάθε μέρα.

Βεβαίως όταν φέρνουν διακρίσεις οι αθλητές γίνονται ωραίες τελετές, δαφνοστεφανώματα, υποσχέσεις κ.λπ.. Όταν όμως σβήσουν τα φώτα της δημοσιότητας μπαίνουν οι αντοχές της οικονομίας, μπαίνουν διάφοροι κόφτες, ότι θα πάει η χώρα στα βράχια. Από τα τρία γήπεδα ποδοσφαίρου το ένα είναι της προκοπής και χρησιμοποιείται από την ΠΑΕ. Τα άλλα δύο είναι και ακατάλληλα και κλειστά. Από τα δύο 5 επί 5, το ένα που είναι σε καλή κατάσταση είναι κλειδωμένο. Το άλλο που είναι ανοιχτό είναι στα κακά του τα χάλια. Τα γήπεδα βόλεϊ και τα γήπεδα μπάσκετ είναι στην ίδια και χειρότερη κατάσταση.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε όμως. Έχετε υπερβεί τον χρόνο αρκετά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Γι’ αυτόν τον σχολικό αθλητισμό μιλάμε; Μπορούν να πάνε εκεί τα σχολεία εκδρομή; Μπορούν εκεί να πάνε να αθληθούν άνθρωποι το απόγευμα, μεγαλύτεροι; Τρέχουν το βράδυ και χρησιμοποιούν τον φακό από το κινητό και εσείς μιλάτε για εκατομμύρια για φως γιατί τα φώτα είναι σβηστά;

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Έξαρχε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τελειώνω, κύριε Πρόεδρε.

Αυτή τη στιγμή που μιλάμε, χρησιμοποιείται ο χώρος του ΠΕΑΚΙ για επιχειρηματικές δραστηριότητες. Σήμερα, για παράδειγμα, ξεκινάει το τσίρκο. Μπορεί και να ταιριάζει εκεί στο συγκεκριμένο περιβάλλον.

Σας λέμε ότι δεν αξίζει στον Γιαννιώτικο λαό ούτε είμαστε διατεθειμένοι, κύριε Υπουργέ, να ανεχθούμε αυτή την κατάσταση της απαξίωσης, της εγκατάλειψης των αθλητικών υποδομών. Δεν συμβιβαζόμαστε με τίποτα λιγότερο από τη δημόσια δέσμευσή σας ότι χθες -όχι σήμερα- χθες, αυτές οι αθλητικές υποδομές θα είναι σύγχρονες, θα είναι ασφαλείς και θα δοθούν στα ερασιτεχνικά αθλητικά σωματεία και στον λαό της πόλης για να χρησιμοποιηθούν ανεμπόδιστα και όχι να δεσπόζουν οι πινακίδες «Απαγορεύεται η είσοδος».

(Στο σημείο αυτό ο Βουλευτής κ. Νικόλαος (Πάκος) Έξαρχος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Αν διπλασιάζουμε τον χρόνο πρέπει να πάμε μέχρι το απόγευμα. Με συγχωρείτε πάρα πολύ. Παράκληση να μην μετατρέπονται σε γενικευμένες επερωτήσεις. Ο Κανονισμός λέει ότι ρωτώ τον Υπουργό σε δύο ερωτήματα. Αυτό λέει ο Κανονισμός. Τώρα αν αρχίσουμε να ρωτάμε δεκαπέντε πράγματα προφανώς και ο Υπουργός θα παραβίασει τον χρόνο και ο κάθε προεδρεύων θα έχει πρόβλημα.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε. Θα ευχαριστήσω τον συνάδελφο εκ μέρους του Κομμουνιστικού Κόμματος για την ερώτησή του διότι αποκαθίσταται η αλήθεια. Κανείς δεν είπε, κύριε συνάδελφε, ότι τα πάντα είναι, δημιουργούνται και λειτουργούν παραδεισένια. Πράγματι πριν ένα χρόνο η κατάσταση θα μπορούσε να είναι όπως την περιγράψατε πριν.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τώρα είναι.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Μετά από ένα χρόνο όμως ξεκίνησε να αναβαθμίζεται με πρωτοφανή τρόπο και ταχύτητα το ΠΕΑΚΙ Ιωαννίνων. Εγώ δέχομαι την κριτική σας. Επαναλαμβάνω όμως ότι η αλήθεια είναι αυτές οι φωτογραφίες. Κοιτάξτε εδώ. Μιλήσατε για ένα κολυμβητήριο κλειστό. Συμφωνούμε. Γιατί είναι κλειστό; Είπατε γιατί τρέχει η στέγη, γιατί δεν μπορούσε να λειτουργήσει. Βεβαίως. Τι συμβαίνει εδώ και ένα χρόνο; Αναβαθμίζεται πλήρως το κολυμβητήριο του ΠΕΑΚΙ. Μέχρι τέλος του χρόνου θα είναι ολοκληρωμένο. Αυτές είναι οι φωτογραφίες από την εργολαβία. Δεν μπορεί να λειτουργήσει την ώρα που είναι ο εργολάβος μέσα. Ήμαρτον, κύριε Βουλευτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ήμαρτον. Να το πω εγώ το «ήμαρτον».

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Πώς θα λειτουργήσει;

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τίποτα δεν έχει γίνει. Μην τρελαθούμε τώρα.

**ΠΡΟΕΔΡΕΥΩΝ (Αθανάσιος Μπούρας):** Κύριε Έξαρχε, με άνεση διπλασιασμού χρόνου, δεν διακοπήκατε. Αφήστε τον Υπουργό.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Είναι ένα παλιό εθνικό αθλητικό κέντρο. Και πρέπει αυτό να το διαχειριστούμε, να το αναβαθμίσουμε και να το εκσυγχρονίσουμε. Πράγματι για πρώτη φορά -ξεκινάω προσέξτε- τον Νοέμβριο του 2023 και επειδή η στέγη του κολυμβητηρίου είχε επιδεινωθεί, προκαλέσαμε όλες τις απαιτούμενες διαδικασίες για την αντικατάσταση στέγης του κολυμβητηρίου αλλά και της ενεργειακής αναβάθμισής του. Στις 12 Δεκεμβρίου του 2023 δώσαμε 150.000 ευρώ για την αντικατάσταση της στέγης η οποία βρίσκεται σε εξέλιξη. Επειδή υπάρχει έλλειψη τεχνικής υπηρεσίας στο ΠΕΑΚ Ιωαννίνων υπεγράφη προγραμματική σύμβαση του φορέα της Περιφέρειας Ηπείρου για την αντικατάσταση της στέγης με τις εργασίες και ξεκίνησαν άμεσα. Άρα, λοιπόν, ένα, κολυμβητήριο και στέγη ολοκληρώνεται.

Δύο, ταυτόχρονα προχωρούμε, για πρώτη φορά πάλι, τις διαδικασίες ένταξης του κλειστού κολυμβητηρίου σε χρηματοδοτικό πρόγραμμα και συγκεκριμένα στην πράξη με τίτλο «ενεργειακή αναβάθμιση κλειστού κολυμβητηρίου Ιωαννίνων». Στις 22 Δεκεμβρίου 2023 έγινε η πρόσκληση. Για πρώτη φορά αυτό. Πάμε για πλήρη ενεργειακή αναβάθμιση όλου του εθνικού αθλητικού κέντρου των Ιωαννίνων.

Έτσι, λοιπόν, με τα χρήματα που δώσαμε το τελευταίο αυτό διάστημα έχουν συμβεί τα εξής. Ένα, εξασφαλίσαμε την άδεια στατικότητας του κτηρίου του κολυμβητηρίου που δεν είχε. Πράγματι δεν είχε. Ήταν ένα μελανό σημείο. Την απέκτησε.

Δεύτερον, κατασκευάστηκαν έξι νέες τουαλέτες, πέντε κανονικές και μία για τα ΑΜΕΑ σύμφωνα με τις απαιτούμενες προδιαγραφές της Ελληνικής Αρχής Διαφάνειας.

Τρίτον, εξασφαλίσαμε την άδεια στατικότητας του κλειστού γυμναστηρίου.

Τέταρτον, έγινε βελτίωση και επανασπορά των αγωνιστικών χώρων και στα δύο γήπεδα ποδοσφαίρου. Γι’ αυτά που λέτε ότι δεν λειτουργούν έγινε επανασπορά. Σε λίγο θα είναι σε πλήρη λειτουργία.

Πέμπτον, ολική εσωτερική ανακατασκευή του κλειστού γυμναστηρίου το οποίο δεν είχε αναβαθμιστεί από το 1977. Έχετε δίκιο. Από το 1977 ανακαινίστηκε για πρώτη φορά και δόθηκε και πάλι σε λειτουργία πλήρως ανακαινισμένο.

Έκτο, έγινε φωτισμός των διαδρόμων στο γήπεδο της Λιμνοπούλας και ανακατασκευή στο εξωτερικό του γηπέδου Χάντμπολ και εξαγορά εξοπλισμού για το κολυμβητήριο.

Έβδομο, στο Εθνικό Στάδιο Ζωσιμάδες έγινε από τη διοίκηση, που είχε παραλάβει από το 2015, αντικατάσταση του ταρτάν, όμως, ποτέ δεν έγινε παραλαβή καθώς υπήρχαν προβλήματα. Τώρα έγιναν παρεμβάσεις από τη συγκεκριμένη διοίκηση μέσα στο 2024 με αντικατάσταση τμήματος του ταρτάν που παρουσίαζε φθορές, σύμφωνα με τις νέες προδιαγραφές -όπως τις υπέγραψα εγώ ακούγοντας τον ΣΕΓΑΣ- τις πιο σύγχρονες προδιαγραφές, για να τελούνται αγώνες. Επίσης, έγινε αντικατάσταση φωτισμού σε όλους τους πυλώνες του Σταδίου στους Ζωσιμάδες.

Και όγδοο, στις εγκαταστάσεις του Πανηπειρωτικού Σταδίου από το 2019 μέχρι σήμερα έγιναν τα εξής: Ολοκληρωτική ανακατασκευή των εξωτερικών γηπέδων τένις, νέος ενεργειακός φωτισμός led σε όλες τις περιμετρικές χωμάτινες διαδρομές και διαγράμμιση του εξωτερικού πάρκινγκ.

Δηλαδή, με λίγα λόγια, κύριε συνάδελφε, όλα αυτά που είπατε έχουν ήδη δρομολογηθεί. Το ΠΕΑΚΙ αναβαθμίζεται, εκσυγχρονίζεται, με μία μεγάλη ταχύτητα, έτσι όπως αξίζει ο λαός και η νεολαία των Ιωαννίνων. Για την εκκρεμότητα του ταρτάν, η οποία πραγματικά είναι μία εκκρεμότητα, συνεννοήθηκα με την διοίκηση του ΠΕΑΚΙ και μέχρι τέλος αυτού του έτους θα έρθει η μελέτη. Και επειδή είμαι πολύ προσεκτικός σε ό,τι λέω, περιμένω τη μελέτη και μετά θα προσπαθήσουμε να βρούμε χρηματοδοτικό εργαλείο για να κάνουμε μία πλήρη αναβάθμιση και στο ταρτάν -που είναι αναγκαία και έχετε δίκιο- και με την ολοκλήρωση αυτού του έργου πλέον θα έχει αναβαθμιστεί όλο το Εθνικό Αθλητικό Κέντρο Ιωαννίνων, έτσι όπως πραγματικά αξίζει στον αθλούμενο κόσμο των Ιωαννίνων και στη νεολαία των Ιωαννίνων.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Και προχωρούμε στη δεύτερη, με αριθμό 66/14-10-2024 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Κωνσταντίνας (Νάντιας) Γιαννακοπούλου προς τον Υπουργό Προστασίας του Πολίτη με θέμα: «Η παραβατική συμπεριφορά ανηλίκων έχει αυξηθεί 46% και απαιτούνται δράσεις και συνέργειες Υπουργείων για την ενημέρωση και ευαισθητοποίηση γονέων, εκπαιδευτικών και μαθητών».

Στην επίκαιρη ερώτηση θα απαντήσει ο Υφυπουργός Προστασίας του Πολίτη, κ. Ανδρέας Νικολακόπουλος.

Ορίστε, κυρία Γιαννακοπούλου, έχετε τον λόγο για την πρωτολογία σας.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, για ακόμα μία φορά στο πλαίσιο του κοινοβουλευτικού ελέγχου συζητάμε για ένα μείζον θέμα, το οποίο έχει τεράστιες ανησυχητικές διαστάσεις σε ολόκληρη την ελληνική κοινωνία και σε κάθε ελληνική οικογένεια. Οι διαστάσεις τις οποίες λαμβάνει η παραβατικότητα των ανηλίκων αποτελεί σήμερα μια μάστιγα, κυριολεκτική μάστιγα, στην ελληνική κοινωνία και νομίζω ότι τροφοδοτεί πολύ έντονους προβληματισμούς. Και πλέον δεν έχετε άλλα περιθώρια απλά παρατήρησης αυτού του φαινομένου.

Την περσινή χρονιά εδώ πέρα, σε αυτή την αίθουσα μέσα, συζητούσαμε ξανά για το ίδιο θέμα, για το τι συμβαίνει εκεί πέρα έξω και για το τι πρέπει να κάνουμε. Τι πρέπει να κάνετε ως Κυβέρνηση. Και το ερώτημα είναι: Τα όσα τελικά ακούσαμε από εσάς, έχουν κάποιο χειροπιαστό αποτέλεσμα; Νομίζω πως όχι. Καθημερινά παρακολουθούμε από τα δελτία ειδήσεων τα ανησυχητικά αυτά φαινόμενα παραβατικότητας, άσκησης νοσηρής βίας, σύγκρουσης συμμοριών ανηλίκων.

Και οφείλω να είμαι ξεκάθαρη και δίκαιη από την αρχή ότι, προφανώς, το θέμα της παραβατικότητας των ανηλίκων δεν αφορά αποκλειστικά και μόνο το δικό σας Υπουργείο. Είναι ένα θέμα το οποίο είναι πολυπαραγοντικό και βεβαίως έχει να κάνει με τη συνέργεια πολλών Υπουργείων. Είναι σύνθετο κοινωνικό φαινόμενο, το οποίο μοιάζει να πολλαπλασιάζεται πάνω σε πολλές αιτίες και γι’ αυτό λέμε ότι χρειάζεται συστράτευση της πολιτείας, συστράτευση γονέων, εκπαιδευτικών και ειδικών επιστημόνων.

Φέτος, απλά θα αναφερθώ σε αυτό το περιστατικό, ξεκινήσαμε τη σχολική χρονιά με το ασύλληπτο βίντεο το οποίο είδαμε με τον ξυλοδαρμό αυτής της δεκατετράχρονης κοπέλας στη Γλυφάδα και μετά υπήρξαν ένα κάρο άλλα ακόμη τέτοιου είδους φαινόμενα. Και ξέρετε, δεν μιλάω απλά και μόνο ως Βουλευτής, μιλάω και ως μητέρα τριών ανήλικων κοριτσιών και μεταφέρω ακριβώς αυτόν τον προβληματισμό.

Το μεγάλο λοιπόν ερώτημα, προκειμένου να μην αισθάνονται, τα παιδιά μας πρώτα απ’ όλα, οι γονείς, οι εκπαιδευτικοί ότι κινδυνεύουν ανά πάσα ώρα και στιγμή να πέσουν θύματα βίας, σε χώρους που δεν θα έπρεπε καν να το συζητάμε και με βάση όλα τα στοιχεία τα οποία ανακοίνωσε η ΕΛ.ΑΣ. πριν από ένα χρονικό διάστημα, είναι: Κατά πόσο έχετε προβεί στη λεπτομερή ανάλυση των στατιστικών, τα οποία έχουν προκύψει από τις συλλήψεις ανηλίκων, προκειμένου να βγάλετε ακριβή συμπεράσματα για συγκεκριμένους παράγοντες, όπως η ηλικία, η περιοχή, η οικογενειακή κατάσταση, που θα βοηθήσουν την καταπολέμηση και την πρόληψη της παραβατικότητας.

Και δεύτερον, κατά πόσο σκοπεύετε άμεσα να προβείτε, σε συνεργασία με άλλα αρμόδια Υπουργεία όπως είναι το Παιδείας, Κοινωνικής Συνοχής και Οικογένειας, σε δράσεις με σκοπό την ενημέρωση, πληροφόρηση των γονέων, εκπαιδευτικών και μαθητών, για την έξαρση του φαινομένου της παραβατικότητας των ανηλίκων και τους τρόπους αντιμετώπισης αυτού.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κυρία συνάδελφε, το θέμα που θέτετε είναι, πράγματι, πολύ ευαίσθητο. Επίσης, είναι πολύ σημαντικό να τίθενται στον κοινοβουλευτικό διάλογο τέτοια ζητήματα.

Θα μου επιτρέψετε, όμως, κύριε Πρόεδρε και κυρία συνάδελφε, πριν μπω σε αυτό το θέμα, να κάνω μια πολύ σύντομη αναφορά λίγων δευτερολέπτων στη σημερινή ημέρα. Η σημερινή ημέρα είναι αφιερωμένη στη γυναίκα, στην πρόληψη, την ευαισθητοποίηση, την ενημέρωση, για μία ασθένεια, τον καρκίνο του μαστού, η οποία πλέον σήμερα είναι ιάσιμη, αρκεί να προληφθεί έγκαιρα.

Να θυμίσω το πρόγραμμα «Φώφη Γεννηματά», το οποίο, πρόσφατα, με εντολή του Πρωθυπουργού, επεκτάθηκε και στις ηλικίες «σαράντα πέντε - σαράντα εννέα» και «εβδομήντα – εβδομήντα τέσσερα» και να περάσουμε το μήνυμα ότι «η πρόληψη σώζει ζωές».

Έρχομαι στο θέμα αυτό να σας πω ότι, πράγματι, όπως λέτε και εσείς και θέτετε στο πρώτο ερώτημα, το Υπουργείο Προστασίας του Πολίτη αναλύει τα στατιστικά στοιχεία, όλα αυτά τα οποία προκύπτουν. Κάνει εγκληματολογική ανάλυση των στοιχείων και στη συνέχεια λαμβάνει προληπτικά και κατασταλτικά μέτρα, τα οποία βέβαια πάντοτε αναπροσαρμόζονται, επικαιροποιούνται και εντείνονται κατά περίπτωση, για να είναι αποτελεσματικά.

Τα συμπεράσματα που βγαίνουν -και μπορούμε να πούμε- είναι ότι έχουμε ανήλικους, οι οποίοι φαίνεται ότι κάποιοι προβαίνουν σε κάποιο αδίκημα συμπτωματικά και κατ’ εξαίρεση και είναι η πρώτη φορά που έρχονται σε επαφή με διωκτικές αρχές και το σύστημα της δικαιοσύνης και μετά δεν εκδηλώνουν ξανά τέτοια συμπεριφορά.

Υπάρχουν ανήλικοι, οι οποίοι διαπράττουν περιοδικά αδικήματα και υπάρχουν κάποιοι που δίνουν μια συστηματική παραβατική συμπεριφορά. Η εκδήλωση αυτών των παραβατικών συμπεριφορών εδράζεται κυρίως στην υποτίμηση του κινδύνου, τον πειραματισμό, την έλλειψη συνειδητής αντίστασης, κοινωνικής εμπειρίας, στην ανάγκη πολλές φορές επίδειξης, επιβεβαίωσης, καθώς και στην έλλειψη σεβασμού ή άγνοιας των κανόνων δικαίου.

Βλέπουμε ότι διαπράττονται με μεγαλύτερη συχνότητα από ανηλίκους αδικήματα τα οποία έχουν να κάνουν με ληστείες, κλοπές, νομοθεσία περί ναρκωτικών, παραβατικότητα του νόμου περί εισόδου και διαμονής ανήλικων αλλοδαπών, ενδοσχολική βία, παράβαση του κώδικα οδικής κυκλοφορίας.

Σε σχέση τώρα με την παραβατικότητα των ανηλίκων στο διαδίκτυο, που επίσης είναι ένα πολύ ευαίσθητο θέμα, έχουν προκύψει τα ακόλουθα συμπεράσματα: Έχουμε αύξηση των υποθέσεων της εκδικητικής πορνογραφίας μεταξύ ανηλίκων, με διαμοιρασμό υλικού μεταξύ ανηλίκων, αλλά και με ενηλίκους. Αύξηση της εγκληματικότητας των ανηλίκων κάτω των είκοσι πέντε ετών. Το έτος 2023 από τα στοιχεία φαίνεται ότι σχηματίστηκαν δικογραφίες με περισσότερους από τριάντα ανήλικους. Στο μεγαλύτερο μέρος οι δράστες ήταν γνωστοί με τα θύματα.

Έχουμε, επίσης, εντείνει την εμφανή αστυνόμευση και αυτό έχει ένα αποτέλεσμα ως προς τον αριθμό των συλλήψεων. Θα σας πω μόνο ότι την εβδομάδα 14 με 20 Οκτωβρίου του 2024 είχαν πραγματοποιηθεί έξι χιλιάδες τετρακόσιοι είκοσι οκτώ έλεγχοι ατόμων, είχαμε τρακόσιες εξήντα οκτώ προσαγωγές, εκατόν ενενήντα τέσσερις συλλήψεις και βεβαιώθηκαν τρακόσιες δώδεκα παραβάσεις. Το πρώτο εννεάμηνο του 2024 έχουμε δέκα χιλιάδες τετρακόσιους ογδόντα πέντε ανήλικους δράστες ενώ πέρσι την ίδια περίοδο ήταν επτά χιλιάδες τετρακόσιοι είκοσι δύο, γεγονός που δείχνει ότι πολλά περιστατικά ήταν κρυμμένα και πλέον οι ανήλικοι μιλάνε, βγαίνουν στο φως.

Προστατεύτηκαν από την Ελληνική Αστυνομία αυτό το διάστημα τρεις χιλιάδες εξακόσια πενήντα έξι ανήλικα θύματα εγκληματικών ενεργειών. Σε αυτό συνετέλεσε κατά πολύ η λειτουργία της είκοσι τετράωρης τηλεφωνικής γραμμής του πενταψήφιου τηλεφωνικό αριθμό «10201», το κέντρο της οποίας εδράζεται στην Υποδιεύθυνση Προστασίας Ανηλίκων της Διεύθυνσης Ασφάλειας Αττικής, η οποία καταγράφει, υποδέχεται, όλες τις καταγγελίες που έχουν να κάνουν με την προστασία, την κακοποίηση, την παραβατικότητα ανηλίκων και βέβαια ενημερώνει με σχετικές πληροφορίες.

Ταυτόχρονα έχουμε και την υπό δημιουργία ιστοσελίδα Safe Youth. Η ρύθμιση ψηφίστηκε την Τρίτη στις 22 του μήνα και στη Βουλή. Είναι μία εφαρμογή η οποία θα ενημερώνει από τη μία, αλλά ταυτόχρονα θα δίνει και τη δυνατότητα υποβολής καταγγελίας. Υπάρχει βέβαια και η λειτουργία του emergency button για χρήση από ανηλίκους που βρίσκονται σε κίνδυνο.

Θα σας πω, λοιπόν, ότι η Ελληνική Αστυνομία πράγματι δραστηριοποιείται στο θέμα αυτό απέναντι σε οποιονδήποτε κίνδυνο ή εγκληματική συμπεριφορά σε σχέση με τους ανηλίκους. Είναι, όμως, όπως είπατε και εσείς, ένα θέμα πολυσύνθετο, πολυπαραγοντικό και χρειάζεται η σύνθεση περισσότερων ενεργειών.

Και να θυμίσω εδώ πέρα ότι υπάρχει ήδη μια απόφαση του Πρωθυπουργού, με την οποία συγκροτήθηκε η Επιτροπή Εμπειρογνωμόνων για την πρόληψη και αντιμετώπιση των φαινομένων βίας και παραβατικότητας των ανηλίκων με σκοπό ακριβώς να αντιμετωπίσει τα φαινόμενα αυτά, τη συνολική επισκόπηση των μέτρων- δράσεων, την αποτύπωση του ισχύοντος θεσμικού πλαισίου και μέτρων πρόληψης και αντιμετώπισης, την καταγραφή βέλτιστων πρακτικών σε ευρωπαϊκό και διεθνές επίπεδο και την υποβοήθηση διϋπουργικών ομάδων που σχετίζονται με αυτή την εθνική στρατηγική.

**ΠΡΟΕΔΡΕΥΩΝ (Αθανάσιος Μπούρας):** Τα υπόλοιπα στη δευτερολογία σας, κύριε Υπουργέ, παρακαλώ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα συνεχίσω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Γιαννακοπούλου, έχετε τον λόγο για τη δευτερολογία σας.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Επιτρέψτε μου να κάνω κι εγώ μια αναφορά γιατί είναι πολύ σημαντική η σημερινή ημέρα ως παγκόσμια ημέρα για την αντιμετώπιση του καρκίνου του μαστού και νομίζω ότι όλοι πρέπει να ενώσουμε τη φωνή μας για το πόσο σημαντική είναι η πρόληψη. Η πρόληψη σώζει ζωές.

Σε αυτό το σημείο δεν μπορώ να μην αναφερθώ στην αείμνηστη Πρόεδρο του ΠΑΣΟΚ Φώφη Γεννηματά, η οποία είχε πρωταγωνιστήσει κυριολεκτικά σε όλον αυτόν τον αγώνα για το θέμα της έγκαιρης πρόληψης στην αντιμετώπιση του καρκίνου του μαστού.

Τώρα, σε σχέση με το σημερινό θέμα και με την απάντηση την οποία δώσατε, κύριε Υπουργέ, εγώ θα επαναλάβω για μία ακόμη φορά ότι η παραβατική συμπεριφορά των ανηλίκων είναι σίγουρα ένα πολυσύνθετο πρόβλημα, το οποίο έχει και πολλούς παράγοντες και πάρα πολλές αιτίες. Στα γενεσιουργά αίτια της παραβατικότητας σίγουρα συμπεριλαμβάνονται η έκθεση σε κακοποιητική συμπεριφορά, οι δυσλειτουργίες στο οικογενειακό περιβάλλον, οι τεταμένες γονεϊκές σχέσεις, τα πρότυπα επιθετικής συμπεριφοράς, η κακή χρήση του διαδικτύου και η έκθεση σε αυτό και βεβαίως η επιρροή των μέσων κοινωνικής δικτύωσης.

Νομίζω ότι αυτά είναι πράγματα τα οποία τα γνωρίζουμε όλοι και γι’ αυτόν ακριβώς τον λόγο επιμένω ότι η ΕΛ.ΑΣ. όχι απλά με τη μορφή της κοινής πάταξης εγκλημάτων ή κακοποιών, αλλά μέσω ενός πολύ ολοκληρωμένου και οργανωμένου σχεδίου, ειδικά διαμορφωμένου για ανηλίκους, μπορεί και πρέπει να διαδραματίσει καταλυτικό ρόλο στην αντιμετώπιση αυτού του φαινομένου. Γι’ αυτό θα πρέπει να στρέψουμε τα βλέμματά μας τόσο στα θύματα, όσο και στους θύτες. Και πιστέψτε με, ειλικρινά σφίγγεται η καρδιά μου όταν μιλάω για θύτες, γιατί και αυτοί είναι ανήλικοι. Είναι μικρά παιδιά. Γι’ αυτό το τονίζω και λέω ότι ο σχεδιασμός σας και η προσοχή σας πρέπει να αφορά ένα συνολικό κυβερνητικό, διατομεακό, διϋπουργικό σχέδιο, για να δούμε εν τέλει τι κάνουμε λάθος και πώς μπορεί να αντιμετωπιστεί αυτό το ζήτημα και να μη μιλάμε για θύτες ανήλικους.

Όλοι πρέπει να μπορέσουμε να κατανοήσουμε το μέγεθος του προβλήματος και να μην κάνουμε το λάθος να μιλούμε για επικίνδυνα παιδιά, αλλά απλά για παιδιά τα οποία βρίσκονται σε κίνδυνο. Αυτό υπάρχει μόνο, δηλαδή παιδιά που βρίσκονται σε κίνδυνο. Οπότε νομίζω ότι η προσπάθειά μας ως πολιτεία θα θεωρείται επιτυχής, μόνο όταν καταφέρουμε να σώσουμε κάθε παιδί από το να πέσει θύμα αλλά και όταν αποτρέψουμε κάθε παιδί από το να γίνει θύτης. Αυτός πρέπει να είναι ο στόχος μας και γι’ αυτό νομίζω ότι πρέπει να παλέψουμε με ένα πολύ συγκεκριμένο σχέδιο.

Σας ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ για τη συνέπεια στον χρόνο.

Τον λόγο έχει ο Υπουργός για την απάντησή του για τρία λεπτά.

Ορίστε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Είναι ένα πολύ σημαντικό, σύνθετο, πολυπαραγοντικό και ευαίσθητο θέμα και σε αυτό κάθε πρόταση, κάθε συνεργασία, κάθε ενότητα είναι επιζητούμενα. Χρειάζονται συνεργασίες πάνω στο θέμα αυτό και νομίζω ότι δεν χωρά στείρα πολιτική αντιπαράθεση σε ένα πρόβλημα το οποίο έρχεται και από το παρελθόν και είναι διαχρονικό.

Νομίζω ότι και το δεύτερο σκέλος της ερώτησής σας αναδεικνύει αυτό το θέμα των συνεργασιών και με Υπουργεία και με άλλους φορείς, επιστημονικούς ή κοινωνικούς. Στο θέμα αυτό πράγματι έχει αναπτυχθεί πολύ σημαντική συνεργασία και θέλω να μιλήσω λίγο και με στοιχεία. Αυτές τις συνεργασίες πρέπει να τις εντείνουμε και να τις συνεχίσουμε.

Κατ’ αρχάς γίνονται συχνές επισκέψεις σε σχολεία από εξειδικευμένους αστυνομικούς. Πραγματοποιούνται ημερίδες, διαλέξεις σε γονείς, εκπαιδευτικούς μαθητές, παιδιά, πάνω στα θέματα αυτά. Έλαβαν χώρα το σχολικό έτος 2023 - 2024 ενενήντα επτά τέτοιες δράσεις από την Υποδιεύθυνση Προστασίας Ανηλίκων, ενώ στελέχη της συμμετείχαν και σε είκοσι οκτώ εκδηλώσεις που διοργανώθηκαν από διάφορους φορείς. Είχαμε διοργανώσεις δράσεων για την πρόληψη και καταπολέμηση του εγκλήματος στον κυβερνοχώρο. Σε αυτό το εκπαιδευτικό έτος 2023 - 2024 είχαμε επτακόσιες σαράντα τρεις δράσεις από τη Διεύθυνση Δίωξης Ηλεκτρονικού Εγκλήματος σε σχολικές μονάδες και φορείς, με σκοπό να αυξηθεί το γενικότερο επίπεδο πληροφόρησης σχετικά με επισφαλείς διαδικτυακές συμπεριφορές.

Υπάρχει άμεση ανταπόκριση της Ελληνικής Αστυνομίας σε κάθε πρόσκληση διευθυντή σχολείου για ενημέρωση. Να θυμίσω και την πρωτοβουλία που έρχεται από παλιά του Συμβουλίου της Ευρώπης που συμμετέχουμε, την πρωτοβουλία «Ένα στα Πέντε» για την παιδική κακοποίηση.

Να σας πω, επίσης, ότι υπάρχει -σε συνεργασία, μάλιστα, με την «ΕΛΙΖΑ- Εταιρεία κατά της κακοποίησης του παιδιού»- η Διεύθυνση Δημόσιας Ασφάλειας. Εκτός από την πραγματοποίηση ενημερωτικών εκπαιδεύσεων του αστυνομικού προσωπικού, εκπόνησε και το πρωτόκολλο οδηγιών διαχείρισης περιστατικών κακοποίησης ανηλίκου, με σκοπό την υποστήριξη του αστυνομικού υπαλλήλου της πρώτης γραμμής ο οποίος θα είναι αυτός που θα έρθει σε πρώτη επαφή με τον ανήλικο ο οποίος έχει υποστεί ή κινδυνεύει να υποστεί κακοποίηση, παραμέληση και κατά την εκτέλεση των προανακριτικών του καθηκόντων.

Θα ήθελα να σας πω, επίσης, τη συνεργασία που υπάρχει με το «Χαμόγελο του Παιδιού» και έχει υπογραφεί και σύμφωνο συνεργασίας με το Υπουργείο.

Να σας πω ότι επεκτάθηκε και στο έτος 2025 το Πρωτόκολλο Συνεργασίας μεταξύ του Υπουργείου και του Οργανισμού κατά των ναρκωτικών, του ΟΚΑΝΑ, το οποίο περιλαμβάνει συνεργασία με τις μονάδες άμεσης κοινωνικής παρέμβασης του ΟΚΑΝΑ σε Αθήνα και Θεσσαλονίκη που απευθύνεται σε ανήλικους οι οποίοι είναι χρήστες παράνομων ουσιών, με σκοπό την έγκαιρη παρέμβαση κατά τη σύλληψη και την πρώτη επαφή τους με τις διωκτικές αρχές. Έχουμε συνεργασία και με τα κέντρα πρόληψης του ΟΚΑΝΑ. Και εκεί υπάρχει σημαντική συνεργασία για την ευαισθητοποίηση σε θέματα πρόληψης και προαγωγής της ψυχοκοινωνικής υγείας, αλλά και την υλοποίηση εκπαιδεύσεων του αστυνομικού προσωπικού πάνω σε αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Να σας πω ότι στο πλαίσιο του Εθνικού Σχεδίου Δράσης για την προστασία των παιδιών από τη σεξουαλική κακοποίηση και εκμετάλλευση 2022 - 2027 εντάχθηκε και η διεύρυνση της συνεργασίας της Διεύθυνσης Δίωξης Ηλεκτρονικού Εγκλήματος και του Πανεπιστημίου του Πειραιά, με την υπογραφή μάλιστα μνημονίου συνεργασίας για την ανάπτυξη καινοτόμων εργαλείων στην προστασία των ανηλίκων και την αντιμετώπιση του φαινομένου της σεξουαλικής κακοποίησης στο διαδίκτυο. Και αυτό είναι πολύ σημαντικό.

Επίσης, υπάρχει συνεργασία με το Υπουργείο Παιδείας, Θρησκευμάτων και Αθλητισμού, στο πλαίσιο της οποίας εγκρίθηκε από το Ινστιτούτο Εκπαιδευτικής Πολιτικής εκπαιδευτικό υλικό που αφορά την πρόληψη των ναρκωτικών και την αντιμετώπιση του σχολικού εκφοβισμού.

Να σας πω, λοιπόν, ότι έχει οριστεί από τη Διεύθυνση Δημόσιας Ασφάλειας και εκπρόσωπος ως σύνδεσμος στο Εθνικό Κέντρο Κοινωνικής Αλληλεγγύης του Υπουργείου Κοινωνικής Συνοχής και Οικογένειας που αποτελεί και τον εθνικό συντονιστή για την εγγύηση και το παιδί.

Θα ήθελα να σας πω επίσης -και με αυτό να ολοκληρώσω- ότι έχουν πραγματοποιηθεί δεκατρείς σειρές εκπαιδευτικών δράσεων επιμόρφωσης σε συνολικά χίλια πεντακόσια πενήντα στελέχη της Ελληνικής Αστυνομίας από εξειδικευμένους εισηγητές της ευρύτερης ακαδημαϊκής και επιστημονικής κοινότητας με θέμα τη διαχείριση περιστατικών παιδιών που έχουν υπάρξει θύματα κακοποίησης.

Όμως, η προσπάθεια αυτή συνεχίζεται και είναι ένα θέμα που πρέπει να μας ενώνει. Με κοινές προτάσεις και όχι στείρα πολιτική αντιπαράθεση, όπως γίνεται πραγματικά, νομίζω ότι μπορούμε να οδηγηθούμε σε μια καλύτερη και πιο αποτελεσματική αντιμετώπιση αυτού του φαινομένου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Συνεχίζουμε με την τέταρτη με αριθμό 70/15-10-2024 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων με θέμα: «Εκτεταμένη ζημιά στην καλλιέργεια καπνού στην Περιφερειακή Ενότητα Ροδόπης λόγω των παρατεταμένα πολύ υψηλών θερμοκρασιών και της ανομβρίας κατά τη διάρκεια του θέρους του 2024».

Στην ερώτηση αυτή θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Ορίστε, κύριε Αχμέτ, έχετε τον λόγο για την πρωτολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Καλημέρα σας, κύριε Υπουργέ. Όπως γνωρίζετε, διότι για δεύτερη φορά το θέμα το φέρνω στη Βουλή, κατά τη φετινή χρονιά και στη Ροδόπη είχαμε ελάχιστες βροχοπτώσεις τη φθινοπωρινή και τη χειμερινή περίοδο. Μαζί βέβαια με τους παρατεταμένους καύσωνες και την ανομβρία που επικράτησαν σε όλη τη διάρκεια του καλοκαιριού είχαμε μεγάλη επικράτηση ξηρασίας, με αντίτυπο οι ξηρικές καλλιέργειες και οι ποτιστικές να δημιουργήσουν μεγάλα προβλήματα.

Στην πρώτη μου επίκαιρη ερώτηση που είχαμε καταθέσει, είχατε πει -και συμφώνησα μαζί σας- ότι πρέπει να τελειώσει η καλλιεργητική περίοδος και να εκδοθεί και το πόρισμα από τη ΔΑΟΚ. Τελικά αυτό το πόρισμα εκδόθηκε από τη ΔΑΟΚ Ροδόπης, έγινε δηλαδή αυτοψία από τη Νομαρχιακή Αυτοδιοίκηση Αγροτικής Ανάπτυξης και κατέληξαν στο συμπέρασμα -το οποίο θα το καταθέσω και στα Πρακτικά για να το δείτε, αλλά πιστεύω θα το έχετε- ότι η έλλειψη νερού κατ’ αρχάς και η ξηρασία, αλλά και η ανάπτυξη διαφόρων ασθενειών, όπως το πράσινο σκουλήκι κ.λπ. είχε μια μείωση στην παραγωγή τουλάχιστον 30%. Όλη η επιστημονική ομάδα της ΔΑΟΠ Περιφερειακής Ενότητας Ροδόπης ομοφώνως κατέληξαν σ’ αυτό το συμπέρασμα, δηλαδή ότι αυτά είχαν ως αποτέλεσμα στη μείωση της ποιότητας ενός μέρους της παραγωγής που αντιστοιχούσε στο τρίτο με τέταρτο χέρι συγκομιδής, όπου είναι το τελικό μάζεμα και το στάδιο με την ανώτερη σε ποιότητα παραγωγή στον καπνό που πιάνει και κάποια λεφτά. Επίσης γνωρίζετε ότι η επιδότηση έχει τερματιστεί. Αφορά είκοσι δύο χιλιάδες στρέμματα καπνού.

Η καπνοπαραγωγή είναι πάρα πολύ φτωχή, κύριε Υπουργέ. Εγκαταλείπουν σιγά-σιγά τον καπνό. Αυτοί οι άνθρωποι, όμως -πέντε, έξι χιλιάδες άνθρωποι, ιδίως από τη μειονότητα 99%- ζουν από τον καπνό. Προσφέρουν στην εθνική βιομηχανία καπνοπαραγωγών στην Ελλάδα, συμβάλλουν στην ανάπτυξη του ΑΕΠ.

Πρέπει -θα επεκταθώ και στη δευτερολογία μου- να μας πείτε πώς θα τους στηρίξετε, με ποια χρηματοδοτικά εργαλεία. Εμείς πιστεύουμε ότι μόνο με de minimis μπορούμε. Θα σας ακούσουμε τι θέλετε να κάνετε με αυτούς τους ανθρώπους.

Ευχαριστώ πολύ.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Ορίστε, κύριε Υπουργέ, έχετε τον λόγο για την απάντησή σας για τρία λεπτά. Να υπενθυμίσω ξανά ότι για την τήρηση των χρόνων η Γενική Γραμματεία της Κυβέρνησης -επειδή τα ακούνε οι συνεργάτες σας- επανειλημμένως έχει κάνει σύσταση ότι οι πρωτολογίες είναι τρία λεπτά και οι δευτερολογίες είναι πάλι τρία λεπτά για τους Υπουργούς, ενώ για τους Βουλευτές δύο και τρία λεπτά αντίστοιχα, με μια ανοχή προφανώς. Αλλά ήδη κοντεύουμε να συμπληρώσουμε δύο ώρες και είμαστε στην πέμπτη ερώτηση για σήμερα από τις έντεκα. Παράκληση θερμή να είστε εντός του χρόνου και εντός των ερωτημάτων.

Έχετε τον λόγο, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Προτού μπω στην απάντηση, να συνεισφέρω και εγώ σε αυτό που ειπώθηκε από τον συνάδελφό μου στην Κυβέρνηση, αλλά και από τη συνάδελφό μου στη Βουλή σχετικά με την Παγκόσμια Μέρα Πρόληψης κατά του Καρκίνου του Μαστού, ότι η Ελλάδα διαθέτει ένα πολύ σημαντικό και οργανωμένο πρόγραμμα πρόληψης, με ναυαρχίδα αυτό το πρόγραμμα «Φώφη Γεννηματά» για την πρόληψη του καρκίνου του μαστού. Είναι εντυπωσιακό ότι έχουν γίνει μέχρι σήμερα τετρακόσιες χιλιάδες μαστογραφίες δωρεάν και έχουν ενημερωθεί ότι περίπου είκοσι χιλιάδες γυναίκες νοσούν. Αυτό και μόνο το στατιστικό μας επιβεβαιώνει ότι η πρόληψη πρέπει να γίνει μέρος του τρόπου ζωής μας.

Τώρα στην απάντηση, κύριε συνάδελφε, την αξία του καπνού για τη Ροδόπη τη γνωρίζουμε πάρα πολύ καλά στο Υπουργείο Αγροτικής Ανάπτυξης. Πάνω, όμως, από τριάντα χρόνια η Ευρωπαϊκή Ένωση αποφάσισε και υλοποίησε στρατηγική περιορισμού της καλλιέργειας του καπνού, η οποία εντάθηκε έτι περαιτέρω μετά το 2000 με το πρωτόκολλο του Παγκόσμιου Οργανισμού Υγείας για προφανείς λόγους. Αυτό οδήγησε στην αναδιάρθρωση της καλλιέργειας και στην πολύ σημαντική μείωση των εκτάσεων με καπνό σε όλη την Ευρώπη, αλλά και στη χώρα μας ειδικότερα. Ωστόσο δεν παύει -και σωστά το λέτε- να είναι καλλιέργεια σημαντική για εμάς αλλά και για τη Ροδόπη, γιατί είναι καλλιέργεια που αξιοποιεί άγονα και επικλινή εδάφη σε μειονεκτικές περιοχές, όπου δεν υπάρχουν εναλλακτικές καλλιέργειες, ενισχύοντας έτσι την οικονομική και κοινωνική σταθερότητα αυτών των περιοχών. Άλλωστε αποτελεί στρατηγικό πλεονέκτημα της περιοχής η ισχυρή παράδοση και η τεχνογνωσία της καλλιέργειας, παράγοντες απαραίτητοι για ένα ποιοτικό προϊόν και το έχετε αυτό.

Δεν είναι τυχαίο ότι σύμφωνα με τα στοιχεία του ΟΣΔΕ του ΄23 από τα έξι χιλιάδες πενήντα δύο εκτάρια καπνού που καλλιεργούνται στη χώρα μας, τα δύο χιλιάδες τριακόσια ογδόντα πέντε είναι στη Ροδόπη, δηλαδή το 40% της εγχώριας παραγωγής. Επομένως, είναι αυτονόητο ότι μας ενδιαφέρει έντονα η διαχείριση της καλλιέργειας, αλλά και η απόδοση της ανά έτος.

Ως εκ τούτου ο ΕΛΓΑ παρακολούθησε την εξέλιξη για το ΄24 και πράγματι παρατηρήθηκε μειωμένη παραγωγή λόγω ξηρασίας και λειψυδρίας, αλλά και φυτολογικές και εντομολογικές προσβολές. Γνωρίζετε βέβαια ότι σύμφωνα με τον ισχύοντα κανονισμό του ΕΛΓΑ καλύπτονται μόνο οι άμεσες ζημιές παραγωγής που οφείλονται σε ασφαλιστικά καλυπτόμενα έτη. Επομένως, από τον ΕΛΓΑ αυτές οι ζημιές δεν μπορούν να αποζημιωθούν, ούτε η μειωμένη παραγωγή λόγω ξηρασίας ούτε οι ασθένειες.

Τι κάνουμε ως Υπουργείο; Κατ’ αρχάς παρεμβαίνουμε με ένα σχέδιο σημαντικό για την αντιμετώπιση της αρχικής αιτίας του προβλήματος που είναι η λειψυδρία, που είναι η αιτία της μειωμένης παραγωγής όχι μόνο σε εσάς, αλλά σε πολλές καλλιέργειες στη χώρα. Χρησιμοποιούμε όλα τα διαθέσιμα χρηματοδοτικά εργαλεία προς την κατεύθυνση για να αποφύγουμε στο μέτρο του δυνατού φαινόμενα μειωμένης παραγωγής στο μέλλον. Ενδεικτικά αναφέρω τη δράση 4.3.1 υποδομές εγγείων βελτιώσεων του ΠΑΑ 2014 - 2020, το Ταμειακό Πρόγραμμα Ανάπτυξης του ΠΑΑ 2021 - 2025 και το «Ύδωρ 2.0», το μεγαλύτερο πρόγραμμα αρδευτικών έργων των τελευταίων πενήντα ετών με έργα που χρηματοδοτούνται μέσω ΣΔΙΤ, δηλαδή από τον κρατικό προϋπολογισμό και από το Ταμείο Ανάκαμψης και την παρέμβαση Π3.73.1.1, έργα υποδομών εγγείων βελτιώσεων του στρατηγικού σχεδίου της ΚΑΠ με προϋπολογισμό 350 εκατομμύρια για τη χρηματοδότηση νέων έργων εξοικονόμησης νερού. Αναμένεται η πρόσκληση σύντομα και ελπίζω η περιφέρεια σας να υποβάλει συγκεκριμένα έργα. Έγινε και μια σύσκεψη προχθές στο Υπουργείο Υποδομών όπου συζητήσαμε λεπτομέρειες για την Περιφέρεια Ανατολικής Μακεδονίας και Θράκης ώστε να μπουν τα έργα. Δεν είναι όλη η απάντησή μου αυτή. Στη δευτερολογία μου θα απαντήσω επί του συγκεκριμένου.

Αλλά το ζήτημα και τη χώρα μας είναι να μπορέσουμε να αντιμετωπίσουμε συγκεκριμένα τα φαινόμενα λειψυδρίας, ώστε να λύσουμε την αρχική αιτία του προβλήματος, να τη θεραπεύσουμε και προφανώς πρέπει και εμείς όπου μπορούμε και με χρηματοδοτικά εργαλεία ετήσια να μπορούμε να παρεμβαίνουμε.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ, κύριε Υπουργέ.

Κύριε Αχμέτ, ο λόγος σε εσάς για τη δευτερολογία σας, για τρία λεπτά.

**ΙΛΧΑΝ ΑΧΜΕΤ:** Κύριε Πρόεδρε και εγώ θα ήθελα -πριν μπω- να πω για την παγκόσμια ημέρα του καρκίνου με κάποια λόγια της Φώφης. Είχε πει η αείμνηστη: «Αν ζεις με τον φόβο, αυτή δεν είναι ζωή. Έχεις νικηθεί στην πραγματικότητα και στην καθημερινότητά σου. Εγώ δεν έζησα ποτέ έτσι».

Αυτή η γενναία γυναίκα μάς έδωσε το μήνυμα με αυτά της τα λόγια και, βέβαια, και εμείς ως ΠΑΣΟΚ χαιρετίζουμε το πρόγραμμα «ΦΩΦΗ ΓΕΝΝΗΜΑΤΑ» που, όντως, βοηθάει χιλιάδες γυναίκες σήμερα προς αυτή την κατεύθυνση.

Τώρα, κύριε Υπουργέ, σας άκουσα με πολύ μεγάλο ενδιαφέρον. Αυτά που είπατε για το θέμα της λειψυδρίας, όντως, έτσι είναι. Έχουμε πει και εμείς την άποψή μας σε αυτή την Αίθουσα, ότι μάλλον πρέπει να γίνει -όπως στη Θεσσαλία, με κάποιες διαφορετικές προσεγγίσεις ίσως- μια γενική γραμματεία ή ένα συντονιστικό περιφερειακό -και για την Ανατολική Μακεδονία και Θράκη- αντιμετώπισης της λειψυδρίας. Πρέπει να γίνουν αποταμιευτικά έργα κ.λπ.. Αυτά μπορούμε να τα συζητήσουμε και σε άλλη ερώτηση.

Είπατε πολύ σωστά και θέλω να τονίσω το εξής, οι καπνοπαραγωγοί στη Ροδόπη μειώνονται. Όμως ο τύπος του καπνού που παράγουν στη Ροδόπη είναι τύπος μπασμά. Ο μπασμάς είναι απαραίτητος για κάθε τσιγάρο. Σαφώς και λέμε στους ανθρώπους να μην καπνίζουν, αλλά είναι μια πραγματικότητα αυτή. Χωρίς τον μπασμά δεν μπορούν οι καπνοβιομηχανίες -και οι εντόπιες που προσφέρουν οικονομικά στην οικονομία της χώρας- να κάνουν το τσιγάρο τους.

Άρα πρέπει και λόγω των μικρών εκτάσεων, επειδή δεν υπάρχουν αναδασμοί ακόμη σε αυτές τις περιοχές και δεν μπορούν να υπάρξουν άλλες εναλλακτικές καλλιέργειες, αυτούς τους ανθρώπους να τους στηρίζουμε και με αυτόν τον τρόπο.

Και βέβαια, εδώ θα ήθελα για ακόμη μια φορά να ευχαριστήσω την προηγούμενη ηγεσία του Υπουργείου Αγροτικής Ανάπτυξης στην προηγούμενη κυβέρνηση και τον Πρωθυπουργό, βεβαίως, και δεν έχω πρόβλημα να το πω και δημόσια, διότι δύο φορές αντιμετωπίστηκαν και βοηθήθηκαν οι καπνοπαραγωγοί, μια φορά επί COVID-19 με 90 ευρώ και μια φορά με 80 ευρώ. Αν δεν είχαν πάρει οι καπνοπαραγωγοί αυτή τη βοήθεια στην προηγούμενη διακυβέρνηση, ίσως σήμερα να μην είχε μείνει ούτε ένας στη Ροδόπη για να καλλιεργεί.

Θέλω, κύριε Υπουργέ, στη δευτερολογία σας και πιστεύω θα το πείτε, να δεσμευτείτε πολιτικά ότι θα βρεθούν χρηματοδοτικά εργαλεία, να αποζημιωθούν αυτοί οι άνθρωποι. Δεν είναι πολλά τα λεφτά. Πιστέψτε με μειώθηκαν. Αλλά έχει μεγάλη σημασία για την Θράκη, για τη Ροδόπη, για τη μειονότητα και νομίζω και για τις καπνοκαλλιέργειες, τη βιομηχανία και την εθνική οικονομία. Δεν έχουμε άλλο τρόπο. Δεν ζητάμε τζάμπα λεφτά. Όντως υπήρξε αυτή η μείωση, όντως είναι πάνω από 30%. Σαφώς και υπάρχουν κι άλλες καλλιέργειες, κηπευτικά, κ.λπ., τα οποία εντάχθηκαν στο πρόγραμμα του ΕΛΓΑ. Εκεί θα πάρει τον δρόμο του. Αλλά για τους καπνοκαλλιεργητές μας χρειαζόμαστε μια δέσμευση από εσάς σήμερα, ότι η Κυβέρνηση και αυτή τη φορά θα βοηθήσει αυτούς τους ανθρώπους.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Ορίστε, κύριε Υπουργέ, έχετε τον λόγο να απαντήσετε για τρία λεπτά.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, κρίνω σκόπιμο να αναφερθώ λίγο ακόμα στη συνολικότερη προσέγγισή μας στο φαινόμενο της μειωμένης παραγωγής και των ασθενειών. Γιατί δεν αφορά μόνο τον καπνό στη Ροδόπη για το 2024. Δυστυχώς, τα αντιμετωπίζουμε πλέον πολύ συχνά σε όλη τη χώρα, σε διάφορες καλλιέργειες, λόγω των κλιματικών συνθηκών και αφορά όλους τους παραγωγούς.

Άρα, λοιπόν, το πρώτο σημείο ήταν αυτό που σας ανέπτυξα στην πρωτολογία μου. Το δεύτερο είναι ότι θα προχωρήσουμε στην αναμόρφωση του γεωργοασφαλιστικού συστήματος, για να ανταποκρίνεται στις σύγχρονες ανάγκες του παραγωγού, όπως διαμορφώνεται από την κλιματική αλλαγή. Οπότε στον κανονισμό ασφάλισης θα συμπεριληφθούν, όπως σχεδιάζουμε, νέες, πιο ευέλικτες μορφές ασφάλισης και ίσως και νέοι ασφαλιστικοί κίνδυνοι. Αξιοποιούμε μάλιστα, για τον σκοπό αυτό και τα εργαλεία διαχείρισης κινδύνου του στρατηγικού σχεδίου της ΚΑΠ, για την κάλυψη ζημιών στην αγροτική παραγωγή από κινδύνους υψηλού ρίσκου σε επιπλέον εθελοντικές κατηγορίες ασφάλισης, με ενωσιακούς πόρους της τάξης των 200 εκατομμυρίων ευρώ. Τρίτον, φροντίζουμε για την ταχύτερη όσο το δυνατόν αποζημίωση των δικαιούχων για τις ασφαλιστικά καλυπτόμενες ζημιές. Πλέον μπορούμε να λέμε ότι έχουμε καταστήσει στην πραγματικότητα τις γρήγορες πληρωμές των δικαιούχων για τον ΕΛΓΑ. Οι πληρωμές ξεκινούν πλέον την ίδια χρονιά με το ζημιογόνο αίτιο και ολοκληρώνονται μέχρι την άνοιξη του επόμενου έτους. Και μάλιστα σε μία δόση στο 100% της υπολογιζόμενης αποζημίωσης βάσει πορίσματος. Ενώ πριν το 2019 αυτή ολοκληρώνονταν σε δεκαεπτά μήνες μετά από τρεις δόσεις 70%, 20% και 10%. Δεν είναι τυχαίο άλλωστε ότι τον Απρίλιο του 2024 είχε ολοκληρωθεί ήδη το 90% των αποζημιώσεων του 2023 και τον Ιούλιο του 2024 σχεδόν το σύνολο, με το ποσό της η Ροδόπη να φτάνει το 1.814.000. Ενημερωτικά για το 2024 στη Ροδόπη έχουν γίνει πενήντα πέντε αναγγελίες ζημιάς και έχουν υποβληθεί δύο χιλιάδες ογδόντα δύο δηλώσεις ζημιάς. Οι εκτιμήσεις έχουν ολοκληρωθεί και θα ακολουθηθεί η προβλεπόμενη διαδικασία κοινοποίησης των πορισμάτων και καταβολή των αποζημιώσεων στους ασφαλιστικά ενήμερους δικαιούχους παραγωγής. Φυσικά μετά τον απαραίτητο διασταυρωτικό έλεγχο με το αρχείο ΟΣΔΕ του 2024.

Έκρινα σκόπιμο να αναφερθώ στις ενέργειές μας επειδή η μειωμένη παραγωγή και οι ασθένειες δεν είναι μεμονωμένο περιστατικό του 2024 για τον καπνό. Δυστυχώς το αντιμετωπίζουμε πλέον πολύ συχνά σε όλη τη χώρα, σε διάφορες καλλιέργειες. Άρα, λοιπόν, εκτιμώ ότι ενδιαφέρει τους παραγωγούς η συνολικότερη προσέγγιση.

Και επανέρχομαι στο συγκεκριμένο θέμα του καπνού στη Ροδόπη. Όπως σας είπα και πριν στην πρωτολογία μου, παρακολουθούμε την καλλιέργεια μέσα από τη συνεργασία του ΕΛΓΑ με την ΔΑΟΚ. Και πράγματι, υπάρχει μειωμένη παραγωγή του 2024 λόγω παρατεταμένης ξηρασίας. Το συγκεκριμένο είδος ζημιάς θα μπορούσε μέσω των κρατικών ενισχύσεων να στηριχθεί, εφόσον βέβαια πληρούνται οι προϋποθέσεις που θέτει το ενωσιακό και κατ’ επέκταση το εθνικό θεσμικό πλαίσιο. Αλλά για να μπορούμε να συζητάμε για το ετήσιο πρόγραμμα θα πρέπει να προηγηθεί αίτημα ένταξης της περιφερειακής επιτροπής προς την κεντρική επιτροπή του ΕΛΓΑ, τεκμηριωμένο με στοιχεία. Τέτοιο αίτημα ακόμα δεν έχει αποσταλεί προς το παρόν και από την πληροφόρηση που έχουμε η περιφερειακή επιτροπή θα συνεδριάσει το επόμενο χρονικό διάστημα πριν το τέλος του έτους και στη συνέχεια θα στείλει το πόρισμά της. Κατόπιν αυτού θα κληθεί να αξιολογήσει όλα τα αιτήματα της χώρας η κεντρική επιτροπή του ΕΛΓΑ. Εφόσον υπάρχει αίτημα ένταξης του καπνού Ροδόπης στο ετήσιο πρόγραμμα του 2024 και εφόσον αυτό υποστηρίζεται από τα στοιχεία τιμών, αποδόσεων και μετεωρολογικών συνθηκών μπορεί να συμπεριληφθεί στις προτεινόμενες προς ένταξη καλλιέργειες.

Μένουμε σε αυτό και θα δούμε τα υπόλοιπα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Θα συζητηθεί, τώρα, η τρίτη με αριθμό 64/14-10-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Έντονος προβληματισμός και μεγάλη αναστάτωση από την επικάλυψη από άδειες παραγωγής ηλεκτρικής ενέργειας ήδη παραχωρημένων εκτάσεων».

Θα απαντήσει η Υφυπουργός Περιβάλλοντος και Ενέργειας, κ. Σδούκου.

Ορίστε, κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, είναι πραγματικά ανησυχητικό το γεγονός εκτάσεις που το ίδιο το Υπουργείο Αγροτικής Ανάπτυξης και Τροφίμων τις έχει παραχωρήσει για χρονικό διάστημα σαράντα ετών με δυνατότητα παράτασης για είκοσι έτη να δεσμεύονται και για άδεια παραγωγής ηλεκτρικής ενέργειας. Μάλιστα, στην περιφερειακή ενότητα Δράμας υπάρχει περίπτωση παραχώρησης έκτασης, με σκοπό την κατασκευή υποδομής για τον πρωτογενή τομέα, η οποία έχει αρχίσει ήδη να κατασκευάζεται. Για την ίδια έκταση υπάρχει επικάλυψη με άδεια παραγωγής ηλεκτρικής ενέργειας και παρ’ όλο που έχει υπάρξει σχετική ενημέρωση προς την ρυθμιστική αρχή αποβλήτων ενέργειας και υδάτων, δεν έχει γίνει άρση της επικάλυψης.

Σε αυτό το πλαίσιο αναμένουμε να ενημερωθούμε για τις ενέργειες που θα γίνουν από το Υπουργείο σας και κυρίως, πώς θα διαφυλαχθεί ότι αντίστοιχα φαινόμενα δεν θα επαναληφθούν στο μέλλον.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την οικονομία του χρόνου.

Τον λόγο τώρα για την απάντηση της έχει η κυρία Υπουργός.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε. Να τηρήσω και εγώ το τρίλεπτο.

Ευχαριστώ, κύριε Νικολαΐδη για την ερώτηση. Να κάνω ένα σχόλιο επί της αρχής. Είναι η αλήθεια ομολογουμένως ότι έχουμε ένα υψηλό επενδυτικό ενδιαφέρον σήμερα, τα τελευταία χρόνια, στην Ελλάδα και σε ανανεώσιμες πηγές ενέργειας και αυτό δημιουργεί πράγματι διάφορα ζητήματα, διάφορες προκλήσεις τα οποία τα κοιτάζουμε διαρκώς. Η δουλειά της Κυβέρνησης, του Υπουργείου είναι να βλέπουμε που χρειάζεται να ρυθμιστεί κάτι, τι χρειάζεται να αντιμετωπιστεί και το βλέπουμε αυτό στο πεδίο.

Αυτό τώρα το ερώτημα που θέτετε, δημιουργείται ως εξής. Είναι αλήθεια ότι όταν εκκινείται η διαδικασία για να γίνει ένα έργο ΑΠΕ στη χώρα μπορεί να παρατηρηθούν αλληλοεπικαλύψεις. Γιατί; Διότι, ο επενδυτής στο ξεκίνημα ακολουθεί μια διαδικασία, έχοντας την προσδοκία ότι θα υλοποιήσει το έργο του. Έχει την προσδοκία στο ξεκίνημα ότι θα υλοποιήσει ένα έργο ΑΠΕ. Πηγαίνει, λοιπόν, σε ένα πρώιμο στάδιο στην Ρυθμιστική Αρχή Ενέργειας, στη ΡΑΕ και παίρνει μια πρώτη άδεια. Λέει κάτι αυτό για τη δημιουργία του έργου; Δεν λέει κάτι το ότι παίρνεις μια πρώτη άδεια όπου πήγες και εκδήλωσες την πρόθεσή σου να υλοποιήσεις. Πηγαίνουν και άλλοι με την πρόθεσή τους να υλοποιήσουν ένα έργο ΑΠΕ. Και αυτό που συμβαίνει πολλές φορές είναι πάνω στην ίδια περιοχή που εγώ θέλω να κάνω ένα έργο ΑΠΕ, οπότε πηγαίνω και κάνω την αίτησή μου στη ΡΑΕ, να συμβαίνει και εσείς αντίστοιχα να θέλετε για την ίδια περιοχή να κάνετε επίσης ένα έργο ΑΠΕ. Πηγαίνουμε, λοιπόν, και οι δύο, δεσμεύουμε έναν χώρο και δημιουργείται αυτό το πρόβλημα της αλληλοεπικάλυψης. Ποιος, όμως, εν τέλει είναι αυτός που μπορεί να προχωρήσει τελικά στο έργο; Αφότου προχωρήσει και πάρει τα περιβαλλοντικά, αφότου προχωρήσει και ελεγχθεί το χωροταξικό, οι χρήσεις γης, αυτός που τελικά θα έχει στα χέρια του τη νόμιμη χρήση γης, το λεγόμενο ιδιοκτησιακό.

Oπότε σ’ ένα επόμενο στάδιο ένας παραγωγός ΑΠΕ, εγώ κι εσείς για παράδειγμα που θέλουμε και οι δύο να κάνουμε ένα φωτοβολταϊκό, αυτός που στο τέλος θα υλοποιήσει το έργο είναι αυτός που θα αποδείξει και θα προσκομίσει στην διεύθυνση του Υπουργείου ότι έχει εν τέλει τη νόμιμη χρήση γης. Γι’ αυτό δημιουργείται, λοιπόν, αυτή η στρέβλωση αυτή τη στιγμή χωρίς, όμως, αυτό να σημαίνει ότι στο τέλος της ημέρας δεν θα προχωρήσει αυτός που πραγματικά έχει στα χέρια του τα νομιμοποιητικά έγγραφα του ιδιοκτησιακού καθεστώτος.

Και ξέρετε αυτό δημιουργεί και μία όντως ψευδαίσθηση, μία εντύπωση ότι σε κάθε γωνιά της χώρας θα κατακλυστούμε από φωτοβολταϊκά και από ανεμογεννήτριες επειδή κάποιος έχει την πρόθεση να υλοποιήσει ένα έργο, κάτι που δεν ισχύει.

**ΠΡΟΕΔΡΕΥΩΝ (Αθανάσιος Μπούρας):** Κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, λέμε ακριβώς τα ίδια πράγματα, απλά ποια είναι η διαφορά; Δεν μιλάμε για μια ελεύθερη γη, λέμε ότι κάποια στρέμματα ανήκουν σε μένα, είναι ιδιοκτησία μου κι έρχεστε εσείς και καταθέτετε ένα αίτημα και παίρνετε άδεια παραγωγής ηλεκτρικής ενέργειας. Εγώ εκεί δεν μπορώ να πάρω. Δεν μπορώ στη δικιά μου γη. Αυτό θέλουμε να λύσετε. Αυτό θέλουμε να καταλάβετε.

Άλλο παράδειγμα, εγώ μπορώ σήμερα να κάνω αίτηση στην Ακρόπολη για φωτοβολταϊκό. Μπορώ, δεν μου το απαγορεύει κανένας. Μπορώ ή δεν μπορώ; Μπορώ. Μπορώ να το κατασκευάσω; Όχι. Άρα τη δεσμεύω. Αν έρθει μετά το ελληνικό δημόσιο και πει ότι θέλει για τις ανάγκες της πατρίδας να βάλει ένα φωτοβολταϊκό πάνελ, δεν μπορεί να το βάλει το κράτος γιατί έχω εγώ την έκταση. Αυτό προσπαθούμε να σας δώσουμε να καταλάβετε. Στη δική μου έκταση, στην ιδιοκτησία μου κανένας επιτήδειος δεν μπορεί να παίξει παιχνίδια. Κανένας. Είναι δική μου ιδιοκτησία. Άλλο λέτε εσείς, άλλο λέω εγώ.

Όσο γι’ αυτά που είπατε για τις δεσμεύσεις γης, εντάξει έχει γίνει, δεν θέλω να το χαρακτηρίσω. Σε όλη την Ελλάδα έχουμε αιτήματα για φωτοβολταϊκά πάρκα. Στη Δράμα οι αιτήσεις για τα φωτοβολταϊκά πάρκα πνίγουν τους αμπελώνες, όταν δεν δίνονται για αμπελώνες. Το γνωρίζετε. Ζητάνε επενδυτές, ζητάνε μικροαγρότες να πάρουν εκτάσεις γης για να επενδύσουν στον τόπο τους και το Υπουργείο Αγροτικής Ανάπτυξης δεν δίνει τις εκτάσεις γιατί είναι μικρότερα τμήματα των εκατό στρεμμάτων σε εκτάσεις γης άνω των εκατό στρεμμάτων, το οποίο δεν σας ενδιαφέρει, αλλά για έργα φωτοβολταϊκών πάρκων δεν μιλάει κανένας.

Δεν είμαστε απέναντι στις ανανεώσιμες πηγές ενέργειας, προς Θεού! Όμως, αυτό που πρέπει να καταλάβει το κράτος κι εσείς προσωπικά και το Υπουργείο σας είναι ότι πρέπει να χωροθετήσουμε τι γίνεται και πού, να μην μπλέκει η μία δραστηριότητα με την άλλη. Πότε θα το κάνουμε; Είμαστε στο 2024.

Στη Μικρόπολη σήμερα, σε ένα χωριό της Δράμας, έγιναν δύο γενικές συνελεύσεις γιατί στο Μενοίκιο Όρος έχει γίνει αίτηση για φωτοβολταϊκό πάρκο.

Λίγα ερωτήματα, κυρία Υπουργέ, αν μπορείτε να τα απαντήσετε, αν μπορούμε να τα απαντήσουμε όλοι μας: Τι θα γίνει με τους κτηνοτρόφους, όταν δεν θα υπάρχουν βοσκοτόπια; Τι θα γίνει με τους γεωργούς όταν θα μειωθούν οι υδάτινοι πόροι; Πώς θα σταματήσει η διαρροή των νέων προς τη μετανάστευση; Ποιος θα μείνει στον τόπο μου, κυρία Σδούκου, και όταν θα γεμίσει με φωτοβολταϊκά πάρκα; Σίγουρα όχι εσείς. Σίγουρα εγώ και τα παιδιά μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και πάλι σας ευχαριστώ για τη συνέπεια στον χρόνο.

Κυρία Υπουργέ, έχετε τον λόγο για την απάντησή σας για τρία λεπτά.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κύριε Νικολαΐδη, οφείλουμε να υλοποιήσουμε την πράσινη μετάβαση που είναι αναγκαία για τη χώρα μας χωρίς, όμως, αυτό να γίνεται με έναν ανέλεγκτο και ανεξέλεγκτο τρόπο. Κι εκεί, λοιπόν, είναι η δουλειά της πολιτείας να έρθει και να έχει ένα αυστηρό αδειοδοτικό πλαίσιο με διαφάνεια με αυστηρότητα, όπου σε κάθε στάδιο της αδειοδότησης θα ελέγχονται διάφορα ζητήματα, όπως αυτό που θέτετε, χωρίς φυσικά να σημαίνει αυτή η πράσινη μετάβαση ότι μπορεί να λειτουργήσει και σε βάρος άλλων κλάδων της οικονομίας. Το έχω πει πάρα πολλές φορές. Είχαμε την ευκαιρία να το συζητήσουμε και όταν ήρθα στη Δράμα για το ζήτημα των αμπελουργών. Προφανώς όταν μιλάμε για ανάπτυξη των ΑΠΕ πρέπει την ίδια στιγμή να έχουμε υπ’ όψιν μας ότι αυτό πρέπει να γίνεται με όρους ισορροπίας και χωρίς να επηρεάζει άλλους κλάδους της οικονομίας, που ξέρετε πόσο πολύ τις σέβομαι και ειδικά στην περιοχή σας.

Εσείς ήρθατε σήμερα για ένα πολύ συγκεκριμένο θέμα όπου ένας επενδυτής στη Δράμα ο οποίος φτιάχνει ένα θερμοκήπιο έχει…

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν είναι μόνο ένας. Είναι πολλοί.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Το ερώτημα αφορά σε αυτή την περίπτωση.

Έχει, λοιπόν, στα χέρια του παραχώρηση μιας έκτασης από το Υπουργείο Αγροτικής Ανάπτυξης για σαράντα έτη και σε μια έκταση αυτής της περιοχής ένας άλλος επενδυτής έχει εκδηλώσει ενδιαφέρον για να κάνει ένα φωτοβολταϊκό και έχει πάρει στα χέρια του το πρώτο χαρτί της βεβαίωσης από τη Ρυθμιστική Αρχή Ενέργειας και έτσι δημιουργείται, λοιπόν, αυτή η στρέβλωση.

Δεν μπορώ να τοποθετηθώ σήμερα συγκεκριμένα γιατί έχω ενημερωθεί ότι έχει προσφύγει στο Συμβούλιο της Επικρατείας ο επενδυτής του φωτοβολταϊκού, από όσο γνωρίζω, για την παραχώρηση από το Υπουργείο Αγροτικής Ανάπτυξης. Όμως, σας διαβεβαιώ ότι έχω όλη την πρόθεση και τη διάθεση να ελέγξω πού υπάρχει στρέβλωση σε όλη την αλυσίδα της αδειοδότησης, πού υπάρχει στρέβλωση που εμποδίζει σήμερα τον έχοντα στα χέρια του τη νόμιμη χρήση γης, όπως μου λέτε ότι είναι ο εν λόγω επενδυτής, πού εμποδίζεται, λοιπόν, έχοντας στα χέρια του τη νόμιμη χρήση γης να προχωρήσει για να πάρει την άδεια λειτουργίας της μονάδας του επηρεαζόμενος από το γεγονός ότι κάποιος άλλος κρατάει στα χέρια του μια βεβαίωση και αυτή η βεβαίωση τον εμποδίζει.

Θα το εξετάσω στο Υπουργείο, λαμβάνοντας υπ’ όψιν, όμως, ότι υπάρχει και ένα δικαστήριο σε εκκρεμότητα. Φυσικά θα το συζητήσουμε από κοντά και στο γραφείο μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, για την συνέπεια στον χρόνο.

Στις επόμενες δύο επίκαιρες ερωτήσεις θα απαντήσει η Υφυπουργός Ανάπτυξης κ. Άννα Μάνη-Παπαδημητρίου.

Ξεκινάμε με την ένατη, με αριθμό 89/21-10-2024, επίκαιρη ερώτηση πρώτου κύκλου του Ανεξάρτητου Βουλευτή Αιτωλοακαρνανίας κ. Μάριου Σαλμά, προς τον Υπουργό Ανάπτυξης, με θέμα: «Απουσία του κράτους από την προστασία των καταναλωτών στα πρατήρια υγρών καυσίμων».

Κύριε Σαλμά, έχετε τον λόγο για την πρωτολογία σας.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Σε προχθεσινό -της προηγούμενης Κυριακής- πρωτοσέλιδο δημοσίευμα της εφημερίδας «ΚΑΘΗΜΕΡΙΝΗ» δημοσιεύθηκε έρευνα του Εθνικού Μετσόβιου Πολυτεχνείου για τη λαθρεμπορία στα καύσιμα στα πρατήρια του Νομού Αττικής. Η έρευνα αυτή έλεγε ότι το 27%, περισσότερο από ένα στα τέσσερα πρατήρια στην Αττική, κλέβει τον κόσμο είτε με πειραγμένες αντλίες, που κλέβουν την ποσότητα του πραγματικού καυσίμου είτε βάζοντας νοθευμένο καύσιμο» Το 2024 στην Αττική αυτά.

Οι ελλειμματικές παραδόσεις καυσίμων είδαν μια τεράστια αύξηση κατά 30% τα τελευταία τρία χρόνια. Η παραβατικότητα, για να καταλάβει κανείς πόσο εκτοξεύτηκε, από 4% που ήταν το 2011 πήγε στο 19% το 2019, στο 20% το 2021 και μέσα σε τρία χρόνια αυξήθηκε επτά μονάδες, δηλαδή 27%.

Το πιο τραγικό, το πιο εξοργιστικό: Ενώ όσα βενζινάδικα έπιασε η ΑΑΔΕ να κάνουν αυτή την κλοπή -δεκαοκτώ τον αριθμό- και τα σφράγισε, σφραγίστηκαν μόνο για δύο ημέρες. Ωστόσο, το Εθνικό Μετσόβιο Πολυτεχνείο τα βρήκε να λειτουργούν κανονικότατα σαν να μη συνέβη τίποτα.

Κυρία Υφυπουργέ, για να καταλάβετε, όταν πάει ένας φουκαράς, μεροκαματιάρης -έχετε πολλούς στην περιφέρειά σας και πρέπει να τους εξηγήσετε τι συμβαίνει, γιατί το ίδιο θα συμβαίνει και σε όλη την Ελλάδα- το πρωί να βάλει 100 ευρώ βενζίνη στο αυτοκίνητό του για να βγάλει την εβδομάδα ή τις δέκα μέρες, αμέσως τον κλέβουν 24 ευρώ.

Ξεκινάει την ημέρα του με κλοπή από πρατήρια λιανικής πώλησης καυσίμων, που έχει την ευθύνη το Υπουργείο σας να προστατεύει τον καταναλωτή και το Υπουργείο Οικονομικών και η ΑΑΔΕ να τους πιάνει και να δημιουργεί συνθήκες ασφάλειας. Γιατί συμβαίνει αυτό, κυρία Υπουργέ, επί των ημερών σας;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρία Υπουργέ, έχετε τον λόγο για την απάντηση σας.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Θα μου επιτρέψετε εκτός χρόνου, απλά να κάνω και εγώ μια αναφορά στη σημερινή ημέρα.

Όλος ο μήνας ο Οκτώβριος είναι ένας μήνας αφιερωμένος στην πρόληψη κατά του καρκίνου του μαστού, ειδικότερα, όμως, η σημερινή μέρα είναι η παγκόσμια ημέρα και θα ήθελα να αναφέρω το πρόγραμμα πρόληψης «ΦΩΦΗ ΓΕΝΝΗΜΑΤΑ», που ισχύει εδώ και κάποια χρόνια και αναφέρομαι σε μία γυναίκα, σύμβολο της Ελλάδας. Άρα, λοιπόν, να στείλουμε και το μήνυμα από εδώ ότι η πρόληψη σώζει.

Αγαπητέ κύριε συνάδελφε, σας ευχαριστώ κατ’ αρχάς για την ερώτηση, γιατί μας δίνεται η δυνατότητα να αναδείξουμε το εύρος των ελέγχων που γίνονται σε αυτό το ευαίσθητο θέμα των καυσίμων, έλεγχοι, οι οποίοι γινόντουσαν και γίνονται και θα γίνονται καθ’ όλη τη διάρκεια της διακυβέρνησης του Κυριάκου Μητσοτάκη. Είναι ένα θέμα πράγματι που αγγίζει την καθημερινότητα των συμπολιτών μας, την προστασία των καταναλωτών και φυσικά αγγίζει και το ευρύτερο δημόσιο συμφέρον.

Όπως και εσείς ξέρετε και αναφέρατε και νωρίτερα, υπάρχει μια μεγάλη μερίδα ελεγκτικών αρχών, Υπουργείων συναρμόδιων και υπηρεσιών που ασκούν τους ελέγχους. Δεν περιμέναμε φυσικά κανένα δημοσίευμα, καμμία καταγγελία, καμμία αναφορά για να διενεργήσουμε αυτούς τους ελέγχους. Αυτό, βέβαια, δεν σημαίνει ότι δεν λαμβάνουμε υπ’ όψιν καταγγελίες, αναφορές και οτιδήποτε άλλο έχει να κάνει με αυτό το τόσο ευαίσθητο θέμα.

Έτσι, λοιπόν, σχετικά με τα ζητήματα που αφορούν φαινόμενα νοθείας και λαθρεμπορίας στα πρατήρια υγρών καυσίμων, η ΑΑΔΕ προβαίνει στη διενέργεια φορολογικών, τελωνειακών και χημικών ελέγχων σε όλη την επικράτεια.

Συγκεκριμένα, το χρονικό διάστημα από τον Ιανουάριο έως τον Σεπτέμβριο του 2024, διενεργήθηκαν από τους ελεγκτές της ΑΑΔΕ σε όλη την εφοδιαστική αλυσίδα δεκατρείς χιλιάδες σαράντα έξι έλεγχοι, ενώ για το ίδιο διάστημα οι Θαλάσσιες Ομάδες Ελέγχου των Τελωνείων πραγματοποίησαν διακόσιους ογδόντα τρεις ελέγχους.

Ειδικότερα, το χρονικό διάστημα Ιουνίου έως Σεπτεμβρίου 2024 οι τελωνειακές υπηρεσίες της ΑΑΔΕ, εντόπισαν και σφράγισαν τέσσερα πρατήρια καυσίμων για νοθεία, καθώς και δύο πρατήρια καυσίμων για άλλες αιτίες, για παρέμβαση ίσως σε μηχανισμούς. Από τον Αύγουστο έως σήμερα έχουν πραγματοποιηθεί έλεγχοι σε τριάντα τέσσερα πρατήρια καυσίμων που αφορούν τη συμμόρφωσή τους με τις διατάξεις για την τήρηση των μέτρων δέουσας επιμέλειας. Από αυτούς τους ελέγχους διαπιστώθηκε ότι συμμορφώθηκαν τα δεκαπέντε πρατήρια, έχει διακοπεί η προμήθεια καυσίμου σε επτά, ενώ είναι σε εξέλιξη οι έλεγχοι για τα υπόλοιπα δώδεκα πρατήρια καυσίμων Και πέραν αυτών, η ΑΑΔΕ, έχει προχωρήσει και σε φορολογική σήμανση των πετρελαίων καυσίμων θέρμανσης με εθνικούς ιχνηλάτες τελευταίας τεχνολογίας.

Επίσης, στο πλαίσιο των αρμοδιοτήτων τους οι ελεγκτές του ΣΔΟΕ, διενήργησαν πλήθος ελέγχων και διαπιστώθηκαν παραβάσεις λαθρεμπορίας καυσίμων, συνολικού ύψους 3,5 δισεκατομμυρίων ευρώ και λοιποί φόροι 7 εκατομμυρίων ευρώ.

Σε έρευνες και ελέγχους που ξεκίνησαν το 2021 και ολοκληρώθηκαν εντός του 2023 σε μεγάλο κύκλωμα εταιρειών εμπορίας και πρατηρίων λιανικής πώλησης καυσίμων κατόπιν επεξεργασίας μεγάλου όγκου παραστατικών και είχαν κατασχεθεί, καταλογίστηκε ειδικός φόρος κατανάλωσης ύψους 22 εκατομμυρίων ευρώ πλέον πολλαπλών τελών ύψους 66 εκατομμυρίων ευρώ, δηλαδή, σύνολο 88 εκατομμύρια ευρώ προστίμων.

Επιπλέον, στο πλαίσιο των αρμοδιοτήτων τους τα ΚΕΔΑΚ, που υπάγονται στο Υπουργείο Περιβάλλοντος και Ενέργειας, διενήργησαν το 2023 τρεις χιλιάδες επτακόσιους δεκατρείς ελέγχους πρατηρίων και εγκαταστάσεων και σε συνέχεια αυτών των ελέγχων επιβλήθηκαν υψηλά πρόστιμα σε πρατήρια υγρών καυσίμων και εταιρείες εμπορίας πετρελαιοειδών, συνολικού ύψους άνω των 4,5 εκατομμυρίων ευρώ.

Και τέλος το Τμήμα Μετρολογίας του Υπουργείου Ανάπτυξης, καθώς και οι αρμόδιες περιφερειακές διευθύνσεις έχουν τις αρμοδιότητες μεταξύ άλλων για τον έλεγχο των συστημάτων μέτρησης ποσότητας καυσίμων. Σε αυτό το πλαίσιο το έτος 2023 διενεργήθηκαν δύο χιλιάδες τετρακόσιοι εξήντα επτά έλεγχοι συστημάτων μέτρησης ποσότητας καυσίμων. Βρέθηκαν ενενήντα δύο παραβάσεις…

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, ολοκληρώστε. Βλέπω ότι έχει πολλές σελίδες. Συγγνώμη, αλλά οι απαντήσεις πρέπει να είναι στον χρόνο που γνωρίζετε. Και κάνω παρατήρηση πάλι στους συνεργάτες σας, που πρέπει να σας δίνουν τις απαντήσεις για τον σωστό χρόνο. Τα υπόλοιπα θα τα πείτε στη δευτερολογία, κυρία Υπουργέ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εγώ βλέπω το πακέτο των σελίδων.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Επιβλήθηκαν πρόστιμα, κύριε συνάδελφε, ύψους 1.374.000 ευρώ.

Καλά κάνετε και ρωτάτε, αλλά όπως βλέπετε η Κυβέρνηση αντιμετωπίζει σοβαρά το πρόβλημα των καυσίμων και της εντατικοποίησης των ελέγχων προς όφελος πάντα των καταναλωτών και του ευρύτερου δημόσιου συμφέροντος και το κάνει μάλιστα συντονισμένα και βάσει επιχειρησιακού σχεδίου.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Σαλμά, έχετε τον λόγο για τη δευτερολογία σας.

**ΜΑΡΙΟΣ ΣΑΛΜΑΣ:** Το πρόβλημα με την Κυβέρνησή σας, κυρία Υφυπουργέ, είναι ότι δεν καταλαβαίνετε τι ρωτάμε και τι συμβαίνει. Ήρθατε εδώ να μου πείτε ότι έχετε κάνει δεκάδες χιλιάδες ελέγχους, έχετε πιάσει τα πάντα. Σας ξαναλέω, όμως, ότι η λαθρεμπορία στα καύσιμα έχει εκτοξευτεί επί Κυβέρνησης Κυριάκου Μητσοτάκη και επί των ημερών σας.

Τι δεν καταλαβαίνετε; Ήρθατε να μας πείτε, λοιπόν, πόσους πολλούς ελέγχους κάνετε. Τι καταλαβαίνει ο πολίτης; Ότι οι έλεγχοι που κάνετε είναι αναποτελεσματικοί. Ελέγξτε τους ελεγκτικούς σας μηχανισμούς για να δείτε ότι δεν αποδίδουν εκτός και αν αμφισβητείτε το Εθνικό Μετσόβιο Πολυτεχνείο.

Ακούστε, όμως, τώρα για να μην τα κάνετε έτσι εύκολα. Ήσασταν στην Κοινοβουλευτική Ομάδα μετά τις ευρωεκλογές; Ήσασταν. Είπα μπροστά στον Πρωθυπουργό και παρουσία εσάς και του προϊσταμένου σας Υπουργού, του κ. Θεοδωρικάκου, ότι δεν ξέρετε ότι αλυσίδες βενζινάδικων στην Αθήνα κλέβουν με τουρκικές αντλίες καύσιμα, κλέβουν τον κόσμο και φόρους από το κράτος. Τα ακούσατε από εμένα, από έναν τότε συνάδελφό σας στην Κοινοβουλευτική Ομάδα; Ήρθε ο Πρωθυπουργός, ο κ. Μητσοτάκης ή εσείς ή ο προϊστάμενος σας να με ρωτήσουν στο τέλος: «Μάριε, τι εννοείς; Είναι σοβαρό αυτό που είπες. Δεν μας λες τι να κάνουμε». Δεν ήρθατε.

Συνεπώς όλο αυτό που συμβαίνει είναι εν γνώσει σας. Και θιχτήκατε κιόλας, γιατί διέρρευσε το βράδυ ότι επειδή έκανα αυτήν την ερώτηση είμαι ξένο σώμα στη Νέα Δημοκρατία. Ο κόσμος, όμως, εξακολουθεί, παρά τους χιλιάδες ελέγχους που εσείς ήρθατε επιδεικτικότατα να μας πείτε, να ξεκινάει το πρωί και να αφαιρεί από την τσέπη του 20 ευρώ, 15 ευρώ, 30 ευρώ όταν βάζει τη βενζίνη για να πάει στη δουλειά του και παίρνει 800 ευρώ το μήνα. Αυτό δεν καταλάβατε.

Ας ανακεφαλαιώσω τώρα. Αμφισβητείτε την έρευνα του Εθνικού Μετσόβιου Πολυτεχνείου; Ευτυχώς δεν είναι ανεξάρτητης αρχής για να ορίζετε εσείς μέσω της Διάσκεψης των Προέδρων τους Προέδρους των ανεξάρτητων αρχών. Γιατί αν ήταν ανεξάρτητης αρχής πιθανόν να μην βλέπαμε το φως της δημοσιότητας σε αυτό το πόρισμα από πολλές ανεξάρτητες αρχές. Είναι το Εθνικό Μετσόβιο Πολυτεχνείο που ήρθε και σας λέει ότι το ΄23 είχαμε παραπάνω κλοπές. Ένα στα τέσσερα πρατήρια που θα βγούμε έξω στην Αττική κλέβουν τον κόσμο. Για ποιους χιλιάδες ελέγχους μου λέτε εσείς τώρα και περηφανεύεστε; Εν γνώσει σας, γιατί σας τα είπα στην Κοινοβουλευτική Ομάδα, συντελείται πρωτοφανώς αυτή η τεράστια κλοπή των πολιτών.

Γι’ αυτό σας είπα ότι ο κ. Μητσοτάκης είναι Πρωθυπουργός για τους λίγους. Δημιουργούνται αυτές της ολιγαρχίας, τα ολιγοπώλια που εκμεταλλεύονται και απομυζούν τους πολλούς. Και εσείς κάθεστε και παρατηρείτε σαν παρατηρητές και ήρθατε να μας πείτε εδώ τώρα ότι συμβαίνουν, όλα καλά. Δεν συμβαίνουν, όλα καλά. Συμβαίνουν όλα λάθος. Σας ξαναλέω. Γιατί δεν είναι μόνο ότι κλέβουν 120 εκατομμύρια είπε το Εθνικό Μετσόβιο Πολυτεχνείο και είναι η ζημία του κόσμου, είναι και ότι κλέβουν το κράτος από φόρους για να έρχεστε μετά να λέτε ότι είχαμε αυξημένους φόρους ή δεν είχαμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για τη δευτερολογία σας.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ,κύριε Πρόεδρε.

Προφανώς, κύριε συνάδελφε, δεν ακούσατε τίποτα από τις επίσημες αναφορές που κάνουν τα Υπουργεία και μάλιστα αποτελέσματα, πρόστιμα, παραβάσεις και έλεγχοι που είναι αναρτημένοι και στις ιστοσελίδες των αρμοδίων Υπουργείων και υπηρεσιών αναφορικά τώρα με τα αποτελέσματα έρευνας που διεξήγαγε το Μετσόβιο Πολυτεχνείο. Σεβαστό και αυτό.

Εδώ, όμως, κύριε συνάδελφε, η Ελλάδα αποτελεί ένα κράτος δικαίου με θεσμούς, νομοθετικό πλαίσιο και διαδικασίες. Η έρευνα στην οποία αναφέρεστε θα μπορούσε να απευθυνθεί στα συναρμόδια Υπουργεία, μεταξύ άλλων και στο Υπουργείο Ανάπτυξης και στο Υπουργείο Οικονομικών και να τεθεί υπ’ όψιν μας σε θεσμικό επίπεδο.

Ωστόσο, σας ανακοινώνω ότι η εν λόγω έρευνα ουδέποτε απεστάλη στην αρμόδια Γενική Γραμματεία Βιομηχανίας και, απ’ όσο γνωρίζω, δεν απεστάλη και σε άλλα συναρμόδια Υπουργεία, με αποτέλεσμα να μην είμαστε σε θέση να λάβουμε γνώση ούτε το πότε ούτε το πώς διενεργήθηκε ούτε ποια είναι τα ευρήματα αυτής της έρευνας ούτε φυσικά εάν η μεθοδολογία ελέγχου και ο εξοπλισμός που χρησιμοποιήθηκε πληρούν τις απαιτήσεις ακρίβειας και αξιοπιστίας των αποτελεσμάτων.

Εξ αντιδιαστολής επισημαίνεται ότι οι ελεγκτικές υπηρεσίες τόσο της Γενικής Γραμματείας Βιομηχανίας όσο και των αρμόδιων υπηρεσιών και των περιφερειών όσο και της ΑΑΔΕ και της ΔΟΕ και του ΚΕΔΑΠ χρησιμοποιούν διακριβωμένα μετρητικά όργανα για τη διενέργεια των σχετικών ελέγχων των αντλιών υγρών καυσίμων ως προς τη νόμιμη παράδοση ποσότητας.

Φυσικά, θα ήθελα να αναφέρω και ένα άλλο μέτρο, γιατί πρέπει να την πάμε και εκεί τη συζήτηση, καθώς έχει να κάνει το ζήτημα με την προστασία των συμπολιτών μας και των καταναλωτών. Να σταθούμε στο μέτρο της Κυβέρνησης του Κυριάκου Μητσοτάκη, αυτό της θέσπισης επιβολής προσωρινής εισφοράς αλληλεγγύης στις εταιρείες διύλισης στα πλεονάζοντα κέρδη φορολογικού έτους 2023, έξοδα - έσοδα τα οποία θα διατεθούν προς τα ευάλωτα νοικοκυριά και κυρίως τους συνταξιούχους μας.

Επίσης, να σας ενημερώσω ότι ως αποτέλεσμα εργασίας αρκετών ετών από μελέτες, από εργασίες που καταρτίστηκαν από επιστήμονες, από μελέτες ασφάλειας της υπηρεσίας υποστήριξης διαρθρωτικών μεταρρυθμίσεων της Ευρωπαϊκής Επιτροπής εξετάστηκαν με επιστημονικά κριτήρια σημεία που έχρηζαν βελτίωσης και σύντομα θα βγουν στη δημοσιότητα ΚΥΑ, κοινές υπουργικές αποφάσεις, με τις οποίες προβλέπεται περαιτέρω αυστηροποίηση του πλαισίου των κυρώσεων, της σφράγισης των καταστημάτων που παρουσιάζουν παραβιάσεις, αλλά και φυσικά όλου του κοινοτικού πλαισίου.

Να είστε βέβαιος, κύριε συνάδελφε, ότι η Κυβέρνηση αυτή λαμβάνει διαρκώς, συνεχώς και αδιαλείπτως τα μέτρα που είναι απαραίτητα για την προστασία των καταναλωτών και έχουμε κάνει σαφές προς όλες τις κατευθύνσεις -και αυτά τα λένε τα νούμερα και όσα είναι δημοσιευμένα στις επίσημες σελίδες- ότι δεν θα επιδείξει καμμία ανοχή απέναντι σε παράνομες πρακτικές. Απεναντίας, όπως προκύπτει, θα επιβάλλονται άμεσα επιβαλλόμενες κυρώσεις.

Και αυτό, κύριε συνάδελφε, θα συνεχίσει να το κάνει με αμείωτη ένταση και αποφασιστικότητα. Να είστε βέβαιος.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πολύ, κυρία Υπουργέ.

Συνεχίζουμε με την πέμπτη με αριθμό 78/18-10-2024 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Γεωργίου Νικητιάδη προς τον Υπουργό Ανάπτυξηςμε θέμα: «Καθυστερήσεις στην υλοποίηση του αναπτυξιακού νόμου».

Κύριε Νικητιάδη, έχετε τον λόγο για την πρωτολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρία Υπουργέ, υποθέτω αντιλαμβάνεστε ότι οι επενδυτικοί νόμοι αποτελούν πια το μοναδικό εργαλείο που θεωρητικώς έχουν στη διάθεσή τους οι μικρομεσαίες επιχειρήσεις, προκειμένου να ανακαινιστούν, να επεκταθούν, να γίνουν πιο ανταγωνιστικές, πολλές φορές ακόμη και να γίνουν βιώσιμες και σε πολλές περιπτώσεις για να χτίσουν ένα επιχειρηματικό όνειρο, να οραματιστούν ένα καλύτερο μέλλον. Δεν ξέρω αν έχετε υπ’ όψιν σας τα στοιχεία. Οι μικρομεσαίες επιχειρήσεις είναι πάνω από οχτακόσιες χιλιάδες στην Ελλάδα και είναι το 99,9% του συνόλου των επιχειρήσεων.

Οι αναπτυξιακοί νόμοι, κυρία Υπουργέ, είναι τα μοναδικά εργαλεία, καθότι ελπίζω να γνωρίζετε και να καταλαβαίνετε ότι οι τράπεζες είναι κλειστές για τις μικρομεσαίες επιχειρήσεις. Υπάρχει τείχος. Δεν μπορούν ούτε καν να πλησιάσουν.

Η Κυβέρνησή σας γνωρίζοντας όλα αυτά δεν κάνει απολύτως τίποτα για το πρόβλημα -για τις τράπεζες εννοώ-, άλλα έχει επιδείξει ένα απίστευτο επικοινωνιακό κρεσέντο για τρία και πλέον χρόνια τώρα να επαίρεται, να διαφημίζει τους αναπτυξιακούς νόμους και το Ταμείο Ανάκαμψης, που δήθεν εκτοξεύουν τις επενδύσεις. Τόσο οι προηγούμενοι Υπουργοί στο Υπουργείο σας όσο και η σημερινή ηγεσία αυτό κάνει. Παρά ταύτα ούτε ένας επενδυτής που θέλει να υπαχθεί σε έναν αναπτυξιακό νόμο έχει δει μέχρι σήμερα την υπαγωγή του με τον τελευταίο νόμο.

Πιο συγκεκριμένα θα πω ένα παράδειγμα. Με τον ν.4887/2022 που εσείς διαφημίσατε, εσείς ψηφίσατε, στον πρώτο και δεύτερο κύκλο για τον τουρισμό υποβλήθηκαν οχτακόσιες πενήντα τρεις αιτήσεις. Το σύνολο του αιτούμενου ποσού επιχορήγησης ήταν 1.180.000.000. Εσείς εγκρίνατε ποσό επιχορήγησης 750 εκατομμύρια, καθότι οι αιτήσεις είχαν πληρότητα, ήταν σοβαρές αιτήσεις.

Θεωρητικώς, όμως, γιατί η δημόσια δαπάνη τελικώς που θα διατεθεί είναι 350 εκατομμύρια και από αυτά τα 350 τα μισά είναι φοροαπαλλαγές. Άρα, «ζεστό» χρήμα θα είναι μόνο τα μισά χρήματα. Αυτές που εγκρίθηκαν βρίσκονται ακόμη στους προσωρινούς πίνακες. Υπαγωγή δεν υπάρχει ακόμη σε αναπτυξιακό νόμο δύο χρόνια τώρα ούτε υπαγωγή στον αναπτυξιακό. Καιέχετε, δηλαδή, μόνο για αυτό το καθεστώς που ανέφερα αιτήματα για 1.180.000.000. Κρίνατε ότι θα επιχορηγηθούν με 750 εκατομμύρια, που, όπως σας είπα, τα μισά είναι φοροαπαλλαγές, αν ποτέ αυτές οι επιχειρήσεις λάβουν χρήματα, ενώ ζήτησαν και εγκρίθηκαν 750 εκατομμύρια. Δηλαδή, θα πάρουν το 20% από αυτό που αιτούνται.

Τα ίδια συμβαίνουν και στο καθεστώς της μεταποίησης όπως παραπάνω. Στο καθεστώς της αγροδιατροφής ακόμη δεν άνοιξαν για να δουν τους φακέλους. Δύο χρόνια τώρα δεν άνοιξαν να δουν τι λένε οι αιτήσεις αυτές. Τα χειρίζεστε και κάποια από αυτά εσείς προσωπικώς, γιατί στην έξυπνη μεταποίηση το 50% των ενισχύσεων έχει μείνει εκτός και προφανώς έχει μείνει εκτός, επειδή δεν υπάρχει χρήμα και προφανώς δεν υπάρχει χρήμα γιατί το χρήμα πάει στους μεγάλους, δεν πάει στους μικρομεσαίους, που είναι το 99,9%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε. Τα υπόλοιπα στη δευτερολογία σας. Έχετε υπερβεί πολύ τον χρόνο. Παράκληση θερμή.

**ΓΕΩΡΓΙΟΣ ΝΙΚΗΤΙΑΔΗΣ:** Ερωτάσθε, λοιπόν, γιατί καθυστερείτε, γιατί έχετε μείνει στους προσωρινούς πίνακες, πόσα είναι τα επενδυτικά σχέδια που έχουν υποβληθεί για τον τουρισμό, τι γίνεται με όσα είπε ο κ. Παπαθανάσης για τις περιφέρειες, δεδομένου ότι στο νότιο Αιγαίο έχουμε εκατόν τριάντα αιτήσεις και, από ότι φαίνεται, μόνο οι δέκα θα επιχορηγηθούν, ενώ οι υπόλοιπες εκατόν είκοσι θα μείνουν εκτός.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο για την απάντησή σας.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, πράγματι έχουμε ένα κοινό όραμα για μια καλύτερη Ελλάδα. Αυτό είναι κοινή παραδοχή, απ’ ότι βλέπω.

Με αφορμή ακριβώς αυτό, αλλά και την ερώτησή σας, θα μου επιτρέψετε να αναφερθώ στη μεταστροφή του παραγωγικού μοντέλου της πατρίδας μας, το οποίο παρουσιάστηκε και εκτενώς πριν από λίγες μέρες παρουσία του ίδιου του Πρωθυπουργού από τον Υπουργό Ανάπτυξης κ. Θεοδωρικάκο. Στόχος μας είναι η επίτευξη του εθνικού παραγωγικού μετασχηματισμού και, όπως τόνισε ο Υπουργός, η έμφαση στη βιομηχανία, η οποία ναι μεν είναι μία από τις προτεραιότητες, δεν σημαίνει ότι δεν στηρίζουμε και δεν είναι προτεραιότητά μας και άλλοι κλάδοι, όπως είναι ο τουρισμός. Εργαζόμαστε και θα συνεχίσουμε να εργαζόμαστε και για την ενδυνάμωση του τουρισμού μας.

Στο πλαίσιο αυτό θα ήθελα να αναφερθώ στην υλοποίηση δράσεων αναφορικά με τον ν.4887/2022 υπενθυμίζοντας πως και στους προηγούμενους αναπτυξιακούς νόμους το 50% των επιχορηγήσεων αφορούσε τον τουρισμό.

Συγκεκριμένα, ο ν.4887/2022 έχει ενεργοποιηθεί με την έκδοση σειράς υπουργικών αποφάσεων. Βασικός λόγος των καθυστερήσεων, όπως αναφέρεται, που έχει υπάρξει συνιστά ο ιδιαίτερα μεγάλος αριθμός των αιτημάτων, απόρροια του αυξημένου ενδιαφέροντος της επιχειρηματικής κοινότητας.

Και αυτό, κύριε συνάδελφε, το αυξημένο επενδυτικό ενδιαφέρον επιτρέψτε μου να πω ότι συνιστά ψήφο εμπιστοσύνης σε αυτή την Κυβέρνηση και στην πολιτική μας. Και φυσικά, όπως ίσως και εσείς γνωρίζετε, θα πρέπει να τονιστεί ότι υπάρχει η δυνατότητα που έχουν οι φορείς των επενδυτικών σχεδίων να πραγματοποιούν επενδυτικές δαπάνες πριν από την ολοκλήρωση της διαδικασίας αξιολόγησης, καθώς, σύμφωνα με την κείμενη νομοθεσία, δαπάνες που πραγματοποιούνται από τον χρόνο υποβολής της αίτησης υπαγωγής στον νόμο και εντεύθεν θεωρούνται επιλέξιμες, εφόσον βέβαια πληρούν και τις λοιπές προϋποθέσεις και όρους του θεσμικού πλαισίου του αναπτυξιακού νόμου.

Παρ’ όλα αυτά, να είστε βέβαιος ότι το Υπουργείο Ανάπτυξης, με πλήρη επίγνωση των πολλαπλών ωφελειών από την ταχεία ενεργοποίηση των καθεστώτων ενίσχυσης του αναπτυξιακού νόμου, καταβάλλει συνεχείς και εργώδεις προσπάθειες τόσο για την επεξεργασία και ολοκλήρωση του αναγκαίου κανονιστικού πλαισίου όσο και την περαιτέρω βελτίωση του πληροφοριακού συστήματος.

Ήδη έχουν ολοκληρωθεί οι διαδικασίες αξιολόγησης του πρώτου και δεύτερου κύκλου των καθεστώτων Ενίσχυσης Μεταποίηση - Εφοδιαστική Αλυσίδα και Ενίσχυση Τουριστικών Επενδύσεων. Στο αμέσως επόμενο διάστημα θα εκκινήσει η διαδικασία αξιολόγησης για τα λοιπά καθεστώτα, ήτοι Αγροδιατροφή, Πρωτογενής Παραγωγή και Μεταποίηση Γεωργικών Προϊόντων και Επιχειρηματικότητα 360. Επίσης, η έκδοση των αποφάσεων υπαγωγής για τις επενδύσεις των δύο κύκλων του καθεστώτος ενίσχυσης τουριστικών επενδύσεων αναμένεται έως το τέλος του 2024.

Επιπρόσθετα -το ξέρετε και εσείς-, παρέχεται η δυνατότητα για τα επενδυτικά σχέδια που θα υπαχθούν στον ν. 4887/2022 να δανειοδοτηθούν με δάνεια που είναι εγγυημένα από την Ελληνική Αναπτυξιακή Τράπεζα.

Επίσης, θα ήθελα να κάνω και μια αναφορά, παρ’ όλο που δεν είναι αρμοδιότητά μας, και στο πρόγραμμα που «τρέχει» -εντός εισαγωγικών, επιτρέψτε μου την έκφραση- το Υπουργείο Τουρισμού, το οποίο υλοποιεί στο πλαίσιο του Εθνικού Προγράμματος Ανάκαμψης και Ανθεκτικότητας έργα συνολικού προϋπολογισμού 387 εκατομμυρίων ευρώ, δημιουργώντας τις συνθήκες για έναν νέο κύκλο ανάπτυξης, με στόχο τη βιωσιμότητα, την ανθεκτικότητα και την ανταγωνιστικότητα των προορισμών και του τουριστικού προϊόντος της πατρίδας μας.

Για τα άλλα θέματα θα απαντήσω στη δευτερολογία, για να μην καταχραστώ τον χρόνο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κυρία Υπουργέ.

Κύριε Νικητιάδη, έχετε τον λόγο για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρία Υπουργέ, δεν ξέρω αν έχουμε κοινό όραμα. Γιατί αν είχαμε κοινό όραμα, θα ρίχνατε βάρος στις μικρομεσαίες επιχειρήσεις, που αποτελεί το δικό μας όραμα. Εσείς αντιθέτως κάνετε διαφορετικά πράγματα.

Μου αναφέρατε ότι «το επόμενο διάστημα…». Πότε θα πάρουν χρήματα αυτοί οι άνθρωποι; Δύο χρόνια περιμένουν. Νομίζετε ότι μπορεί να κάνει προγραμματισμό μια επιχείρηση όταν της είναι άγνωστο πότε θα λάβει κάποια επιχορήγηση και όταν ξέρει ότι από τράπεζες δεν υπάρχει φράγκο να πάρει;

Κυρία Υπουργέ, δεν πειθόμαστε. Και κυρίως, δεν πιστεύει πια κανένας ούτε από τους επενδυτές. Έχω επικοινωνήσει με δεκάδες από τους ανθρώπους αυτούς που έχουν υποβάλει αιτήματα και έχουν απογοητευτεί. Δεν περιμένουν ότι θα πάρουν κάποια χρήματα κάποτε.

Εσείς εδώ αδυνατείτε να μου πείτε «σε έναν χρόνο». Αν μπορούσατε να μου πείτε «σε ένα χρόνο από τώρα», θα ήξεραν αυτοί οι άνθρωποι τι τους γίνεται, θα ήξεραν για να κάνουν έναν προγραμματισμό. Δεν μπορείτε να το πείτε. Και αν το πείτε, φοβάμαι ότι θα διαψευστείτε.

Για να γίνει κατανοητό αυτό που σας λέω, θα σας διαβάσω πολύ γρήγορα ένα άρθρο από το έγκριτο «CAPITAL», όπου ο συγγραφέας είναι εξέχον στέλεχος στην αγορά και δηλώνει νεοδημοκράτης. Δεν είναι δηλαδή άρθρο κάποιου που αντιπολιτεύεται.

Λέει ότι οι επιχειρήσεις που υπέβαλαν τις προτάσεις τους στην παραπάνω προκήρυξη θα περιμένουν περισσότερο από είκοσι δύο μήνες για να πληροφορηθούν τα αποτελέσματα της αξιολόγησής τους. Τα λέει ο δικός σας άνθρωπος αυτά.

Επίσης, ο οριστικός πίνακας κατάταξης των επενδύσεων που εγκρίθηκαν στην προαναφερόμενη προκήρυξη εκδόθηκε την 17η Μαΐου 2024 με διπλασιασμό του αρχικού προϋπολογισμού στα 300 εκατομμύρια. Και η περιπέτεια των επενδυτών δεν τελειώνει εδώ. Για την ολοκλήρωση των διαδικασιών θα πρέπει να εκδοθούν ατομικές αποφάσεις υπαγωγής, για τις οποίες θα χρειαστούν επιπλέον άλλοι τρεις μήνες.

Αυτή την εξαιρετικά δυσμενή εικόνα των καθυστερήσεων υποτίθεται ότι ήθελε να ανατρέψει η παρούσα Κυβέρνηση με τον αναπτυξιακό νόμο που έφερε. Ο κ. Παπαθανάσης δήλωνε χαρακτηριστικά στην «ΚΑΘΗΜΕΡΙΝΗ» ότι με τη νέα νομοθετική πρωτοβουλία στόχος είναι να μειωθεί σε εξήντα ημέρες η διαδικασία εκκαθάρισης των αιτήσεων, έτσι ώστε συνολικά σε εκατό μέρες να έχουν προχωρήσει και να έχουν πάρει χρήματα. Δυστυχώς, δεν φτάνουν ούτε δυόμισι χρόνια. Οι εκατό ημέρες που είπε ο κ. Παπαθανάσης είναι επτακόσιες ημέρες. Τα ίδια υποστήριζε βέβαια και ο ΣΥΡΙΖΑ όταν είχε φέρει τον δικό του αναπτυξιακό νόμο.

Ψηφίζετε νόμους χωρίς προγραμματισμό, για να διαφημίσετε με «πανηγύρια» -αυτό κάνετε κάθε φορά- τους αναπτυξιακούς νόμους. Φέρνετε δεκατρία καθεστώτα και μέχρι σήμερα μόνο τα τέσσερα έχετε προκηρύξει. Σας υποβάλλονται εκατοντάδες αιτήσεις, διότι οι μικρομεσαίες επιχειρήσεις δεν έχουν άλλο δρόμο. Και ξανά πανηγυρίζετε. Συνέχεια πανηγυρίζετε: «Πολλές επενδύσεις», «πολλά αιτήματα».

Φοβάμαι ότι από τους πολλούς πανηγυρισμούς θα σας χαρακτηρίσουμε ότι είσαστε «για τα πανηγύρια». Δεν το κάνω, αλλά φοβάμαι ότι εκεί μας σπρώχνετε.

Σήμερα, δύο χρόνια μετά, καμμία είδηση! Πώς θα λειτουργήσει ο επιχειρηματίας; Πώς θα κάνει προγραμματισμό, όπως σας είπα και πριν;

Κυρία Υπουργέ, δεν θα χαρακτηρίσω ανίκανη την Κυβέρνησή σας. Θα πω όμως ότι δεν είστε ικανοί. Ούτε θα σας πω «άχρηστους». Αλλά, φοβάμαι ότι δεν είστε πια χρήσιμοι με τον τρόπο που λειτουργείτε.

Στην προχθεσινή έκθεσή του ο κ. Παπαθανάσης για το Ταμείο Ανάκαμψης δήλωσε ότι 12,5 δισεκατομμύρια θα λάβουν οι μεγάλοι και μόλις 2,09 δισεκατομμύρια οι μικρομεσαίες επιχειρήσεις.

Η κ. Λοΐζου σε σχετική ερώτηση που θα κάνει στο Υπουργείο σας μου είχε απαντήσει στις 21 Δεκεμβρίου 2023 ότι από τις χίλιες τετρακόσιες δεκατέσσερις αιτήσεις οι χίλιες διακόσιες δώδεκα ήταν από μικρομεσαίες επιχειρήσεις, το 86%. Ήταν μικρομεσαίες επιχειρήσεις που υπέβαλαν αιτήματα. Και εσείς μου λέτε τώρα «στο επόμενο διάστημα».

Πιστεύετε πραγματικά ότι θα πειστούν οι επιχειρηματίες, αυτοί οι άνθρωποι που περιμένουν με τόση αγωνία πότε θα υπαχθούν και πότε θα πάρουν χρήματα; Πιστεύετε ότι θα πειστούν με την μέχρι σήμερα πορεία σας, που έχετε κάνει τις εκατό ημέρες επτακόσιες;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την απάντησή σας.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, νομίζω ότι η πορεία της ελληνικής οικονομίας και οι ρυθμοί ανάπτυξης είναι αδιαμφισβήτητοι και αυτοί καταγράφονται. Η οικονομία μας καταγράφει εντυπωσιακή πρόοδο, η οποία αποτυπώνεται στους δείκτες ανάπτυξης και επενδύσεων.

Το ΑΕΠ αυξήθηκε κατά 2,3% Το δεύτερο τρίμηνο του 2024, ενώ η ανεργία για πρώτη φορά έχει πέσει κάτω από διψήφιο νούμερο, έχει πέσει κατά επτά ποσοστιαίες μονάδες από το 2019. Και η πατρίδα μας βρίσκεται σήμερα ανάμεσα στις ταχύτερα αναπτυσσόμενες οικονομίες της Ευρωζώνης. Αυτό είναι το αποτέλεσμα των στοχευμένων πολιτικών της Κυβέρνησης του Κυριάκου Μητσοτάκη, που προωθούν την προσέλκυση επενδύσεων και την ενίσχυση της ανταγωνιστικότητας. Και όπως ξέρετε και εσείς -το είπαμε και στην πρωτολογία-, γι’ αυτόν τον λόγο είναι τόσο αυξημένο το επενδυτικό ενδιαφέρον.

Επίσης, λαμβάνεται ειδική μέριμνα και για τις λιγότερες ευνοημένες περιοχές, ούτως ώστε να υπάρχει και μια ισόρροπη ανάπτυξη από τη μια άκρη της πατρίδας μας ως την άλλη, καθώς και για τις περιοχές του Σχεδίου Δίκαιης Αναπτυξιακής Μετάβασης.

Στοχεύουμε στην περιφερειακή ανάπτυξη και την ενίσχυση της ανταγωνιστικότητας σε τομείς υψηλής προστιθέμενης αξίας. Προωθούμε ειδικό καθεστώς γενικής επιχειρηματικότητας παραμεθόριων περιοχών και της Θεσσαλίας ύψους 150 εκατομμυρίων ευρώ για επενδύσεις που θα αναπτυχθούν στις παραμεθόριες περιοχές.

Επίσης, πριν από λίγες ημέρες ο ίδιος ο Πρωθυπουργός από την Ορεστιάδα, από τα σύνορα της πατρίδας μας, ανακοίνωσε το Στρατηγικό Σχέδιο Ανάπτυξης και Ανασυγκρότησης του Έβρου συνολικού προϋπολογισμού 2,8 δισεκατομμυρίων ευρώ.

Πέραν αυτού, θα αναφερθώ σε άλλα προγράμματα στα οποία και εσείς κάνατε μια σύντομη αναφορά, κύριε συνάδελφε. Είναι προγράμματα τα οποία προέρχονται από ένα χρηματοδοτικό εργαλείο της Ευρώπης, το Ταμείο Ανάκαμψης, στο οποίο -θα πρέπει να το λέμε- πρωτοστάτησε ο Έλληνας Πρωθυπουργός, με αποτέλεσμα σήμερα να γίνονται δημόσιες επενδύσεις, να γίνονται δημόσια έργα και να ωφελούνται και οι ιδιωτικές επενδύσεις και όχι μόνο, όπως διαρκώς λέτε, οι μεγάλες επιχειρήσεις. Ωφελούνται, κύριε συνάδελφοι, και οι μικρομεσαίες επιχειρήσεις.

Θα κάνω αναφορά στο πρόγραμμα της «Έξυπνης Μεταποίησης», που είναι στο πλαίσιο των δικών μου αρμοδιοτήτων. Είναι πολύ σωστά δομημένο το πρόγραμμα αυτό που απευθυνόταν στις μικρομεσαίες επιχειρήσεις και στην πραγματική παραγωγική Ελλάδα. Έγιναν πάρα πολλές αιτήσεις, γι’ αυτόν τον λόγο είχαμε και δύο συνεχόμενες αυξήσεις του ποσού του προϋπολογισμού.

Αποτέλεσμα είναι να έχουμε φτάσει σε ένα ικανοποιητικό επίπεδο προϋπολογισμού, με αποτέλεσμα να ενταχθούν ακόμη περισσότερες μικρομεσαίες επιχειρήσεις της πατρίδας μας.

Με αυτό το πρόγραμμα, το οποίο πλέον έχει φτάσει στα 102 εκατομμύρια ευρώ, στοχεύουμε στην ενίσχυση της ανταγωνιστικότητας των μικρομεσαίων επιχειρήσεων, με ενίσχυση της τεχνολογίας αιχμής, με αυτοματοποίηση, με ρομποτικά μέσα, για να μπορέσουν να σταθούν οι μικρομεσαίες μας επιχειρήσεις, που είναι η ραχοκοκαλιά της οικονομίας μας, σε ένα παγκόσμιο διεθνές ανταγωνιστικό περιβάλλον.

Επίσης, υπάρχει και το πρόγραμμα «ΕΡΕΥΝΩ - ΚΑΙΝΟΤΟΜΩ» της Γενικής Γραμματείας Έρευνας και Καινοτομίας, πάλι του Υπουργείου Ανάπτυξης με χρηματοδότηση 300 εκατομμύρια ευρώ.

Κύριε συνάδελφε, αυτή η Κυβέρνηση με έργα και όχι με λόγια προωθεί τη μετάβαση της ελληνικής οικονομίας σε ένα πιο ανθεκτικό, πιο καινοτόμο, πιο βιώσιμο μέλλον. Η Κυβέρνηση έχει δεσμευθεί να συνεχίσει να ενισχύει την υγιή επιχειρηματικότητα, να βελτιώνει το επενδυτικό περιβάλλον, να ενισχύει την ανταγωνιστικότητα της ελληνικής οικονομίας, να αυξάνει τις θέσεις εργασίας και πάντα να βρισκόμαστε -όπως και αποδεικνύεται- σε μια ανοδική τροχιά ανάπτυξης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κυρία Υπουργέ.

Πριν προχωρήσουμε στις επόμενες δύο επίκαιρες ερωτήσεις στις οποίες θα απαντήσει ο Υφυπουργός Υποδομών και Μεταφορών κ. Νικόλαος Ταχιάος, να ανακοινώσω τις ερωτήσεις που δεν θα συζητηθούν.

Η έκτη με αριθμό 72/15-10-2024 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς τον Υπουργό Παιδείας, Θρησκευμάτων και Αθλητισμού με θέμα: «Να εξισωθούν άμεσα οι αναπληρώτριες εκπαιδευτικοί με τις μόνιμες για τις άδειες εγκυμοσύνης και μητρότητας», δεν θα συζητηθεί κατόπιν συνεννόησης.

Η πρώτη με αριθμό 87/21-10-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Παιδείας, Θρησκευμάτων και Αθλητισμού με θέμα: «“Κύματα” παραιτήσεων αναπληρωτών δυσχεραίνουν ακόμη περισσότερο την κατάσταση στα σχολεία της χώρας και πλήττουν το λειτούργημα του εκπαιδευτικού», δεν θα συζητηθεί κατόπιν συνεννόησης.

Η πέμπτη με αριθμό 63/14-10-2024 επίκαιρη ερώτηση του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Εσωτερικών με θέμα: «Επιτακτική η ανάγκη για δημόσια και δωρεάν μεταφορά των ΑΜΕΑ μαθητών από και προς τα ειδικά σχολεία της κεντρικής Μακεδονίας με συνοδούς εξειδικευμένους στη διαχείριση των παιδιών με αναπηρίες», δεν θα συζητηθεί κατόπιν συνεννόησης.

Θα συζητήσουμε τώρα τη δεύτερη με αριθμό 74/16-10-2024 επίκαιρη ερώτηση πρώτου κύκλου του Βουλευτή Ευβοίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Συμεών Κεδίκογλου προς τον Υπουργό Υποδομών και Μεταφορών με θέμα: «Συνεχίζεται η απαράδεκτη εκκρεμότητα στην έναρξη των εργασιών της οδικής παράκαμψης Χαλκίδας και Ψαχνών, ενώ η Κυβέρνηση αρνείται να δεσμευτεί σε σαφές χρονοδιάγραμμα».

Ορίστε, κύριε Κεδίκογλου, έχετε τον λόγο για την πρωτολογία σας.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Το ότι η Εύβοια είναι πίσω σε θέματα υποδομών είναι γενικά παραδεκτό. Και νομίζω ότι έγινε φανερό ακόμα περισσότερο στα κυβερνητικά κλιμάκια που έσπευσαν να την επισκεφθούν μετά τις καταστροφικές πυρκαγιές προ τριετίας όπου πραγματικά αναρωτιόντουσαν πώς είναι δυνατόν ένα μέρος τόσο κοντά στην Αθήνα να είναι τόσο πίσω σε επίπεδο οδικών υποδομών, αφού ξέρετε πολύ καλά ότι ο οδικός άξονας ο οποίος διατρέχει το νησί δεν είναι αξιόπιστος. Ήλπισαν πράγματι οι κάτοικοι ότι μέσα έστω και από μια τεράστια οικολογική καταστροφή θα έχουμε ένα θετικό, ότι η Κυβέρνηση θα ενσκήψει στα προβλήματα και θέματα τα οποία είχαν χρονίσει, ότι θα μπορέσουν να μπουν μπροστά. Άρα, κύριε Υπουργέ, έχω την εντύπωση ότι το επόμενο διάστημα θα τα λέμε αρκετά συχνά γιατί είναι θέματα που ενδιαφέρουν την τοπική κοινωνία και είμαι σίγουρος ότι θα ενδιαφέρουν και εσάς.

Σήμερα, λοιπόν, θέλω να ασχοληθούμε με το βασικό, το ώριμο έργο που και πριν τις καταστροφές είχε συζητηθεί. Είχαμε αναμείνει να ξεκινήσει. Αφορά στην παράκαμψη Χαλκίδας. Είναι φανερό ότι σε μια σημερινή εποχή η Χαλκίδα είναι μια μεγάλη πόλη που περνάν από μέσα ένα σωρό οχήματα, πολλά βαρέως τύπου, που κάθε μέρα για να πάνε στην Αρτάκη και να έρθουν οι εργαζόμενοι περνάνε έναν γολγοθά. Τα δε τριήμερα οι ουρές αγγίζουν τα χιλιόμετρα. Και μάλιστα θα έπρεπε να είμαστε εδώ να δούμε τι θα κάνουμε σε δεύτερη φάση με την Υψηλή Γέφυρα που πια δεν επαρκεί γιατί θα έχουμε ακόμα και με την παράκαμψη το σύνδρομο του μπουκαλιού, όπως λέμε, όπου θα φτάνουμε σε ένα σημείο που τα αυτοκίνητα θα έχουν μόνο μια λωρίδα.

Για το ιστορικό θέλω να πω δυο λόγια γι’ αυτό το έργο. Αφορά δύο τμήματα περίπου δέκα επτά χιλιομέτρων. Το ένα είναι δύο χιλιόμετρα και το άλλο 14,7 χιλιόμετρα. Η χρηματοδότηση προβλέπεται να πραγματοποιηθεί από τους πόρους του ΕΣΠΑ 2021-2027 και έχει ένα κόστος που έχει εκτιμηθεί μαζί με το ΦΠΑ στα 210 εκατομμύρια ευρώ. Η δημοπράτηση πραγματοποιήθηκε στις 22 Φεβρουαρίου του 2022 με την υποβολή φακέλων και τη διαδικασία που ακολούθησε. Ανέλαβε το έργο η εταιρεία «ΜΕΤΚΑ» του κ. Μυτιληναίου. Ελπίζω να μην έχουμε την ταλαιπωρία του flyover, που ξέρετε καλά εσείς οι Θεσσαλονικείς, όταν με το καλό ξεκίνησε στο έργο. Επικράτησε η εταιρεία με ποσοστό έκπτωσης 7,61%.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Κύριε Πρόεδρε, θα χρησιμοποιήσω τη δευτερολογία μου για να το ολοκληρώσω. Θα είμαι σύντομος στη συνέχεια. Αν έχετε την καλοσύνη.

Η απόφαση που οριστικοποίησε την αναδοχή έγινε στις 12 Οκτωβρίου από το Υπουργείο σας. Το έργο πέρασε από τη Βουλή στις 8 Δεκεμβρίου ολοκληρώνοντας την προσυμβατική περίοδο. Η διάρκεια υλοποίησης του έργου υπολογίζεται στους σαράντα οκτώ μήνες από την υπογραφή της σύμβασης που έγινε τον Μάρτιο του 2023 αλλά η έναρξη των εργασιών συνεχίζει να εκκρεμεί. Και αυτό παρά τις υποσχέσεις που είχαμε τόσο σε ανώτατο επίπεδο από τον Πρωθυπουργό σε όλες τις εκλογικές μάχες που επισκέφθηκε το νησί και πρόσφατα πριν τις ευρωεκλογές, αλλά και εδώ. Όπως καταλαβαίνετε έχουμε κάνει πολλές ερωτήσεις στο παρελθόν στον Υφυπουργό Υποδομών τον κ. Καραγιάννη. Μέσα στο 2022 θα στήνονταν τα πρώτα εργοτάξια ενώ ως το τέλος του 2023 υποσχόταν να είναι έτοιμες οι μελέτες για τη δημοπράτηση του Βόρειου Οδικού Άξονα που σας είπα, που θα μας απασχολήσει σε άλλη ερώτηση ενδεχομένως. Νέες υποσχέσεις, λοιπόν, και διαρροές ακόμα και από τον ανάδοχο ότι θα ξεκινούσαν το Πάσχα του 2024. Και φτάνουμε, λοιπόν, στο σημείο όπου υπάρχει θέμα ακόμα και με τις απαλλοτριώσεις.

Δηλαδή, είναι γνωστό ότι το Υπουργείο, όπως είναι λογικό, προχώρησε σε επίταξη ακινήτων συνολικής έκτασης περίπου χιλίων τετρακοσίων στρεμμάτων. Είναι τρία τμήματα των εκατόν εννέα στρεμμάτων, των επτακοσίων σαράντα οκτώ στρεμμάτων και των πεντακοσίων εξήντα έξι στρεμμάτων. Όμως αν εξαιρέσουμε μια ομάδα ιδιοκτητών που είχε υποβάλει αίτηση ενώπιον του Εφετείου Χαλκίδας για καθορισμό της τιμής μονάδος αποζημίωσης με ημερομηνία δικάσιμου 10-10-2024 –αν έχετε κάποιο νέο ίσως μας ενημερώσετε- από τις ίδιες απαντήσεις του Υπουργείου που είχαμε λάβει για τα άλλα δύο τμήματα δεν έχει οριστεί ακόμη και σήμερα δικάσιμος ημερομηνία. Ως εκ τούτου, όπως καταλαβαίνουμε, δεν μπορεί να πραγματοποιηθεί η απόδοση των εκτάσεων αυτών στον ανάδοχο φορέα για τη συντέλεση των απαλλοτριώσεων και παραμένει αυτή η δικαστική εκκρεμότητα για τα δύο από τα τρία προς απαλλοτρίωση τμήματα. Άρα, λοιπόν, κύριε Υπουργέ, εγώ θέλω -και γι’ αυτό κάνω αυτή τη συζήτηση εδώ- να υπάρξει μια δέσμευση και ενώπιον της Εθνικής Αντιπροσωπείας για το τι μέλλει γενέσθαι γι’ αυτό το πραγματικά κορυφαίο έργο για την Εύβοια.

Θέλουμε να μας πείτε ένα συγκεκριμένο χρονοδιάγραμμα. Πότε επιτέλους ξεκινούν αυτές τις διαδικασίες; Τι σκοπεύετε να κάνετε; Έχουμε κάποιο νέο κώλυμα από τις δικάσιμους που σας είπα πριν;

Σας ευχαριστώ και θα επανέλθω στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, έχετε δίκιο για την Εύβοια. Η Εύβοια θα έλεγα ότι είναι όντως ο αδικημένος γείτονας της Αθήνας. Και είναι ο αδικημένος γείτονας της Αθήνας όχι μόνο διαχρονικά σε ό,τι αφορά στη διαχείριση των δημοσίων υποδομών. Θα έλεγα ότι η ίδια η γεωγραφία την έχει κάνει τον αδικημένο γείτονα της Αθήνας. Η Εύβοια είναι εκείνος ο τόπος που κόβει ακόμα και τον χιονιά που φτάνει στην Αθήνα, ακόμα και το μελτέμι το καλοκαιρινό που δεν καταλήγει τελικά στην Αθήνα. Δυστυχώς, η μεταχείριση αυτή και από το ελληνικό κράτος είναι ορατή. Προφανώς πρέπει επίσης να το ανατάξουμε. Αυτή είναι και η πολιτική της Κυβέρνησης.

Δέχομαι, λοιπόν, ότι υπάρχουν καθυστερήσεις στο έργο της παράκαμψης Ψαχνών. Ξεκινάω από το έργο της ερώτησή σας. Υπάρχουν καθυστερήσεις οι οποίες είναι μάλλον αναπόφευκτες. Καθυστερήσεις μη οφειλόμενες σε λόγους που ανάγονται στο Υπουργείο Υποδομών και Μεταφορών αλλά προέρχονται κυρίως από το γεγονός των απαλλοτριώσεων, της ανάγκης να γίνουν οι απαλλοτριώσεις, της ανάγκης να συντηρηθούν μέσα σε συγκεκριμένο χρόνο. Δυστυχώς, οι περισσότερες δίκες των απαλλοτριώσεων καταλήγουν σε αναβολές με διάφορους τρόπους. Και αυτή είναι η τύχη και της μοναδικής δικάσιμου η οποία αυτή τη στιγμή έχει γίνει για την παράκαμψη των Ψαχνών. Οι άλλες δύο υποθέσεις, οι άλλοι δυο φάκελοι, όπως ξέρετε, δεν έχουν πάρει ακόμα δικάσιμο, γιατί πιθανόν να γνωρίζετε ότι πρέπει να μαζεύονται ανά τριακόσιες ιδιοκτησίες, ώστε να υποβάλλονται μετά την κήρυξη απαλλοτρίωσης για τον προσδιορισμό της προσωρινής τιμής μονάδος.

Οι άλλες δύο υποθέσεις δεν έχουν προχωρήσει ακόμα. Με δική μου παρέμβαση αυτή τη στιγμή, μια επιστολή απευθύνεται στην πρόεδρο του Νομικού Συμβουλίου του Κράτους, η οποία δεν αφορά μόνο στα Ψαχνά, αφορά πολλές άλλες απαλλοτριώσεις οι οποίες τρέχουν. Ακόμη και απαλλοτριώσεις του flyover το οποίο μνημονεύσατε. Θα ζητήσω να προταχθεί η προδικασία η οποία αφορά συγκεκριμένα έργα τα οποία πραγματικά αποτελούν έργα πρώτης προτεραιότητας. Είναι και περίεργο γιατί αυτή η υπόθεση καθυστερεί τόσο, όταν οι δικαστές γνωρίζουν ότι πρόκειται για απαλλοτριώσεις οι οποίες έχουν κηρυχθεί με το άρθρο 7α που ξέρετε ότι έχουν μία κατά παρέκκλιση διαδικασία.

Εκείνο το οποίο πρέπει να προσθέσω είναι ότι σε ό,τι αφορά την τρίτη προαίρεση, στην οποία επίσης αναφέρεστε στην ερώτηση σας…

**ΣΥΜΕΩΝ ΚΕΔΙΚΟΓΛΟΥ:** Θα το αναφέρω στη δευτερολογία μου.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Θα το πείτε στη δευτερολογία σας;

Ωραία, ας αφήσουμε χρόνο για τη δευτερολογία, αν και εγώ θέλω να προσθέσω κάτι και για τον Βόρειο Οδικό Άξονα Ευβοίας στον οποίο αναφερθήκατε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κύριε Κεδίκογλου, έχετε τον λόγο.

**ΣΥΜΕΩΝ ΚΕΔΙΚΟΓΛΟΥ:** Δυστυχώς οι ανησυχίες μου επιβεβαιώθηκαν. Πραγματικά το λέω. Θα περίμενα και θα ήμουν χαρούμενος να ακούσω πιο συγκεκριμένα και πιο ευχάριστα νέα.

Αυτό που μας είπατε, δείχνει την κακοδαιμονία του ελληνικού κράτους. Δηλαδή για ποιες επενδύσεις μιλάμε όταν για ένα έργο διακηρυγμένο, συμφωνημένο, δεν μπορούμε εδώ και χρόνια να προχωρήσουμε σε κάποιες απαλλοτριώσεις. Είναι η δικαιοσύνη ένας από τους μεγάλους ασθενείς; Είναι. Αλλά, ξέρετε κάτι; Κυβερνάτε και εσείς τώρα έξι χρόνια. Δηλαδή, η αιτιολογία να πας στους κατοίκους που περιμένουν αυτό το έργο και να πεις ότι ακόμα δεν έχει οριστεί δικάσιμος για κάποιες απαλλοτριώσεις -μάλιστα, τη σημερινή εποχή που γίνονται θαύματα σε επίπεδο έργων- δεν είναι βάσιμη. Για δείτε τι γίνεται στο Ελληνικό όταν υπάρχει βούληση, που μιλάμε για το φιλέτο της Αττικής. Πώς τρέχουν κάποιες διαδικασίες γρήγορα, όταν θέλουμε για τις ΑΠΕ στο ίδιο νησί και πώς σε όλα είναι μπροστά η χώρα μας ακόμα και από τις συμβατικές υποχρεώσεις; Και όταν για τέτοια θέματα βλέπει ο πολίτης ότι, ω του θαύματος, σηκώνουμε τα χέρια ως πολιτικό σύστημα;

Λοιπόν, για να επανέλθω τώρα, εκτός από αυτό -που ελπίζω, εν πάση περιπτώσει, να δείξετε την πρέπουσα προσοχή όπως διαβεβαιώσατε και σύντομα να έχουμε νέα, θα επανέλθουμε- υπάρχει και ένα άλλο ζήτημα, ότι ενώ όπως είπαμε δεν έχει διατυπωθεί ακόμα το σαφές χρονοδιάγραμμα, πληροφορηθήκαμε ότι εγκρίθηκαν από το Υπουργείο σας δύο από τα τρία συμπληρωματικά έργα που προβλεπόταν ως προαίρεση για το κύριο έργο. Δηλαδή, ενώ υπάρχει η έγκριση για τα δύο τμήματα της παράκαμψης Ψαχνών και αρτηρίας σύνδεσης Βόρειας - Νότιας Εύβοιας με σημαντικά ποσά περίπου 10 εκατομμύρια και 8 εκατομμύρια, αντίστοιχα, η σχετική σύμβαση για τις δύο προαιρέσεις υπογράφηκε στις 19 Σεπτεμβρίου 2024, έμεινε το τμήμα πριν από τη Νέα Λάμψακο προς Χαλκίδα Υψηλή Γέφυρα -για όσους ξέρουν και έχουν πάει. Περίπου τέσσερα χιλιόμετρα είναι το μήκος, αλλά είναι ένα απαραίτητο έργο. Δηλαδή, είναι ουσιαστικά πώς θα γίνει η σύνδεση. Ένας ο οποίος πάει από την Υψηλή Γέφυρα, φτάνει εκεί για να πάρει την παράκαμψη.

Για τις άλλες δύο, λοιπόν, έχουμε την έγκριση. Επειδή ξέρουμε ότι είναι ένας όρος οικονομοτεχνικός η προαίρεση, εγώ δεν είμαι μηχανικός αλλά καταλαβαίνω ότι συνήθως αυτό αφαιρείται όταν έχουμε θέμα χρηματοδότησης ή κάποιο άλλο ζήτημα. Ρωτάω, γιατί μπορεί πραγματικά να μη γνωρίζω και να μην υπάρχει θέμα και τις επόμενες μέρες να το ανακοινώσετε, αλλά αν δεν ισχύει αυτό, θα πάμε ακόμα πιο πίσω. Και ενώ μάθαμε δε ότι αλλάζει και η μελέτη, δηλαδή εκεί που ήταν δύο και δύο λωρίδες, θα γίνει μία και μία γι’ αυτά τα τμήματα και εκεί που ήταν δύο σήραγγες, θα γίνει μία σήραγγα -για να μη λέω τώρα ακριβώς τις χιλιομετρικές θέσεις και να μην κουράσουμε με αριθμούς, αλλά και στη σημερινή εποχή να υπάρχει μια λωρίδα, που δεν μπορεί κανείς να κάνει μια προσπέραση είναι ένα θέμα- αλλά εν πάση περιπτώσει, δεν συμπεριλαμβάνεται σε αυτό που ξέρουμε το τμήμα αυτό.

Λοιπόν, με ποιο σκεπτικό λήφθηκε αυτή η απόφαση και αν σκοπεύετε τελικά να εντάξετε και αυτό το τμήμα στα έργα προαίρεσης του έργου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Κεδίκογλου.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Θα μου επιτρέψετε, σε σχέση με τα σχόλια που κάνατε στη δευτερολογία σας, να πω το εξής: Αν κάτι διδάχθηκα το διάστημα -περισσότερο από έναν χρόνο- που είμαι Υπουργός Υποδομών είναι ότι δεν πρέπει να λέω χρονοδιαγράμματα παρά μόνο εκεί που είμαι απολύτως σίγουρος ότι μπορώ να πω χρονοδιαγράμματα. Αυτός είναι και ο λόγος για τον οποίον επειδή υπάρχουν εξωγενείς παράγοντες που επηρεάζουν το συγκεκριμένο έργο, δεν θέλω να σας δώσω χρονοδιαγράμματα. Το μόνο που μπορώ να σας υποσχεθώ είναι ότι προσπαθούμε να επισπεύσουμε τις διαδικασίες.

Και δεν σας κρύβω ότι σε ό,τι αφορά τις απαλλοτριώσεις έχουμε κάνει και έχουμε πάρει και νομοθετικές πρωτοβουλίες ώστε να τις επισπεύσουμε. Για παράδειγμα, έχουμε πάρει μια νομοθετική πρωτοβουλία με την οποία, σε ό,τι αφορά τη μεταγραφή της κήρυξης των απαλλοτριώσεων στα γραφεία Κτηματολογίου, ακολουθείται η ίδια διαδικασία που ακολουθείτο στα παλιά υποθηκοφυλακεία. Μην μπαίνω τώρα σε λεπτομέρειες, είναι μια διάταξη νόμου που η Βουλή σας ψήφισε.

Τώρα, η τρίτη προαίρεση, η οποία έχουμε σκοπό να υπογραφεί το συντομότερο δυνατό, έχει μία προϋπόθεση. Ποια είναι αυτή η προϋπόθεση; Να ολοκληρωθεί η μελέτη. Στη μελέτη λοιπόν υπάρχουν δύο παράγοντες που επηρεάζουν τα πράγματα. Ο πρώτος είναι οι JASPERS. Οι JASPERS δεν έχουν πειστεί για τη διατομή και δεν έχουν πειστεί για τη διατομή γιατί θεωρούν ότι είναι πολύ εύκολο να δημιουργηθεί ένα bottle neck, ένας λαιμός μπουκαλιού, μία συμφόρηση στην Υψηλή Γέφυρα της Χαλκίδας.

Αυτό είναι ένα θέμα το οποίο το μελετάμε και δεν σας κρύβω ότι οι συζητήσεις οι οποίες γίνονται στην υπηρεσία είναι ότι πρέπει πιθανότατα να κάνουμε μια κουβέντα πολύ γρήγορα και για τη γέφυρα της Χαλκίδας. Όχι για τη συντήρηση, αλλά για την κυκλοφορία στη γέφυρα της Χαλκίδας και πιθανόν για ανάγκες επιπρόσθετων παρεμβάσεων που θα βελτιώσουν τις εκεί συνθήκες.

Το δεύτερο πρόβλημα, δηλαδή η δεύτερη προϋπόθεση για να προχωρήσει η προαίρεση, είναι ότι πρέπει να ολοκληρωθεί η μελέτη μετά από αυτό. Η ολοκλήρωση της μελέτης εξαρτάται σε μεγάλο βαθμό από τον ΑΔΜΗΕ γιατί υπάρχουν καλώδια υψηλής τάσης τα οποία πρέπει να μετακινηθούν και το πώς διαχειριζόμαστε αυτό το θέμα, δεν είναι και το πλέον απλό των ζητημάτων που έχουν τεθεί μπροστά μας. Πάντως θα υπογραφεί και η τρίτη προαίρεση γιατί υπάρχουν και οι δεσμευμένες πιστώσεις του ΕΣΠΑ για τη συγκεκριμένη περίπτωση.

Σε ό,τι αφορά τον Βόρειο Οδικό Άξονα Εύβοιας, πρέπει και αυτό να το αναφέρουμε, καθώς είναι περιοχές της Εύβοιας, οι οποίες πραγματικά χρήζουν της φροντίδας του κράτους και φυσικά μετά από τη μεγάλη καταστροφή την οποία υπέστησαν. Αυτό που μπορώ να σας πω είναι ότι μετά την απόρριψη από το Ελεγκτικό Συνέδριο της ανάθεσης με το άρθρο 32 της μελέτης για τον Βόρειο Οδικό Άξονα Εύβοιας, μέχρι τον Δεκέμβριο θα έχουμε προχωρήσει στην εκ νέου δημοπράτηση της μελέτης. Θα γίνει ανοιχτός διαγωνισμός για την ανάθεση της μελέτης, ώστε στο συντομότερο δυνατό χρόνο να έχουμε τον μελετητή εκείνον, ο οποίος μετά την αναγνωριστική μελέτη στην οποία έχουμε καταλήξει, θα προχωρήσει στην οριστική λύση για τον δρόμο Ψαχνά - Στροφυλιά.

Μέχρι τέλος του έτους, λοιπόν, θα έχει βγει στον αέρα αυτός ο διαγωνισμός, κάτι που νομίζω ότι θα επιταχύνει τα πράγματα, μετά από αυτή την ατελέσφορη διαδικασία της ανάθεσης, που έχει προηγηθεί.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Προχωρούμε στην έβδομη, με αριθμό 88/21-10-2024 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Υποδομών και Μεταφορών με θέμα: «Το λαθρεμπόριο καυσίμων στο σιδηροδρομικό δίκτυο της χώρας και η ασφάλεια του επιβατικού κοινού».

Ορίστε, κυρία Πρόεδρε, έχετε τον λόγο για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Πριν μπω στην επίκαιρη ερώτησή μου, θα ήθελα να αναφερθώ στην Εθνική μας Επέτειο, της 28ης Οκτωβρίου, που έρχεται. Γιορτάζουμε μια κορυφαία στιγμή για τον ελληνικό λαό: Το «ΟΧΙ» στον κατακτητή, την αντίσταση, το φρόνημα και τη μεγαλειώδη στάση του λαού μας και εύχομαι, πραγματικά, σύντομα να αποκτήσει ο λαός αυτός εκείνη την κυβερνητική εκπροσώπηση που θα διεκδικήσει τη δικαίωση για τους σφαγιασθέντες, τους εκτελεσθέντες, τους ανθρώπους που αποτέλεσαν τους ήρωες, τους μάρτυρες, τα θύματα για την καταστροφή της χώρας μας από τους Ναζί.

Είναι λυπηρό, κύριε Πρόεδρε, ότι δεν προγραμματίστηκε ούτε επετειακή αναφορά για την 28η Οκτωβρίου. Είναι λυπηρό ότι στην επέτειο των ογδόντα ετών από την Απελευθέρωση της Αθήνας, δεν υπήρξε καμμία εκπροσώπηση της Κυβέρνησης, της Βουλής -από πλευράς κυβερνώντος κόμματος- και του κυβερνώντος κόμματος! Μας προβληματίζει, πάρα πολύ, αυτό!

Μας προβληματίζει, ακόμη περισσότερο, το γεγονός ότι γι’ αυτόν τον ανείπωτο φόρο αίματος που πλήρωσε η πατρίδα και ο λαός μας για την Αντίσταση στους ναζί, στους κατακτητές, που κατέγραψε η Αντίσταση αυτή την πιο λαμπρή σελίδα στην ιστορία του ηρωισμού και ταύτισε τους Έλληνες με τη λέξη «ήρωες», δεν έχει ακόμη διεκδικηθεί η αποζημίωση της πατρίδας μας, για τις οφειλόμενες αποκαταστάσεις από πλευράς του γερμανικού κράτους.

Θεώρησα υποχρέωσή μου –είναι η τελευταία συνεδρίαση και είμαι η τελευταία ομιλήτρια και ερωτώσα πριν από την εθνική μας επέτειο- να γίνει αυτή η καταγραφή.

Έρχομαι τώρα με την άδειά σας στην επίκαιρη ερώτηση που έχω καταθέσει στον Υπουργό Μεταφορών και Υποδομών, τον κ. Χρήστο Σταϊκούρα, που δεν προσήλθε και δεν το θεωρώ βέβαια τυχαίο.

Κύριε Ταχιάο, ξέρετε ότι και εμείς ξέρουμε πως σας εμφανίζουν με πολλά δημοσιεύματα και με ευθεία αναφορά στο μετρό της Θεσσαλονίκης ως τον Υφυπουργό που βρίσκεται με το ένα πόδι εκτός Κυβέρνησης και το θεωρώ σημαίνον ότι έστειλαν εσάς για να απαντήσετε αυτή την ερώτηση. Παρ’ όλα αυτά, εγώ διεκδικώ την απάντηση. Θα περιμένω την απάντησή σας.

Αναφέρομαι εισαγωγικά στο αντικείμενο της ερώτησης. Γνωρίζετε πολύ καλά ότι ένα από τα μείζονα ζητήματα που απασχολεί τη διερεύνηση για το έγκλημα των Τεμπών είναι το τι μετέφερε η εμπορική αμαξοστοιχία που συγκρούστηκε με την επιβατική, είναι το για ποιον λόγο υπήρξε συγκάλυψη των συνθηκών της σύγκρουσης και μπάζωμα του τόπου του εγκλήματος με ευθύνη της Κυβέρνησης και με κρατική χρηματοδότηση με 647.000 ευρώ που εκταμιεύθηκαν για το δήθεν έργο ανάπτυξης που ήταν το μπάζωμα παρανόμως και αναδρομικά, είναι το ποιοι γνώριζαν το τι μετέφερε η εμπορική αμαξοστοιχία.

Κι εδώ υπάρχουν δύο πολύ οχληρά στοιχεία. Το πρώτο είναι η άμεση κινητοποίηση του ίδιου του Πρωθυπουργού και η άμεση ανάμειξή του στις διαδικασίες συγκάλυψης από το ίδιο βράδυ. Το δεύτερο είναι το γεγονός ότι ο Πρωθυπουργός φέρεται ότι είχε άμεση γνώση και προνομιακή πληροφόρηση για το περιεχόμενο των βαγονιών της εμπορικής αμαξοστοιχίας. Αυτό το μαρτυρούν δύο γεγονότα αδιάψευστα. Το πρώτο είναι το γεγονός ότι ο οδηγός της εμπορικής αμαξοστοιχίας ήταν εθελοντής στο γραφείο του και το δεύτερο είναι το γεγονός ότι ο ίδιος ο κ. Μητσοτάκης έσπευσε στη συνέντευξη που έδωσε στον Σταύρο Θεοδωράκη στις 22 Μαρτίου του 2023, είκοσι δύο ημέρες μετά το έγκλημα, να πει ότι γνωρίζει ακριβώς τι μετέφερε η εμπορική αμαξοστοιχία.

Η ερώτησή μου, όπως είδατε ασφαλώς, αναφέρεται στη γνώση της Κυβέρνησής σας, του κόμματός σας της Νέας Δημοκρατίας και των κορυφαίων Υπουργών αυτού, του κ. Χατζηδάκη που υπήρξε προκάτοχος του κ. Σταϊκούρα Υπουργού Μεταφορών και Υποδομών, ο οποίος το 2008 υπήρξε ο αρμόδιος Υπουργός στη θητεία του οποίου συνέβη το ατύχημα στον Μπράλο. Το ατύχημα στον Μπράλο έχει πάρα πολλά κοινά χαρακτηριστικά με το έγκλημα στα Τέμπη. Μια εμπορική αμαξοστοιχία μετέφερε δεκαπέντε λαθραία βαγόνια. Υπήρξαν δημοσιεύματα εξαρχής για λαθραία βαγόνια, για μαύρο φορτίο, για σβηστές μηχανές, για κύκλωμα λαθρεμπορίου, για εύφλεκτες ύλες και υπήρξαν δηλώσεις του κ. Χατζηδάκη την ίδια ακριβώς περίοδο, το 2008 –ακούστε το- ότι στο ατύχημα συνετέλεσε συρροή ανθρώπινων λαθών.

Σας θυμίζει κάτι; «Συρροή ανθρώπινων λαθών», είπε το 2008 ο κ. Χατζηδάκης.

Ακόμη είπε ότι θα πατάξει το κύκλωμα λαθρεμπορίου παράνομων υλών και όπως φαίνεται λαθραίων υλών. Και τι ακόμη-ακόμη είπε; Ότι δεν έγινε Υπουργός για να καλύπτει κλέφτες, αναφερόμενος σε στελέχη της Νέας Δημοκρατίας και συγκεκριμένο στέλεχος της Νέας Δημοκρατίας μέλος της κεντρικής επιτροπής της Νέας Δημοκρατίας που καταδικάστηκε για το γεγονός αυτό και θα ήθελα να μας πείτε το όνομά του.

Σας ρωτώ, λοιπόν και αυτό είναι το αντικείμενο της επίκαιρης ερώτησης: Με δεδομένο ότι η Κυβέρνηση της Νέας Δημοκρατίας, οι κορυφαίοι Υπουργοί και το κόμμα σας από το 2008 γνωρίζουν και για την πρακτική των παράνομων βαγονιών που προσαρτώνται χωρίς να φαίνονται σε εμπορικές αμαξοστοιχίες και για τη λαθρεμπορία υλών και καυσίμων και για την εμπλοκή στελεχών σας και υμετέρων σας σε αυτά τα κυκλώματα και για το γεγονός ότι υπάρχει πλέον και καταδίκη αλλά και πόρισμα του ΟΣΕ επίσης από το 2008, σε ποιες ακριβώς ενέργειες έχει προβεί το Υπουργείο; Τι έχει κάνει για να αντιμετωπίσει και να εξαλείψει τα κυκλώματα λαθρεμπορίου καυσίμων και επικίνδυνων υλών; Ποια είναι τα πορίσματα και αποτελέσματα;

Δεύτερον, σε πόσες και ποιες περιπτώσεις έχει επιληφθεί η ελληνική δικαιοσύνη για τα θέματα λαθρεμπορίου στις σιδηροδρομικές μεταφορές; Ποια είναι τα αποτελέσματα και με ποιον τρόπο το Υπουργείο έχει υποστηρίξει και συνδράμει τις δικαστικές αρχές; Τα στοιχεία που έχετε συλλέξει τα έχετε εγχειρήσει στον εφέτη ειδικό ανακριτή για τα Τέμπη, στον οποίο χρειάστηκε εγώ να πω ότι ο οδηγός της εμπορικής αμαξοστοιχίας ήταν εθελοντής στο γραφείο του κ. Μητσοτάκη;

Περιμένω την απάντησή σας και θα επανέλθω.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Πρόεδρε, δεν είστε μόνο επαναλαμβανόμενη θεματολογικά και μονοθεματική κατά κανόνα και σε ύφος και στην ουσία, αλλά είστε και προβλέψιμη. Έχετε μια τακτική. Καταθέτετε μια επίκαιρη ερώτηση και μετά έρχεστε στη Βουλή και αναγιγνώσκετε ή εν πάση περιπτώσει -σας αδικώ- διά ζώσης αναφέρεστε σε όλα αυτά στα οποία επαναλαμβάνεστε είτε σε συνεντεύξεις σας, είτε σε οποιαδήποτε εμφάνισή σας στον τύπο, είτε και μέσα στην ίδια τη Βουλή. Αυτό είναι κάτι προβλέψιμο.

Προφανώς κάθε Υπουργός ο οποίος έρχεται εδώ πέρα και ξέρει ότι έχει να απαντήσει σε μια ερώτηση της κ. Κωνσταντοπούλου, ξέρει ότι δεν θα μείνει στην ερώτηση. Διότι το 99% όσων αναφέρατε, αναλύοντας το κείμενο της ερώτησης σας, δεν αφορά σε αυτό το κείμενο, δεν περιέχονται εδώ μέσα. Είναι σαφές. Ρωτάτε πολύ συγκεκριμένα πράγματα για το Υπουργείο Μεταφορών, το οποίο -όπως γνωρίζετε εκ προοιμίου- είναι αναρμόδιο στην ουσία να απαντήσει για τα περισσότερα από αυτά, διότι στην ερώτησή σας υπάρχει μια λέξη, η λέξη «λαθραία».

Όπως ξέρετε το λαθρεμπόριο δεν το κυνηγάει το Υπουργείο Υποδομών και Μεταφορών. Το κυνηγάει το Υπουργείο Οικονομικών. Υπάρχουν οι ελεγκτικές αρχές οι οποίες ασχολούνται με το λαθρεμπόριο. Το Υπουργείο Υποδομών και Μεταφορών -επειδή αναφέρεστε στο Υπουργείο και λέτε «το Υπουργείο τι έκανε» και «το Υπουργείο τι έκανε»-, δεν είπατε από το Υπουργείο επί Κυβερνήσεως Νέας Δημοκρατίας, δεν είπατε από το Υπουργείο επί υπουργίας του Χρήστου Σταϊκούρα.

Διαχρονικά -και επειδή αναφερθήκατε στο 2008- το Υπουργείο έχει έναν κύριο ρόλο: Να βάζει τους κανόνες του παιχνιδιού, να θεσμοθετεί. Σε ό,τι αφορά τη θεσμοθέτηση -διαχρονικά σας λέω και πάλι, επί πολλαπλών κυβερνήσεων και ανατρέχω και σε απώτερο του 2008 παρελθόν-, το Υπουργείο έχει θεσπίσει όλες εκείνες τις διατάξεις που είναι αρμοδιότητά του, για να μπορέσει να ορίσει τη μεταφορά των επικινδύνων υλών, διότι υπάρχουν διεθνείς συμφωνίες οι οποίες είναι πάρα πολύ παλιές. Υπάρχουν οδηγίες της Ευρωπαϊκής Ένωσης οι οποίες έχουν ενσωματωθεί στο Εθνικό Δίκαιο.

Γι’ αυτά θα μπορούσατε να ρωτήσετε, γι’ αυτά υπάρχουν διαδικασίες που ακολουθούνται σε κάθε φόρτωση, στα πάντα, διαδικασίες οι οποίες δεσμεύουν τους πάντες, δεσμεύουν και αυτούς που κάνουν το μεταφορικό έργο. Ποιοι κάνουν το μεταφορικό έργο; Ιδιωτικές εταιρείες. Εσείς έρχεστε εδώ και δομείτε μια συνωμοσία που την έχετε φτιάξει στο μυαλό σας, η οποία βεβαίως φτάνει πλέον και στο απώτατο όριο του να έρχεστε εδώ και με το πιστοποιητικό κοινωνικών φρονημάτων του οδηγού της αμαξοστοιχίας. Αυτά είναι τακτικές που σε μία δίκη μπορεί να τα ακολουθείτε, γιατί θέλετε να δείξετε τον έναν ή τον άλλον. Εδώ όμως, δεν είναι δικαστήριο, είναι Βουλή. Εδώ κάνετε μια συγκεκριμένη ερώτηση και την κάνετε σε ένα συγκεκριμένο Υπουργείο. Οφείλετε να ρωτήσετε στο πλαίσιο των αρμοδιοτήτων του και στο πλαίσιο των αρμοδιοτήτων του Υπουργείου Υποδομών και Μεταφορών ο έλεγχος της λαθραίας κίνησης εμπορευμάτων δεν υπάρχει.

Όσο δε για τον έλεγχο της ασφάλειας, πρέπει να σας πω ότι αρμόδια αρχή, είστε γαλλοτραφής, ξέρετε τι θα πει «autoroute compétente», είναι όρος ο οποίος προβλέπεται από τις οδηγίες της Ευρωπαϊκής Ένωσης για τον σιδηρόδρομο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γαλλοτραφείσα. Ξέρω και καλά ελληνικά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Είναι η Ρυθμιστική Αρχή Σιδηροδρόμων. Δεν είναι καν το Υπουργείο Υποδομών και Μεταφορών. Και έρχεστε και ρωτάτε τι; Ρωτάτε σε πόσες και ποιες περιπτώσεις έχει επιληφθεί η δικαιοσύνη για τα θέματα λαθρεμπορίου, σιδηροδρομικές μεταφορές. Και το ρωτάτε αυτό προς το Υπουργείο Υποδομών και Μεταφορών. Ρωτήστε το στο Υπουργείο Δικαιοσύνης. Θέλετε απάντηση σε αυτό το ερώτημα τώρα. Και έρχεστε και πλάθετε πάνω σε αυτό το κείμενο μια ερώτηση με άλλο περιεχόμενο και επαναλαμβάνετε την ίδια και την ίδια ιστορία της συνωμοσίας. Και ποια είναι τα αποτελέσματα και αν έχει συνδράμει τις δικαστικές αρχές.

Σας λέω, λοιπόν, ότι δεν έχει ζητηθεί συνδρομή για θέματα λαθρεμπορίου από το Υπουργείο Υποδομών και Μεταφορών από τη δικαιοσύνη, καμμία τα τελευταία χρόνια. Καμμία. Όχι μόνο στα χρόνια της διακυβέρνησης του Κυριάκου Μητσοτάκη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι δεν έχει;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Δεν έχει ζητηθεί για τα θέματα της λαθραίας μεταφοράς των καυσίμων.

Όσο για το τι είχε η αμαξοστοιχία, σας έχει κατατεθεί από την «HELLENIC TRAIN» και έχετε στα χέρια σας, γιατί έχει κατατεθεί και στη Βουλή αλλά και στη δικαιοσύνη το ποιο ήταν το φορτίο της αμαξοστοιχίας της εμπορικής.

Από εκεί και πέρα μπορείτε εσείς να χτίζετε τον μύθο. Είναι ένας μύθος ο οποίος εναλλάσσεται μεταξύ Βουλής και δικαστηρίων. Μπορεί στο μύθο αυτό να θέλετε να σέρνετε αυτές τις δίκες στο χρόνο, ακριβώς γιατί θέλετε να σέρνετε στον χρόνο και όλη αυτή τη συνωμοσιολογία την οποία εσείς καλλιεργείτε και εσείς έχετε εν πολλοίς γεννήσει και σας είπα και με ποιον τρόπο. Η Κυβέρνηση της Νέας Δημοκρατίας, του Κυριάκου Μητσοτάκη αυτό το παιχνίδι δεν θα το παίξει.

Ναι, θα έρχεστε εδώ, θα επαναλαμβάνεστε, αλλά εμείς θα είμαστε ξεκάθαροι και θα λέμε στον ελληνικό λαό ποιος είναι ο δικός σας ρόλος εδώ μέσα. Είναι ο ρόλος ενός θορυβοποιού και ψιθυριστή, όπως αποκαλύφθηκε και από την προηγούμενη σας τοποθέτηση.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Πρόεδρε.

Έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Ταχιάο, το σίγουρο είναι ότι εγώ θα είμαι εδώ και θα σας ενοχλώ και θα σας ερωτώ και θα αποκαλύπτω. Το αν θα είστε εσείς, δεν είναι καθόλου σίγουρο. Πολλοί στη θέση σας απευθύνθηκαν με αυτή την οίηση και με αυτή την απρέπεια και δεν είναι πια στη θέση σας. Δεν υπάρχει μεγαλύτερη ύβρις από το να έρχεστε και να λέτε εξυπνακισμούς την ώρα που πενήντα επτά άνθρωποι έχασαν τη ζωή τους και πάρα πολλοί νέοι άνθρωποι κάηκαν ζωντανοί, εξαϋλώθηκαν από την έκρηξη που συνέβη για την οποία ακριβώς ερευνάται ποιο ήταν το φορτίο της εμπορικής αμαξοστοιχίας και για την οποία υπάρχουν ισχυρότατες ενδείξεις, για να μην πω πια περίτρανες αποδείξεις, ότι μετέφερε παράνομο φορτίο. Το γνώριζε η κυβέρνηση και ο κ. Μητσοτάκης προσωπικά και γι’ αυτό έσπευσε στον τόπο του εγκλήματος αμέσως, με πρώτη προτεραιότητα να καλύψει τα ίχνη, να εμπλέξει τον στρατό, να επιστρατεύσει ιδιώτες για να μπαζώσουν τον χώρο εκτός κάθε πλαισίου δικονομίας και να δώσει τρεις εβδομάδες μετά συνέντευξη, για να λέει ότι ξέρει ακριβώς τι μετέφερε η εμπορική αμαξοστοιχία.

Ακούστε, κύριε Ταχιάο. Εάν ήρθατε εδώ για να μας πείτε ότι επικαλείστε την «HELLENIC TRAIN», θα πρέπει να μας εξηγήσετε αν το εννοούσαν ή δεν το εννοούσαν τα στελέχη σας, όταν είπαν ότι θα πρέπει να διωχθεί ο εκπρόσωπος της, ο κ. Καποτόρτο για ψευδορκία στην εξεταστική επιτροπή. Εάν έρχεστε εδώ για να μας πείτε ότι είστε αναρμόδιος εσείς και είναι αναρμόδιο το Υπουργείο σας, θα πρέπει να μας εξηγήσετε, ποιον κορόιδευε ο κ. Χατζηδάκης όταν στη θέση του Υπουργού Μεταφορών δήλωνε ότι θα κάνει ότι περνάει από το χέρι του και μάλιστα έλεγε ότι θα ανακοινωθεί πρόγραμμα, το οποίο θα αφορά την ασφάλεια, τη διαφάνεια και την οικονομική εξυγίανση του ΟΣΕ.

Από τη δική μας πλευρά θα υπάρξει παραδειγματική τιμωρία, δεδομένου, ότι δεν πρόκειται να ανεχθούμε άλλο αυτή την κατάσταση. Ο κ. Χατζηδάκης, το 2008 ως Υπουργός Μεταφορών, δήλωνε αρμόδιος. Έρχεστε σήμερα εσείς και μας λέτε ότι δεν είναι αρμόδιος ο Υπουργός Μεταφορών, είναι ο Υπουργός Οικονομικών, ο κ. Χατζηδάκης κατά σύμπτωση, ο οποίος όμως έχει φτάσει να δηλώνει αναρμόδιος για τον εαυτό του. Διότι τον ρώτησα για τις ενέργειες του ως Υπουργού Οικονομικών σε σχέση με το γεγονός ότι παρακολουθείτο και μου δήλωσε ότι είναι αναρμόδιος για να απαντήσει.

Υπάρχουν δημοσιεύματα, κύριε Ταχιάo, της εποχής. Διαβάζω δημοσίευμα της εφημερίδας «ΤΑ ΝΕΑ» στις 17 Ιουλίου του 2008. Μιλάμε για δεκαπέντε χρόνια πριν από το έγκλημα στα Τέμπη, κύριε Ταχιάο. Θέλει πάρα πολύ θράσος όταν υπάρχουν τα στοιχεία από το 2008 ότι υπήρχαν αδήλωτα βαγόνια, τα οποία ως υπεράριθμα δένονταν σε εμπορικές αμαξοστοιχίες, όταν υπάρχουν καταγγελίες και δημοσιεύματα για κύκλωμα, στο οποίο συμμετείχε επιφανές στέλεχος της Νέας Δημοκρατίας -δεν μας είπατε το όνομα-, όταν ο κ. Χατζηδάκης δήλωνε ότι θα πατάξει το κύκλωμα, όταν υπάρχουν δημοσιεύματα για τέσσερις ψυχρές, δηλαδή σβηστές, ανενεργές μηχανές, οι οποίες είχαν προστεθεί για να μεταφέρουν το παράνομο φορτίο με κατεύθυνση πίσω Θεσσαλονίκη, μιλάμε για την ίδια διαδρομή, όταν υπάρχουν δημοσιεύματα για νυχτερινές διαδρομές, στις οποίες το κύκλωμα προσέθετε πολλά περισσότερα παράνομα βαγόνια.

Θέλει πολύ θράσος, κύριε, να έχουν πεθάνει πενήντα επτά άνθρωποι, να έχουν δολοφονηθεί στα αλήθεια και να έρχεστε εδώ να μας λέτε για μύθους και συνωμοσίες την ώρα που αυτά έχουν δημοσιευθεί επ’ αφορμή αντίστοιχης σύγκρουσης δεκαπέντε χρόνια πριν τα Τέμπη και όχι απλώς δεν κάνατε τίποτα, αλλά φαίνεται ότι άνοιξε η όρεξή σας. Και φαίνεται ότι άνοιξε η όρεξή σας ιδίως την περίοδο της πανδημίας. Και φαίνεται ότι σ’ αυτό το κύκλωμα λαθρεμπορίου έχει ευθύτατη εμπλοκή το κόμμα σας, αν είστε στο κόμμα αυτό, έχετε περάσει και από άλλα.

Και φαίνεται, επίσης, ότι εδώ δεν έρχεται να απαντήσει κανείς αρμόδιος. Δεν απαντάει ο κ. Μητσοτάκης. Πάνω από εκατό πια είναι οι ερωτήσεις οι επίκαιρες που του έχω καταθέσει. Δεν απαντάει ο κ. Χατζηδάκης. Δεν απαντάει ο κ. Σταϊκούρας.

Και φαίνεται επίσης, μιας και αναφερθήκατε στη δικηγορική μου ιδιότητα, για την οποία είμαι πάρα πολύ περήφανη, να είστε σίγουρος, ότι έχετε modus operandi, ότι έχετε τρόπο λειτουργίας αντίστοιχο με αυτόν που χαρακτηρίζει τις εγκληματικές οργανώσεις. Σωρεία, συρροή ανθρωπίνων λαθών, είπε ο κ. Χατζηδάκης το 2008 για να αποσείσει την ευθύνη. Ανθρώπινο λάθος, είπε ο κ. Μητσοτάκης το 2023 για να αποσείσει την ευθύνη.

Απαντήστε, κύριε. Ό,τι σας ρωτάω είναι γραμμένο στην ερώτηση και είχατε την ευκαιρία να προετοιμαστείτε.

Απαντήστε τι έχετε κάνει γι’ αυτό το ζήτημα που είναι κατ’ εξοχήν της αρμοδιότητάς σας, τι έχετε παραλάβει από τον κ. Χατζηδάκη, που είναι πρώτος τη τάξει σήμερα Υπουργός σας και υπήρξε ο αρμόδιος υπουργός το 2008 που διακήρυσσε ότι θα πατάξει τα κυκλώματα αυτά και αν έχετε καταθέσει. Είναι γραμμένο στην ερώτηση. Επιτέλους δεν σας αιφνιδίασε κανείς. Ήρθατε εδώ να κάνετε εξυπνακισμούς να μας πείτε, να κάνετε σχόλια για την προσωπικότητά μας; Απαντήστε. Καταθέσατε στην ανάκριση τα στοιχεία που έχει το Υπουργείο και τα πορίσματα για τα αντίστοιχα περιστατικά συγκρούσεων εμπορικών αμαξοστοιχιών με επιβατικές; Το κάνατε; Δεν χρειάζεται ούτε πρέπει να σας καλέσει η δικαιοσύνη.

Εσείς έχετε καθήκον, κατά το Σύνταγμα, κύριε, να καταθέσετε στη δικαιοσύνη ό,τι γνωρίζετε, ό,τι υπάρχει στα χέρια σας, όποιο στοιχείο μπορεί να επιβοηθήσει και να υποβοηθήσει το έργο της για να διαλευκανθεί και να τιμωρηθεί ο βίαιος θάνατος, η δολοφονία αθώων ανθρώπων, από την οποία έχετε τα χέρια σας βαμμένα με αίμα.

**ΠΡΟΕΔΡΕΥΩΝ (Αθανάσιος Μπούρας):** Πριν δώσω τον λόγο στον Υπουργό για τη δευτερολογία του να κάνω μια ανακοίνωση προς το Σώμα.

Κυρίες και κύριοι συνάδελφοι, έχω την τιμή να σας ανακοινώσω ότι οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Ναυτιλίας και Νησιωτικής Πολιτικής, Ψηφιακής Διακυβέρνησης, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Υγείας κατέθεσαν στις 25-10-2024 σχέδιο νόμου: «Αναμόρφωση του θεσμού του Προσωπικού Ιατρού - Σύσταση Πανεπιστημιακών Κέντρων Υγείας και άλλες διατάξεις του Υπουργείου Υγείας».

Παραπέμπεται στην αρμόδια Διαρκή Επιτροπή.

Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ακούστε, κυρία Πρόεδρε. Αναφέρεστε στο 2008. Θα ξεκινήσω λίγο από την ουσία της δευτερομιλίας σας. Το 2008 μιλάμε για ένα άλλο περιβάλλον στον σιδηροδρομικό τομέα, εντελώς άλλο περιβάλλον. Υπήρχε ο ΟΣΕ, ο οποίος δεν ήταν μόνο φορέας της υποδομής, ήταν και ο φορέας του μεταφορικού έργου, ήταν ο πάροχος της συγκοινωνίας της σιδηροδρομικής και προφανώς ο κ. Χατζηδάκης ήταν ο πολιτικός προϊστάμενος όλου αυτού του συστήματος, το οποίο δεν είναι ανάγκη να το περιγράψω τώρα.

Από τότε κύλησε πολύ νερό στο αυλάκι. Κύλησε πάρα πολύ νερό στο αυλάκι. Άλλαξε το περιβάλλον, υπήρξαν άλλου είδους διευθετήσεις στον σιδηροδρομικό τομέα, υπήρξε η δημιουργία της ΡΑΣ, υπήρξε ο διαχωρισμός της κίνησης των τρένων από την υποδομή, υπήρξε η απελευθέρωση της αγοράς. Όπως ξέρετε, δεν είναι μόνο η «HELLENIC TRAIN» η οποία μεταφέρει φορτία. Τέσσερις εταιρείες έχουν άδεια αυτή τη στιγμή και νομίζω υπάρχει και αίτημα για πέμπτη για να μεταφέρουν φορτία στην ελληνική επικράτεια. Έχει απελευθερωθεί η αγορά.

Παίρνετε στοιχεία από μια άλλη περίοδο, από μια άλλη εποχή, τα κάνετε μια άμεση προβολή στο σήμερα, τα συνδέεται με τα Τέμπη και έρχεστε και βγάζετε την ετυμηγορία σας. Μέχρι χθες πίστευα -και νομίζω οι περισσότεροι από όσους κάθονται σε αυτή την πλευρά της Αίθουσας-…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κανείς δεν είναι.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** …ότι ο αγαπημένος σας ρόλος είναι του εθνικού εισαγγελέα. Φαίνεται ότι συγχέετε τον ρόλο του εθνικού εισαγγελέα και με τον ρόλο του λαϊκού δικαστή. Διότι αυτό κάνετε. Αυτό κάνετε μέσα στην Αίθουσα. Αυτό κάνετε παντού. Αυτός είναι ο ρόλος σας εδώ μέσα και δεν θα σας παρακολουθήσω στο παραλήρημά σας, διότι πρόκειται περί παραληρήματος.

Σας είπα ότι είστε θορυβοποιός και θορυβοποιός δεν είναι όποιος φωνασκεί από τα έδρανα όταν μιλούν οι άλλοι ή όποιος υψώνει τη φωνή περισσότερο από τους άλλους. Θορυβοποιός είναι με την έννοια που χρησιμοποιούμε στην ηχητική, αν θέλετε, αυτός ο οποίος δημιουργεί διαρκώς παράσιτα στον χώρο, αυτός ο οποίος συνηθίζει σε αυτή την παρασιτική παρουσία.

Επιτρέψτε μου, λοιπόν, να πω το εξής: Έρχεστε και επαναλαμβάνετε εδώ πέρα συνέχεια ένα παραμύθι, το οποίο φτιάξατε στο μυαλό σας. Σας βολεύει. Συνδέετε θέλοντας και μη την ιδιότητά σας τη νομική -και ξέρω ότι είστε έγκριτη νομικός- με την πολιτική σας ιδιότητα. Και έρχεστε και επενδύετε και στους δύο ρόλους εναλλάξ, στις δύο διαφορετικές ιδιότητες τις οποίες χρειάζεστε για να παίξετε αυτή την «πρόζα».

Πρέπει κανείς να σας πει ότι αυτή δεν είναι μια πολιτική στάση. Εδώ είστε στο Κοινοβούλιο. Και το Κοινοβούλιο είναι ένας χώρος στον οποίο γίνεται πολιτική, δεν γίνεται κουτσομπολιό, δεν γίνονται θεωρίες συνωμοσίας, δεν αναλύουμε παραμύθια. Είναι ένας χώρος στον οποίο γίνεται πολιτική.

Η δικιά σας στάση είναι η πιο απολιτίκ στάση. Και δεν σας κάνει αριστερή ούτε σας δίνει πολιτική ταυτότητα ούτε το ότι πηγαίνετε και ποζάρετε στο περιστύλιο του Κοινοβουλίου με το αριστερό χέρι ψηλά ούτε το γεγονός ότι διαγράφετε δύο Βουλευτές σας για δεξιά απόκλιση, που ανατρέχει στο πιο σταλινικό παρελθόν της Αριστεράς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απάντηση θα δώσετε;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Επιτρέψτε μου να πω ότι είναι απολιτίκ η δική στάση σας εδώ πέρα. Γιατί είναι επικίνδυνη;

Δεν ξέρω αν εμείς θα είμαστε εδώ, γιατί οι κυβερνήσεις εναλλάσσονται. Εσείς όμως θα είστε εκεί, στα έδρανα που σωστά θύμισε ο Πρόεδρος της Βουλής ότι είναι η τελευταία θέση. Αλλά, για εμένα αυτό δεν είναι το χειρότερο.

Θα είστε στα «ορεινά». Και ξέρετε γιατί θα είστε στα «ορεινά»; Γιατί με αυτή την απολιτίκ σας στάση το μόνο το οποίο κάνετε είναι ότι τροφοδοτείτε τα υπόλοιπα «ορεινά». Τροφοδοτείτε την ακροδεξιά. Τροφοδοτείτε τα ακραία εκείνα κόμματα τα οποία έχει γεννήσει όλη αυτή η θεωρία που εσείς εδώ έρχεστε και υπηρετείτε. Τροφοδοτείτε τις εγκληματικές οργανώσεις που η κυβέρνηση της Νέας Δημοκρατίας και τα υπόλοιπα κόμματα πέταξαν έξω από δω και έστειλαν στα δικαστήρια. Αυτές είναι οι εγκληματικές οργανώσεις, όχι αυτά τα οποία λέτε.

Και παίζετε πραγματικά με τον πόνο πενήντα επτά οικογενειών. Και όχι μόνο αυτών, αλλά και των άλλων οι οποίοι τραυματίστηκαν και υπέφεραν. Παίζετε πραγματικά. Εσείς εκμεταλλεύεστε και προσπαθείτε να χειραγωγήσετε αυτούς τους ανθρώπους.

Ακούστε καλά. Όλοι συμμετέχουμε σε αυτό τον πόνο. Όλοι! Εάν νομίζετε ότι έχετε το μονοπώλιο της οδύνης για ένα γεγονός το οποίο τραυμάτισε την ελληνική κοινωνία, πλανάστε. Όλοι συμμερίζονται αυτόν τον πόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην τους υποτιμάτε τους ανθρώπους. Ντροπή!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Εάν νομίζετε εσείς, που θέλετε να τους χειραγωγήσετε πολιτικά, να τους χειραγωγήσετε και με όποιον άλλο τρόπο σκέπτεστε με τις υπόλοιπες ιδιότητές σας, ότι αυτή είναι η μόνη στάση που προδίδει οδύνη, αυτή δεν είναι στάση που προδίδει οδύνη. Αυτή είναι μια στάση αήθης. Αηθεστάτη! Και αυτή η στάση δεν αφορά μόνο την πολιτική αήθεια την οποία επιδεικνύετε κατά σύστημα σε αυτή την Αίθουσα, αλλά το γενικότερο πολιτικό και προσωπικό ήθος το οποίο υπηρετείτε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Στο σημείο αυτό θα ήθελα να ευχηθώ χρόνια πολλά στην Ελλάδα μας και τους Έλληνες για την Επέτειο του «ΟΧΙ» που γιορτάζουμε σε δύο ημέρες και που γιορτάσαμε και χθες με μια πολύ ωραία γιορτή, όπου μάλιστα παρίσταντο όλα τα κόμματα -και το δικό σας κόμμα, κυρία Κωνσταντοπούλου- με εκπροσώπους, όπως γίνεται όλα τα πολλά χρόνια που εγώ θυμάμαι, γιατί είμαι πολύ παλιός. Τη γιορτή διοργανώνει δια λογαριασμό όλων μας, δηλαδή και των υπαλλήλων και των αστυνομικών και των κομμάτων και των Βουλευτών, ο σύλλογος των εργαζομένων, τους οποίους και συγχαίρουμε και ευχαριστούμε, γιατί πράγματι κάθε χρόνο πρωτοπορούν και πρωτοτυπούν. Χθες μάλιστα -εγώ παρακολουθώ όλες τις γιορτές κάθε χρόνο, το έχω αυτό το ελάττωμα- ήταν πολύ ξεχωριστή και πολύ ιδιαίτερη.

Τη γιορτή έκλεισε ο Πρόεδρος της Βουλής με ευχαριστίες και με αναφορά στην ημέρα, δείχνοντας μάλιστα και τον έπαινο-μετάλλιο που πήρε η Βουλή των Ελλήνων από την Ένωση Τέκνων και Συγγενών Πεσόντων κατά το έπος του ’40 - ’41, κατά τον σκληρό αυτό αγώνα, για το μνημείο που γίνεται στο Καλπάκι.

Χρόνια πολλά. Ζήτω η Ελλάδα. Να είστε και να είμαστε όλοι καλά. Καλό τριήμερο.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.35 λύεται η συνεδρίαση για την προσεχή Τετάρτη 30 Οκτωβρίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**